
* Skønt jeg håber, at dette lille skrift, hvad indholdets pålidelighed 
angår, skal kunne stå for enhver uvillig domstol, så har jeg dog. søgt 
at lade det fremtræde på en måde, hvor den videnskabelige form så 
meget som mulig træder i baggrunden. — Helst blandt jævne læsere 
med sands for vor historie, ønsker det at søge sin læsekreds. Dette er 
da også grunden til, at der — for ikke at tynge fremstillingen — kun er 
lagt liden vægt på kildeangivelser, henvisninger og deslige. Den langt 
overvejende del af stoffet skriver sig desuden fra arkivstudier, altså 
utrykte kilder (særlig i kongerigets arkiv). 

Kildernes udsagn har jeg søgt så meget som muligt at gengive 
ordret; og hvad behandlingen af »fællesskabet« angår, da har det været 
mig magtpåliggende at påvise, hvad der har været fælles for det hele 
land, og hvad der har været særegent for de forskellige landsdele. 

Vallekilde folkehøjskole i december 1888. 



Den sidste halvdel af forrige hundredår indtager en 
høj rang med hensyn til omordningen af vore landboforhold, 
en omordning, der næsten vendte op og ned på alt det, 
der indtil da havde bestået, og hvoraf meget havde år- 
hundreders hævd at støtte sig til. Det vil være indlysende, 
at det ny, der ligesom lå i luften, dog ikke kunde vinde 
klarhed og skikkelse, uden at det på sin vej derhen imod 
måtte møde mange og store hindringer og megen modstand 
fra alt det gamle, tilvante og overleverede. Men i samme 
grad som modstanden voksede, og hindringerne tårnede 
sig op, i samme grad voksede også tilliden til det ny omkap 
med lysten til at føre det frem til sejr. Stundom kunde 
kampen kanske vist stå om rene ubetydeligheder. Stundom 
kunde de ny tankers mænd måske gå billighedens grænse 
lovlig nær, ja det kunde endog hænde, at man gjorde sig 
skyldig i fejltagelser og skævsyn, men under alt dette ja 
netop som følge deraf høstede man lidt efter lidt fra mange 
sider en rig erfaring, der senere kunde tages til nytte. En 
af de fremgangsmåder man hyppigst gjorde brug af var 
nedsættelse af kommissioner, der skulde undersøge, over- 
veje og drøfte de mange forskellige ting vedrørende land- 
væsenet. Man søgte på den måde at vinde klarhed over, 
hvad det da egentlig var, der burde gøres, samt hvad der 
var til hinder, og hvad der var til fremme for dette. Et 
særkende for disse kommissioner er, at de alle mer eller 
mindre måtte træde i de ny tankers tjæneste. Bestandig 

sporer man fremgangen heri fra den ene kommission til 
den anden. Man sér således den første kommission ( 26 /n 1757) 
så godt som udelukkende fæste sin opmærksomhed på, 
hvorledes godsejerne — eller proprietairerne som de den 
gang kaldtes — kunde hjælpes ud af det skadelige jord- 
fællesskab, hvori de befandt sig med hensyn til deres 
bøndergods. Men havde man først begyndt en grundig 
undersøgelse og overvejelse heraf, måtte det snart blive 
klart for tænkende mennesker, at denne slags fællesskab 
i grunden kun var kronen på det værk, der til syvende og 
sidst bundede i det store og almindelige jordfællesskab 
mellem de enkelte bønder i byen. Og var man først så 
vidt, så var man inde paa skråplanet, nu dukkede det ene 
spørgsmål frem efter det andet, kædede sig ind i og hagede 
sig fast i sin forgænger, og alle fordrede de løsning. Blandt 
de vigtigste kan nævnes : hoveriets fastsættelse el. afløsning, 
tiendens ydelse i penge, udskiftning, fæstegårdenes over- 
gang til arvefæste eller selvejendom, stavnsbåndets løsning 
o. s, v.; lutter spørgsmål, der i modsætning til det første 
næsten udelukkende tager sigte på bondestandens og deri- 
gennem på hele vort landbrugs grundige opkomst. Men 
til at gennemløbe denne udvikling brugtes der omkring ved 
en menneskealder, så det gik langsomt men derfor også 
sikkert. 

At behandle hele dette tidsrum ligger imidlertid ikke 
for her; det bliver kun en del deraf, et enkelt led i den 
store udviklingsrække, der her nærmere skal belyses, med 
andre ord: den første landvæsenskommission og dens ar- 
bejder samt det jordfællesskab, hvis snærende bånd den 
forsøgte at løsne lidt ved. 

Ved midten af det attende hundredår befandt land- 
væsenet her i Danmark sig i en så ynkværdig forfatning 
som kun sjældent før eller senere. Mange grunde var med* 
virkende hertil, men blandt de mere betydelige kan nævnes 
den store misvækst i årene 1752—61, der, som en forvalter 
skriver 1762, »har været en for alle nulevende mennesker 
ukendt misvækst«. Heste og kvæg døde i hundredvis af 
sult. Hertil kom den store »hestedød«, der bortrev tusender 



af heste, endvidere smitsomme sygdomme blandt får og 
svin, og endelig bragte den forfærdelige kvægpest — mere 
end noget andet ulykkens bæger til at flyde over. Efter 
G. L. Badens beregninger bortrev den alene i årene 1745 — 47 
her i landet ikke mindre end 457,352 stykker kvæg. Man 
hører således om besætninger, der 4—5 gange så godt som 
bortdøde efter på ny hver gang at have været fornyet. 
Intet under at landbruget under og efter en sådan række 
af ulykker sank ned i en næsten bundløs elændighed, og 
intet under at man spejdede til alle sider efter hjælp i 
nøden. 

I sin betænkning over kvægpesten udtaler Holberg 
håbet om, at denne hårde hjemsøgelse for vort landbrug 
må føre til en forandring og forbedring enten på den éne 
eller den anden måde. Hvordan det nærmere skal foregå, 
eller hvori forbedringerne skal bestå, sér han ikke, men 
ordsproget siger, at nød lærer nøgen kone at spinde, mon 
den ikke ogsaa skulde lære folket at lukke øjnene op for 
de midler, der kunde hjælpe agerbruget frem, og drive 
folket til at bryde det ny baner. 

Holbergs »faste« og smukke håb blev ikke beskæmmet. 
Disse store ulykker blev virkelig i ikke ringe grad det, der 
gav stødet til de store omvæltninger og fremskridt så vel 
i agerbruget som i vort borgerlige samfundsliv. 

Allerede 1746 i sin »plan for Frederik den femtes 
regering« lægger grev Adam Gottlob Moltke stærk vægt 
på, at kongen på en eller anden måde bør se at komme 
de »arme« landmænd til hjælp i denne tid, der på grund 
af kvægdøden er så ulykkelig for dem. Moltke, Frederik 
den femtes yndling, første greve til Bregentved var selv en 
ivrig og dygtig landmand, senere en af de første på Sjæl- 
land, der indførte dyrkningen af hvede og kløver samt om- 
byttede det gamle trevangsskifte med den ny holstenske 
kobbeldrift, der betegner et så betydeligt fremskridt i vort 
landvæsens udvikling. Det er da forståeligt, at det bliver 
denne mand, der kommer til at henlede sin personlige 
vens, kongens opmærksomhed på det betrængte landbrug. 
Tiden er nu kommen mener han, da der både kan og bør 

gøres noget for at bedre dettes usle og forsømte tilstand. 
Han er overbevist om, at hvis grunden her blev bearbejdet 
saadan, som det sker i andre lande, fornemmelig i Holsten, 
så vilde den med lethed kunde bære dobbelt saa meget 
som hidtil, ti i henseende til godhed giver jorden her ikke 
andre landes noget efter. Altså det, som det egentlig 
kommer an på, er, at den blot bliver rigtig behandlet og 
kommer godt under ploven. Moltke henstiller derfor til 
kongens overvejelse, om det ikke vilde være heldigt, at der 
blev udnævnt en kommission, som både skulde søge at 
fremme en bedre bearbejdelse af den jord, der allerede var 
opdyrket og tillige have sin opmærksomhed henvendt på, 
om ikke de store såkaldte overdrev kunde opdyrkes og 
bebygges. Det varede dog over 11 år, før dette forslag 
kom til udførelse, og en sådan kommission blev nedsat. 
Det skete først 1757. 



I sin korte omtale af denne den første landvæsens- 
kommission antager præsten Chr. H. Brasch i sin Vemme- 
toftes historie*), at den »utvivlsomt må tilskrives det 
bekendtskab med landboforholdene, som Frederik d. femte 
kom til at gøre ved de årlige udflugter, som han om efter- 
året foretog alene til Bregentved . . . Var A. G. Moltke 
derfor medlem af kommissionen, må han også sættes i den 
nærmeste forbindelse med planen til den«. 

Hvad Brasch ad andre veje og rimeligvis uden kend- 
skab til ovennævnte »plan«, der først er kommen i trykken 
efter hans bog, bvad han her antager, synes altså samme 
»plan« at bekræfte : Adam Gottlob Moltke har æren af at 
have været den første, der slog ind paa den vej, ad hvilken 
vor landbostand skulde hjælpes så grundig, om end på 
anden måde end han havde væntet. 

Desværre må vi lade os nøje med disse få og små 



*) Forfatteren sætter fejlagtig kommissionens udnævnelse til d. 28. i 
stedet for d. 26. nvbr. 



fingerpeg angående kommissionens tilblivelseshistorie. Der 
findes blandt dens efterladte Papirer intet forslag til dens 
nedsættelse og heller ingen indstilling desangående, men 
sandsynligheden er altså for, at kongen under sine gen- 
tagne ophold på Bregentved, mens den stærke misvækst 
herskede, af denne og af sin omgangskreds på ny er bleven 
skyndet til at tage Moltkes »plan« under overvejelse, og at 
følgen deraf blev, at en kgl. befaling udkom den 26. nvbr. 
1757, hvorved fire mænd udnævntes til at træde sammen 
i en kommission for at rådslå om, hvad der kunde tjæne 
til »landvæsenets fremtarv og nytte«. De fire medlemmer 
af kommissionen var følgende: 

»Gehejmeråd hr. Johan Ludvig Holstein, greve til Ledre- 
borg; 

gehejmeråd hr. Kristian August, greve von Berkentin; 

gehejmeråd og oberhofmarschal hr. Adam Gottlob Moltke, 
greve til Bregentved og 

gehejmeraad hr. Otto Thott«. 

Foruden Moltke var af disse Holstein og Thott kendte som 
dygtige og indflydelsesrige mænd. Holsteins fader var i sin 
tid ligesom senere A.G.Moltke indvandret fra Mek lenborg 
og havde her i Danmark opnået de højeste værdigheder. 
Hans ældste søn, Johan Ludvig blev første greve af Ledre- 
borg og klædte i en række af år flere af de højeste em- 
beder i staten, hvad dog ikke hindrede ham i at udfolde 
en betydelig virksomhed for sine godsers opkomst. 

0. Thott til Gavnø havde allerede indlagt sig megen 
fortjæneste ved sin kloge og besparende styrelse af landets 
pengevæsen, som han fra Frederik den femtes tronbestigelse 
havde været i spidsen for. Ved siden af at være en dygtig 
statsmand var han tillige kendt for sin ualmindelige lærdom ; 
hans bogsamling var større end nogen anden enkeltmands i 
Evropa på den tid. Han blev senere ophøjet i grevestanden. 

Foruden disse fire mænd udnævntes senere ved kgl- 
ordre justitsråd Jakob Barchman til at føre protokollen og 
som hans medhjælper Johan Finchenhagen, sekretair i det 
danske cancelli. 

Den kgl. befaling sætter kommissionens opgave i det 
at undersøge, »hvilke de vanskeligheder er, som mest 
hindrer landvæsenets opkomst og istandsættelse, hvorhen 
fornemmelig bør regnes det mellem forskellige lodsejere*) 
nuværende skadelige fællesskab, som hindrer enhver af 
dem fra at bruge sin jord og ejendom ret til nytte; samt 
at udfinde og foreslå de midler, hvorved slige vanskelig- 
heder kunde hæves«. 

Men skønt hovedvægten således straks fra begyndelsen 
bliver lagt på ophævelsen af det skadelige fællesskab 
mellem de forskellige lodsejere indbyrdes; og skønt det 
betegnes som kommissionens hovedopgave at få denne op- 
hævelse iværksat, så er der dog også adskillige sidespørgsmål, 
mér eller mindre forbundne hermed, som det kunde være 
af betydning at få klarede. Alt dette ordnes og sammen- 
fattes derfor i en hel række poster, der hver for sig an- 
befales til kommissionens opmærksomhed og overvejelse. 
Antallet af disse poster beløber sig til 12, og i sammen- 
trængt form lyder de som følger: 

Der skal undersøges 

1) om overdrev kan blive delte således, at hver by og 
hver lodsejer i byen kan få sin dél for sig selv med 
frihed til at lade samme indhegne; 

2) om og hvorledes der kan sættes gærder og grøfter 
mellem de forskellige bymarker; 

3) om det kunde tillades en lodsejer, at indhegne den 
del af sin jord, der ligger i en fælles mark, imod at 
han til gengæld afkorter en tilsvarende del i den fælles 
græsning; 

4) om der kan spares gærder f. ex. ved at holde hyrder, 
vogtere eller på anden måde; 

5) hvorledes fælles åer bedst kan blive oprensede, og 
hvorledes fælles moser og moradser kan lade sig ud- 
tørre til ager og eng; 

6) hvordan deling lettest kunde foretages mellem lods- 
ejere, hvoraf f. ex. én ejer grunden eller brug af græs- 
ningen, gærdselshugst o. L, mens en anden på samme 



*) Lodsejere kaldes de godsejere, der i fællesskab ejede en landsby. 



sted ejer skoven, tørveskær m. m. (Dette fællesskab 
ansås især for hinderligt i »skovopelskning«); 

7) hvordan brugen af tobak kunde indskrænkes så vel 
med hensyn til indførsel som til daglig brug*); 

8) på hvad måde de nødvendige veje bedst kunde istand- 
sættes ; 

9) hvordan fællesjagten bedst kunde indskrænkes i den 
mest mulige grad; 

10) hvordan fællesskabet i søer kunde ophæves, og regler 
for fiskeriet fastsættes; 

11) på hvad måde fattigvæsenet bedst kunde ordnes; kan 
f. ex. hver lodsejer underholde og forsyne sine fattige? 

12) hvorvidt noget er til hinder for at strøgodset**), som 
tilhører de offentlige stiftelser, kan sælges på offentlig 
auction. 

Kommissionen skal fra først af indskrænke sin virk- 
somhed éne og alene til Sjælland, når undersøgelserne her 
er endt og alt omordnet på den bedste måde, må virk- 
somheden dernæst udvides til smålandene og Fyn, senere 
til Jylland og endelig allersidst også til Norge. 

Med hensyn til den nærmere ordning og forretnings- 
gang i arbejdet, da pålægges det kommissionen først at 
indhente efterretninger, tage disse grundig under over- 
vejelse, derefter indgive betænkninger og forslag desan- 
gående til kongen, få hans resolution og så endelig sætte 
denne i værk. 

Endvidere bør kommissionen lade udgå opfordring om, 
at hvo som helst, der har lyst, kan indsende til den for- 
slag, der sigter til landvæsenets opkomst og forbedring. 

Efter at kommissionen d. 26. nvbr. 1757 var bleven 



*) Tobaksrygning, der nu rigtig begyndte at få indgang, forfulgtes 
meget ivrigt af alle ikkerygere og ansås af disse for at være et 
stort tab for landet 

•') Strøgods kaldes de enkelte bøndersteder, som enten de tilhørte en 
person eller en stiftelse dog på grund af afsides beliggenhed eller 
andre årsager ikke regnedes som del af den samlede ejendom: 
det ved hovedgården samlede bøndergods. 

nedsat, og efter at den således havde fået sin opgave og 
vejen, ad hvilken denne skulde løses, anvist, holdt den 
sandsynligvis allerede fjærdedagen efter sit første møde, i 
hvert fald er dens protokol — undertegnet af Moltke og 
Thott — dateret d. 30. nvbr. Kommissionen kalder sig 
her »den til landvæsenets forbedring og fællesskabets op- 
hævelse allernådigst anordnede kommission«. Desværre 
findes blandt dens efterladte papirer ikke den ringeste op- 
lysning om de forhandlinger, der har været ført om sagerne 
mellem kommissionens medlemmer, kun de ind- og udgåede 
skrivelser er opbevarede. Det er altså umuligt ad denne 
vej at danne sig nogen mening om, hvad stilling de enkelte 
medlemmer har indtaget overfor de spørgsmål, der har 
været, fremme til behandling, men ser man hen til den 
iver, hvormed Holstein og Moltke arbejdede på at få deres 
godser ud af alt fællesskab, samt til, hvad der her tidligere 
er antydet : Moltkes delagtighed i kommissionens tilblivelse, 
så turde det måske ikke være for dristigt at antage, at 
det særlig har været disse to mænd, der har båret sagen 
frem. 

Angående de 12 poster, som den kgl. befaling havde 
fremsat til undersøgelse, da fandt kommissionen det dog 
bedst foreløbig at se bort fra de 8 af disse og udelukkende 
holde sig til de øvrige, som de anså for mest påtrængende. 
Disse 4 var dem, der i den kgl. befaling fandtes som 
den første, anden, tredje og femte i rækken. Herom blev 
der nu den 3. dcbr. skreven til »samtlige amtmænd og 
købstæder i Sjælland«. Brevene indeholder en begæring 
om svar på disse 4 poster, hvoraf hver igen er udstykket 
i en mængde mindre, hvorved fremkommer forlangender 
om den størst mulige mængde stedlige oplysninger. Amt- 
mændene fik endvidere pålæg om at sende en afskrift af 
denne skrivelse til hver godsejer i amtet for således at 
indhente hans oplysninger og erklæring om sagen. Alt 
dette skulde derefter tillige med amtmandens egen betænk- 
ning stilles til kommissionens rådighed for at denne der- 
igennem kunde blive kendt med de forskellige godsejeres 
mening om sagen og få et nogenlunde pålideligt overblik 



9 

over de hindringer og betingelser, der var for dens gen- 
nemførelse. 

Kort efter afgik lignende skrivelser til" Københavns 
magistrat og universitetet angående disses jordegods. 

De 4 poster, som kommissionen straks gav sig i 
færd med, tager således næsten udelukkende sigte på jord- 
fællesskabet, og da den aldrig kom til at beskæftige sig 
med de andre 8, så følger det af sig selv, at al dens virk- 
somhed så godt som kun drejede sig om dette [ene: fælles- 
skabet og dets ophævelse. 

I løbet af vinteren og forsommeren 1758 indkom gods- 
ejernes og amtmændenes svar på de modtagne forespørgsler 
fra kommissionen, men da disse svarskrivelser imidlertid 
indeholder ikke få så vel stedlige som mere almindelige 
oplysninger angående vore landboforhold ved midten af 
forrige hundredår, så vil det her være på sin plads at 
dvæle lidt mere udførligt ved disse oplysninger, særlig for 
så vidt de vedrører fællesskabet, da det jo må antages, at 
de senere udkomne forordninger sigtende til fællesskabeta 
ophævelse er en følge af disse oplysninger. 

Ved benævnelsen »fællesskab« i videste forstand forstod 
datiden 1) flere personers fælles brug og benyttelse af 
hvad som helst, der kunde henhøre under en landejendom 
såsom: korn- og græsmarker, enge, overdrev, skov, jagt, 
tørveskær, fiskeri o. 1. ; 2) det fælles arbejde ved f. ex. 
istandsættelse af veje, oprensning af åer, udgravning af 
moser o. dsl. Deltagerne i fællesskabet kunde igen deles 
i tre slags 1) bønderne, der hver for sig havde sine jorder 
i fællesskab med de øvrige bymænd; 2) forskellige byer, 
der kunde have deres marker henliggende til fælles brug, 
og endelig 3) godsejerne. Disses fællesskab var dog af et 
lidt andet slags end bøndernes. Det hørte kun til und- 
tagelserne, om man et enkelt sted kunde finde én eller 
anden af hovedgårdenes marker liggende i fællesskab med 
de tilgrænsende byer. Godsejerne var ikke i fællesskab 
med bønderne men i fællesskab om bønderne. For at 
forstå dette må man huske, at selvejerbøndernes tal — 
særlig på Sjælland — var yderst ringe, næsten alt bønder- 



10 

gods var fæste og tilhørte som sådant godser eller stiftelser. 
Men disse godser og stiftelser havde langt fra ikke deres 
fæstegods liggende samlet på ét sted, det kunde tværtimod 
mangen gang ligge adspredt over milevide strækninger. 
Man hører således om Birkindegård ved Kallundborg, at 
den ejede bøndergårde i Svinninge og Gislinge altså 3 til 
4 mil fra hovedgården, og dette forslog endda kun lidt 
imod, hvad man får at vide fra enkelte godser i Midt- og 
Vestjylland. Allerede hører man om et lille gods som 
Nørholm, der kun ejede 600 td. hartkorn i bøndergods, at 
det havde del i 18 sogne men var ikke eneejer til et eneste 
af disse ja havde kun få af de 18 sognes byer uden fælles- 
skab med andre. Fra de af dets bøndergårde der lå længst 
mod nord til de der lå længst mod syd var over 6 mil. 

Men ét endnu stærkere indtryk af bøndergodsets spredte 
beliggenhed får man, når man kommer til de større godser. 
Om det daværende stamhus Lundenæs (Ringkøbing amt) 
berettes således, at det ejede 1800 td. hartk. bøndergods, 
som lå i 7 forskellige herreder og var indenfor disse spredt 
i »tre, fire og fyrretyve sogne«. Disse sogne lå alle i en 
stor kreds uden om hovedgården. Til de yderste mod vest 
var der 4 mil, til de yderste mod syd 5 mil, til de yderste 
mod øst 5—6 mil og til de yderste mod nord endog 9—10 
mil. Om hele dette vidtløftige bøndergods hedder det, at 
det ligger »ganske smålig blændet mellem mange andre 
proprietairers« (godsejere), så stamhuset næsten ikke i et 
eneste sogn er fri for fællesskab med andre lodsejere. En 
følge af disse forhold var, at der kun fandtes få byer, som 
ikke havde to eller flere lodsejere. Fra Ågård (Holbæk 
amt) berettes, at i hver af de byer, hvor godset har bønder- 
gods, findes der desuden fra én til 10 andre lodsejere; ja 
på Fyn ser man endogså lodsejernes tal i enkelte byer 
løbe op til 15-16*). 



*) Fra Helgenæs omtales den mærkelighed, at der et sted endog 
findes to lodsejere til én og samme bondegård, idet de tre fjærde- 
dele af gården tilhører sognepræsten og den ene fjærdedel en can- 
celliråd Hansen. Hvis dette slags fællesskab havde værel mere 

Når man nu med dette for øje vilde spørge, om det 
da var kommissionens hensigt at få fællesskabet ophævet 
i alle dets former, da må svaret lyde nægtende, så vidt 
turde man ikke vove sig, man tog kun sigte på at ophæve 
det slags fællesskab, der bestod mellem de forskellige byer 
og om mulig tillige det, der fandt sted mellem de forskel- 
lige lodsejere i samme by, således at hver af disse kunde 
få sine fæstegårdes jordtilliggende udskilt fra byens almin- 
delige fællesskab, men at tænke på ophævelsen af det 
fællesskab, der bestod mellem hønderne i samme by, var 
noget så fjærnt, at man i hele kommissionens arbejde knap 
finder spor deraf. Denne omstændighed giver kommissionen 
et aristokratisk præg. Forbedringen af vort landvæsen 
skulde foregå fra oven, ved at godsejerne hver især fik 
enerådighed over deres fæstegods* De senere kommissioner, 
der også blev nedsatte for at ophjælpe landvæsenet, stiller 
sig herved i modsætning til denne første. De gik nærmest 
ud fra, at man skulde begynde fra neden med at hjælpe 
bonden og på den måde fra neden af gennem en forbedring 
af bondens kår ved udskiftning og selvejendom bygge vort 
landbrug grundig op. Og her ser man altså på en gang 
ligheden og forskellen mellem den første og de følgende 
kommissioner: Ligheden består i dette, at alle vilde de 
fremme landbruget og derved forbedre landbostandens kår; 
forskellen i dette, at den første kommission vilde gøre det 
ved særlig at hjælpe godsejerne, medens de senere vilde 
gøre det ved først og fremmest at hjælpe bønderne. 

Grundene til, at hovedgårdenes bøndergods var så 
spredtliggende, har sikkert været mange og forskellige og 
vil være meget vanskelige nu at oprede. Naturligvis må 
de frem for alt søges i, at ejeren i sin tid har set sin for- 
del i eller sin lyst tilfredsstillet ved at købe ind. Hertil 
kunde der da også være adskilligt, der tilskyndede ham: 



udbredt, vilde det vel i endnu højere grad have forviklet og for- 
virret ejendomsforholdene, men da der kun omtales dette éne til- 
fælde, bør der næppe lægges synderlig vægt her på. (Sé dog 
danske lov 5. 10. 4, hvor sådant nævnes.) 

Var ejeren enten adelig eller dog af kongen skænket »ade" 
lige privilegier«, da gjaldt det særlig om at få gården 
»kompleteret«, d. v. s. få dens bøndergods bragt op til 
200 td. hartk., ti lykkedes det at blive ejer af så meget 
indenfor en afstand af to mile fra gården, da blev denne 
med det samme delagtig i adskillige temmelig betydelige 
rettigheder som f. ex. fritagelse for pligtkørsler; fritagelse 
for arbejde, kørsler fouragelevering o. a. dsl. til skole- 
væsenet samt delagtig i fællesfiskeriet og den udvidede 
jagtret. Denne jagtret el. jagtfrihed, som den også nævnes, 
blev vistnok én af de ting, der særlig bidrog til at øge og 
indvikle fællesskabet. Efter danske lovs 5. 10. 28. bestod 
den nemlig i, at en sådan adelig sædegårdsejer måtte jage 
enten selv eller ved skytte ikke alene på sine egne ene 
mærker (d. e. ejendomme uden fællesskab) men også på 
alle de byers marker, i hvilke han var lodsejer. Jagten 
var en af datidens mest yndede forlystelser, men for rigtig 
at kunne nyde den måtte man helst have så stor vildtbane 
som mulig, og det gjaldt nu blot om at skaffe sig om end 
nok så lidt bøndergods i en by, ti var man først fællesejer 
i byen, da havde man også ret til at jage på alle byens 
fællesmarker. 

At denne »jagtfrihed« ikke var til gavn for agerbruget 
og egentlig kun tjænte til at øge fællesskabet, havde man 
vel tidlig fået øjet op for, og man havde da også efter 
ævne bestræbt sig for at modvirke de skadelige følger 
deraf, men uden at denne bestræbelse var bleven kronet 
med held. Man ser således ved forordningen af 18. april 
1732 § 4 og 18 jagtfriheden indskrænkes til kun at om- 
fatte dem, der er i besiddelse af mindst 4 td. hartk. af 
byens bøndergods. Følgerne af denne forord, svarede 
imidlertid ikke helt til forvæntningerne. Ganske vist skulde 
der nu herefterdags ofres mere for at komme i besiddelse 
af jagtfrihed, men til gengæld lovede den da også besid- 
deren en så meget større løn, som der nu var færre til at 
udøve den, så det eneste, man opnåde, var, at hver især 
nu anstrængte sig så meget mere for at komme i besiddelse 
deraf. 

Hvor megen pris datiden satte på denne rettighed og 
hvorvel den vidste at benytte den, får man den bedste 
forestilling om ved at læse »en rejsendes betragtninger«*). 
Med levende farver maler forfatteren her ikke alene brugen 
men også misbrugen af jagtretten. »Når den 12te septbr. 
kommer« skriver han »da er det som fjenden falder ind i 
landet**), i det mindste må »mikkel« og »morten« da tro 
det, ti da må alle og enhver til hest og herud, er de end 
enøjede, krumme, puklede og lamme. Hvem (af jagtherrerne), 
der bringer flest folk og hunde med sig, er den ypperste«. 

Ganske vist var — efter de da gældende love — en 
sådan jagen ikke tilladt, tværtimod hedder det udtrykkelig 
i loven, at ingen må indfinde sig som skytte på fælled 
uden med behørig jagtskilt, og der må kun holdes én skytte 
til hver gård, men dette blev langt fra ikke overholdt, så 
det kunde tit hænde, at man fra én herregård kunde se 
»10 til 12 skytter eller uberettigede liebhavere, og når disse 
er bleven sankede, jages der så længe, der findes et levende 
øje på marken. Der skydes ej for at få en steg på bordet, 
men alting udryddes enten for at braske med de skudte 
harer eller for at gøre de andre medbejlere den fortræd, 
at de ikke skal få noget, dersom de ej tids nok er på 
færde«. At dette var et misbrug af jagtretten brød man 
sig ikke om, alle hensyn måtte vige for det éne at komme 
tids nok til rigtig at få sin jagtlyst tilfredsstillet. Vilde én 



*) Stykket findes i »Danmarks og Norges økonomiske magazin I. 
bind«. Det kan med det samme hér bemærkes at fremkomsten 
af det betydelige værk med ovenstående titel, 8 dele stort, lige- 
ledes må betragtes som et af de første forsøg på at opdage mid- 
ler til at afhjælpe landets økonomiske nød. Værket blev sat i 
gang ved, at der efter Erik Pontoppidans indskydelse i året 1755 
udgik en kgl. indbydelse til alle og enhver om at indsende almen- 
nyttige, økonomiske og fysiske afhandlinger til grev Moltke. Disse 
blev af Pontoppidan udgivne, om de fandtes værdige dertil, uden 
at man tog det altfor strængt med censuren. (Se bidrag til den 
danske literaturs historie af N. M. Petersen; anden udgave, side 
220). 

**) Den 12. septbr. måtte jagten begynde. 

eller anden vænte, da udsatte han sig kun for, at der var 
gjort rent bord på fællesmarkerne, inden han kom derud, 
og »hans støver skal have ondt ved at lede en hare op, 
hvor der ej mer findes nogen .... Skånsel er ej at finde, 
ti vil en spare, da vil naboen det ej, og derfor hedder det: 
Lige så godt kan jeg tage det som en anden, det skal dog 
ødelægges alligevel«. 

Det var dog kun på fællesmarkerne, at jagtretten så- 
ledes blev udøvet; i herregårdenes enemærker og på de 
kgl. vildtbaner blev derimod fredet meget om vildtet, og 
det var da også grunden til, at denne vilde jagen hvert år 
kunde gentages på fællederne, idet at vildtet, når jagttiden 
var til ende, på ny bredte sig fra de mere fredede steder 
ud over fælleder og overdrev. 



Ved benævnelsen overdrev*) forstod man jordstykker 
med eller uden skov, henliggende uopdyrkede til bestandig 
græsning. Af sådanne uopdyrkede strækninger, træffer man 
— i form af lyngheder — selvfølgelig det største antal i det 
vestlige og nordlige Jylland; Randbølhede, Alhede og flere 
havde den gang hver en omkreds af henimod en halv snes 
mil, indenfor hvilken man så godt som ikke traf en men- 
neskelig bolig**). Men ved siden af disse egne i Jylland 
indtog dog også Sjælland en høj rang med hensyn til over- 
drevenes mængde. Deres tal har sikkert her løbet op i 
hundredvis. Størrelsen var her som overalt meget for- 
skellig lige fra nogle hundrede alen til tre halvfjærde mil 



*) Af andre navne på det samme træffer man: fra sjælland »lyng«, 
»ljung« og »old« (»svin på olden« [?]); fra Jylland »foerle« og 
»fædrift« ; fra Fyn »have« (f. ex. kohave). 

**) Jævnfør Danmarks og Norges øko.-magaz. 3. bind, side 278: 
»Intet hus er der på Randbøl hede 4 mil og på Alhede 3 mil 
o. s. v. hvor de rejsende kan få vederkvægelse, natteleje og be- 
fordring, de må frygte for overfald af onde mennesker og vilde 
dyr, som ofte er sket«. 

i omkreds. De største og talrigste fandtes i Nordsjælland 
som også i egnen om Vordingborg; dog kunde man i 
Midtsjælland og i Odsherred træffe overdrev på mere end 
to mil i omkreds. 

Disse overdrev kunde være af meget forskellig be- 
skaffenhed og udseende, men gennemgående bestod de dog 
vistnok af egnens magreste jord, som man ikke anså det 
for umagen værd at dyrke. I Nordsjælland var de for 
størstedelen bevoksede med skov; i Odsherred var store 
strækninger som i Jylland lynggrode ellers finder man dem 
i følge de indkomne sjællandske beretninger jævnlig hen- 
liggende som store græssletter, hvis ensformige flade kun 
hist og her afbrødes ved lidt forkrøblet tjørnekrat, enkelte 
store sten, tørvegrave, eliekær, veje, vandinger el. lign. 
men hverken af gårde eller huse. 

Som de af Danmarks øvrige landsdele, der igen kom 
Sjælland nærmest med hensyn til overdrev må nævnes 
Lolland og Falster, især fra det sydvestlige Lolland om- 
tales mange, men man lægger straks mærke til, at der 
her findes en forholdsvis større mængde af disse dækket 
med skov, hvad der jo ikke lidt forøgede deres værdi. I 
størrelse står flere af dem kun lidt tilbage for de sjælland- 
ske, således får man at vide fra et grevskab på Lolland, 
at det er lodsejer i fem overdrev, mer eller mindre be- 
voksede med skov, og alle på ét nær over 2 mil i om- 
kreds. Et af disse, kaldet Grænge skov, støder op til og 
er til fælles i græsning med flere andre, der i forening har 
en omkreds på omtrent 4 mil. Friherskabet Juellinge 
er endog lodsejer i 10 store overdrev foruden adskillige 
mindre. 

For det frugtbare og tætbebyggede Fyns samt for 
Østjyllands vedkommende stillede forholdet sig noget 
anderledes, her fandtes meget få overdrev, de henlå blot 
og bar til bestandig fællesgræsning. De få og små stræk- 
ninger, der nærmest må regnes i klasse med overdrev, var 
her som oftest dækkede med over- eller underskov. De 
såkaldte heste-, ko-, kalve- el. lammehaver. 

Overdrevene i de forskellige landsdele kunde altså 

nærmere bestemmes omt. således : I det vestlige og nordlige 
Jylland henlå de hovedsagelig som lyngheder, i Sjælland 
som græssletter (dog også en del som skov), i Lolland og 
Falster dels som skov og dels som græssletter, på Fyn og 
Østjylland med få undtagelser som skov. 

I følge danske lov 3, 13, 29 og 30 skal overdrevene 
taxeres (jysk: »græsjævnes«, sjællandsk: »høvedlægges«) 
med hensyn til græsningen for derved at få en målestok 
for, hvormange »fulde høvder« (d. e hvormange stkr. voksent 
kvæg), der kan fødes derpå sommeren igennem. Når denne 
græsjævning er foretagen, skal hver by, som har ret til 
græsning på samme overdrev, tildeles et så stort antal 
»høvder«, som svarer til størrelsen af byens hartkorn, og 
andelig skal af dette antal igen tildeles hver bonde hans 
del efter størrelsen af hans hartk.*) Men skønt overdrevene 
-således taxeredes til »fulde høvder« s græsning, så var 
dermed dog ikke forbudt også at indsætte andre slags 
kreaturer, men dette skete derved, at disse blev beregnede i et 
vist forhold til det fulde høved. Denne beregning var højst 
forskellig i landets forskellige egne, det stod nemlig hver 
by frit for at fastsætte den efter eget tykke. Meningerne 
sés at have været meget afvigende på dette område, men 
som de yderpunkter, indenfor hvilke beregningen bevægede 
sig, kan anføres følgende: Til et »fuldt høved« regnedes 
2 /s el. l k hest, 2 toårsplage, 3 treårsføl, 1 stk. voksent 
kvæg, l*/ 2 til 2 toårskvier, 2 til 3årskalve, 2 til 6 får »med 
deres grøde«, 2 til 6 svin, 1 til 10 gæs »med deres grøde«. 
Flere findes ikke omtalt i beregningerne, men lejlighedsvis 
erfares dog, at bønderne i enkelte egne også havde »kal- 
kunske høns« gående paa overdrevene. 

Den sum, man måtte betale for at få et høved græsset 
sommeren igennem, kaldtes sædvanlig »græsgæld« og var 
i størrelse meget forskellig på de forskellige overdrev. Som 
det almindelige kunde måske nævnes 2 mark, men under- 
tiden udgjorde den ogsaa kun en »rigsort«, 20 skilling, én 



*) I det følgende vil først og fremmest blive taget hensyn til de 
sjællandske overdrev, som de, der på langt nær havde den største 
betydning. 

mark ja på enkelte steder i Hirschholm amt kun 10 skilling, 
så i overensstemmelse hermed fik man her en gås græsset 
for 1 (én) skilling. Det var imidlertid ikke alene et enkelt 
høveds græsning, der blev udlejet, det kunde undertiden 
være et helt overdrev eller en enkelt lodsejers part i samme. 
Lejen blev tidligere erlagt som øl, brændevin el. desl., men 
denne måde — at betale med våde varer i stedet for penge 
— begyndte man at ivre imod fra oven, på samme måde 
som man ivrede imod at »græsgælden« for de enkelte høvder 
af bymændene blev drukken op, hvad der nemlig hidtil var 
sket samtidig med de bøder, der i sommerens løb af »fangs- 
brødrene« var bleven idømt den enkelte for én eller anden 
forseelse. Dette begyndte nu at blive forbudt i forskellige 
forordninger, og skønt det synes at have været en af de 
gamle vaner, hvorom ordsproget siger, at den »bider bedst« , 
så blev den dog lidt efter lidt fortrængt til de mere afsides 
egne. Endnu holdt den sig dog tappert paa saadanne steder: 
Om Præstø overdrev hedder det således, at græsningen på 
samme er overladt til Præstø indvaanere mod en årlig 
afgift af to td. rostokkerøl eller 7 rdl. 2 $., og på samme 
måde at en del af græsningen på Knudskov og Øre overdrev 
tidligere har været lejet ud mod en betaling af 6 td. rostok- 
kerøl. Om dette tilfælde fortælles dog videre, at betalingen 
nu ydes i penge, nemlig 18 rdl 

Som exempler på overdrev fra Sjælland, hvor der var 
foretagen græsjævning, hidsættes her 1) »Ondløse overdrev«, 
Holbæk amt. Dette overdrev omtrent en mil i omkreds er 
taxeret til sommeren igennem at kunne føde 175 stkr. fulde 
høvder, der findes tildelte følgende 3 lodsejer saaledes: 

Kongsdal, 20 gårde i Ondløse, hver gård 6 høvder = 120 

— 1 » Kagerup, » »7 » = 7 

— 2 » Sibberup, » » 9 » = 18 
Birkholm (nuvær. Løvenborg), 

1 gård i Kagerup, » » 8 » = 8 

— 1 » N.-Jærnløse, » »12 » =12 
Præstegården - Ondløse, » »10 » =10 

I alt »fulde høvder« 175 
2 

2) »Ellinge lyng« (i Odsherred), der strækker sig fra 
Høve til Lumsås, henved 2 mil. Bredden angives at være 
forskellig, fra en fjærdingvej til en halv mil. Mod vest 
grænser det mod stranden. Efter den ældre beregning har 
her kunnet græsses 550 høvder, men af en ny taxations- 
kommission 1726 blev dette tal forhøjet til 801, der tildeltes 
de forskellige byer og lodsejere saaledes: 

Hans kgl. majestæt »for sin egen anpart« 195 høvder 

Ellingegård (kommerceråd Schvane). . . 75 — 

Vig (lodsej, kgl. majestæt og Schvane) . 66 — 

Hønsinge (kgl. maj. og Schvane) 54 — 

Lille-Egebjærg (kgl. maj.) 18 — 

Jyderup (kgl. maj.) 54 — 

Høve (kgl. maj. og »Dragsholm herskab«) 66 — 
Højby (kgl. maj., Schvane, generalmajor- 

inde Schindel og degnen i Højby) . 96 — 

Gudmundrup (kgl. maj. og Schvane) . . 45 — 

Stenstrup (Schvane) 39 — 

Tengslemark (kgl. maj. og Schvane). . . 30 — 

Lumsås (Schvane) 63 — 

lait . . 801 »fulde høvder«. 

3) På Amager fandtes et stort overdrev, som efter en 
tidligere taxation var sat til 1140 høvder fordelte således: 
Store Magleby el. Hollænderby ..... 800 høvder - 

Rågård . . . - 15 — 

Ullerup . • • • • 90 — 

Vibberup (Viverup) 30 — 

»Schieldgårde« 205 — 

I alt . . 1140 »fulde høvder«. 
Skønt dette sidste overdrev ganske vist må henregnes 
blandt de større, så var der dog ikke så få, der var »jævnet« 
el. »høvedlagt« til ét endnu^større antal høvder. Man sér 
således »Flyvesandsoverdrevet «ved Tidsvilde ansat til 1182 
høvder og desuden 280 får; på 4 sammengrænsende overdrev 
i Odsherred kunde græsses 1240 høvder o. s. v. Men hvad 
de største overdrev angår — de der fandtes i Frederiks- 
borg og Kronborg amter i da findes de som mange andre 

slet ikke »høvedlagt«, ti skønt det i loven hed, at dette 
skulde ske, så fremgår det dog klart af de forskellige beret- 
ninger, at dette langt fra blev efterkommet ; tværtimod, det 
er kun de færreste, hvormed det er sket. Blandt de stående 
udtryk, som i indberetningerne atter og atter vender tilbage 
findes derfor sådanne: »På overdrevet véd ingen sin sær- 
skilte del«, »alt er tilfælles«, »enhver sætter de høvder ind, 
han har overfodret om vinteren« o. 1. Ja selv på de over- 
drev, hvor en taxation virkelig var foretagen, holdt man 
sig dog sjelden denne efterrettelig. Amtmand Fr. Råben 
fortæller således for Lolland-Falsters vedkommende, at vel 
findes mange overdrev taxerede, men hvad hjælper det, når 
man ikke retter sig derefter. Hver bonde indsætter til trods 
for taxationen så mange kreaturer, som han vil, både af 
bæster, hornkvæg, får, svin og gæs uden at bryde sig om 
hartkorn eller anden rettighed. Men af sådan uorden følger 
da også — skriver amtmanden videre — at også uberet- 
tigede tit slår deres kvæg ind på overdrevene, hvorved de 
rette ejere lide tab. Har en enkelt en gang imellem været 
så forstandig at foreslå alle at rette sig efter taxationen, 
så har der strax været så mange der imod, at det ikke 
har været muligt at sætte forslaget igennem. 

I beretningen om det taxerede »Ellinge lyng« hedder 
det ligeledes om hr. kommerceråd Schvane (ejer af Ellinge- 
gård) og hans bønder i Højby, Gudmundrup, Stenstrup og 
Lumsås, at de af hegner ikke fra overdrevet den af deres 
vange, som det år ligger til fælled (d. e. fællesgræsning) 
men lader den ligge åben ud mod lynget og græsser så på 
bægge alle de kreaturer, som de om vinteren har havt på 
stald. Denne måde at slå overdrevet sammen med byernes 
fælleder og græsse det hele »under enig« synes i det hele 
taget at have været almindelig brugt i Odsherred. Således 
hører man også om et andet overdrev »Vørrelynget (el. 
-»ljunget«) — »liggende mellem Klinte og Lurasinge vange«, 
at man véd ikke, hvormange høvder der på kan græsses, 
men »beboerne, hvis marker støder dertil, lader hvert år 
deres fælleder ligge åbne ud til ljunget«, og på dette i for- 

2* 

ening med fællederne græsser de så alt det kvæg, de har 
fodret vinteren over. 

Størstedelen af overdrevene henlå dog helt til fælles 
uden at være »høvedlagt«, enhver af de dejhavende satte 
så meget som mulig derind, ja på enkelte af overdrevene 
synes man endogså at være fuldstændig uvidende om hvem 
el. hvormange, der havde ret til græsningen. Om »Gribs- 
skov overdrev« i Nordsjælland erfarer man således, at det 
eneste, der med nogenlunde vished vides, er, at grunden 
og storskoven, som for det meste dækker den, ejes af 
kongen, hvorimod ejendomsretten til græsningen på dette 
store overdrev (3 mil i omkreds), den har man så godt 
som ingen rede på, så ikke blot .alle de omliggende byer 
så vel i Frederiksborg som i Kronborg amt sender kvæg 
derind, så meget enhver lyster, men selv byer, der ligger 
2 til 3 mil borte, driver om sommeren flokke af kvæg 
derind. Det er ikke uden grund, at overdrevet på sine 
steder nævnes som »det store og almindelige overdrev for 
beboerne af Frederiksborg og Kronborg amter«. 

Et fællesskab i den udstrækning er dog ikke almindeligt 
og findes kun på enkelte steder i Nordsjælland såsom i 
det store Ruderskovs (el. Rudeskov) overdrev. Om dette 
oplyses, at det nærmest hører under Hirschholm amt, men 
da amtskellet dog går gennem overdrevet, blev det også 
fælles for beboerne af de samstødende amter. Her som 
hist ejes ligeledes både grunden og skoven af kongen.*) 

Den almindelige form for fællesskab i overdrevets 
græsning var altså den, at et vist antal byer var delhavende, 
og kun disse indsatte kvæg, men således at hver by og 
hver gårdmand i byen indsatte flere eller færre, alt efter 
enhvers lyst og ævne. Et fællesskab af den art havde 
naturligvis ikke så få misligheder, én klage er især gennem- 
gående fra alle sider, den nemlig, at græsningen bliver 



•) I fællesskabet om dette overdrev finder den mærkelighed sted, 
som jeg ikke andre steder har truffen, at nogle byer har ret til 
at slippe deres »liware« derud hvert år, mens andre byer kun 
har samme ret for hvert andet eller tredje år. 

»forsat« d. v. s.: et altfor stort antal kreaturer bliver dre- 
ven ind på overdrevet i forhold til det græs, det kan afgive. 
Enhver søger nemlig at få det størst mulige antal derind, 
idet man til forsvar herfor, tyer til det den gang alminde- 
lige udtryk : Fordelen er min, men skaden er fællesskabets. 
Ganske vist var græsvæksten på overdrevet ingenlunde 
ringe om forår og forsommer, men nærmede man sig st. 
hansdag, så tørredes alt hen, så det hele mere fik udseende 
af en ørken end af en græsmark. Kreaturerne led da 
mangen gang ligefrem nød, idet ingen vilde være den første 
til at tage sine bort, men vilde heller lade dem sulte; 
kunde den ene lade sine blive der, kunde den anden jo 
også, og om man endelig for en enkelt bys vedkommende 
satte det i værk, så måtte det stå klart, at i dette tilfælde 
vendte mundheldet sig om: Fællesskabets fordel blev her 
vunden på de enkeltes bekostning. Man holdt da i reglen 
ud til kvæget ofte var nær ved at dø af sult — eller, som 
det hedder fra Fyn, de »svælter bort og dør eller ser dog 
i det mindste alle til hobe meget bedrøvede ud«. Atter og 
atter støder man i indberetningerne på udtryk som: På 
overdrevene bliver hestene i tørre somre så magre, at de 
deraf ofte »kreperer« på stalden om vinteren; eller: »Over- 
drevet er i den grad forsat ved vrimmel af kvæg og bæster, 
at de derpå går og sulter fordærvet, deres afkom bliver af 
mangel på føde til intet eller kun til noget småt knortet 
tøj« o. s. v. Der manglede for øvrigt ikke blik for det 
uheldige heri; særlig synes man at have havt ondt af de 
stakkels heste, der måtte nøjes med fællesgræsningen. Så- 
ledes lyder det fra Sjælland: »Da fællesskabet fører med 
sig, at enhver vil have det størst mulige antal kreaturer 
på græs, så følger deraf, at disse sultes og bliver elændige, 
vanmægtige skabninger. Bønderne vil f. ex. ikke pløje, 
uden at de i det mindste får 8 bæster for ploven, så hver 
bonde må være forsynet med 12, 16 til 18 bæster, som 
for det meste kun er meget ringe og magtesløse, et slags 
kre, der udpisker græsgangen. Enhver må tilstå, at man 
udretter mere med 6 vel fødte og vel plejede bæster end 
med 18 forhungrede«. Og et andet sted: »Vor sjællandske 

bonde spænder gemenlig 6 ja 8 heste for sin plov, og den 
ganske ekvipage ser ud som var det en liden karavane. 
Af disse mange heste er de allerfleste sådanne små, usle 
udgangsbæster, som om vinteren må søge deres meste føde 
på åben mark og eng, hvor de både opgnaver og nedtræder 
græsroden således, at der om foråret sent kommer noget 
grønt til syne. Til at spænde for en vogn duer de næsten 
ikke, og for ploven gør de i kort tid al den tjæneste, som 
de det ganske år skal fødes for«*). 

Om hesteholdet på Fyn ved samme tid hedder det 
ligeledes**): »En bonde har nu 10—12 og flere bæster til 
sit arbejde, de fleste af størrelse som gedebukke. Han 
kunde afstedkomme det med 6—7, når han således fik lov 
til at fodre og græsse dem vel, og holdt han mindre bæster, 
kunde han jo holde mere fæ, ja han kom og i stand til at 
få tillæg af større og bedre bæster end hidtil, så som bæ- 
sters og fæ's opdragelse beror på græsningen«. Følgen af 
den dårlige græsning var altså den, at kreaturerne kun blev 
små og uanseelige — særlig var dette erkendt for Sjællands 
vedkommende. Endnu den dag i dag betegner de fynske 
bønder en vis lille, langhåret, knoglet hesterace med navnet: 
den sjællandske, og dens udseende synes at kunne passe 
til, hvad man véd om den sjællandske hest i de tider. Den 
skildres nemlig som bedækket med tykke, stride hår, stærkt 
bygget men for øvrigt meget lille.***) 

Denne hestenes usselhed og ubetydelige størrelse i for- 
bindelse med avisredskabernes plumphed og uhensigtsmæs- 
sighed var da også grunden til, at man med største an- 



•) Dnmks. og Ngs. øk. mag. 2. bind, side 148. 

**) Samme steds, side 357. 

"•) I oktober 1759 blev hestene på Vemmetofte og Højstrup bønder- 
godser målte. Gjennemsnitshøjden for de derværende 1180 heste 
viste sig at være noget over 12 palmer (Brasch: Vemmetoftes 
historie). En palme 4 J /n tomme (Danske lov 5—12—3). Hestenes 
gennemsnitshøjde altså lidt over 8 kvarter. I følge en kgl. ordre 
af 8. avgust 1741 skulde hestene til rytteriet dog holde 65 2 /? 
tomme el. næsten 11 kvarter, men af den højde fandtes der 1759 
i følgemålingenikke en eneste på Vemmetofte og Højstrup bøndergods. 

strængelse næppe — med en plov forspændt med 6, 8 
heste — kunde pløje halvdelen af, hvad man nu om stun- 
der i lige langt tidsrum kan pløje med en nutidsplov, for- 
spændt med to almindelige bønderheste. Men at forbedre 
sine heste eller kvægracer var efter den daværende drifts- 
måde næsten ugørlig: På de store overdrev og fælleder 
gik dyrene mellem hinanden som de lystede; at forædle 
tillæget under sådanne vilkår måtte betragtes som fuld- 
stændig umuligt. 

Endvidere var denne form for fællesskab ofte ubillig 
overfor de enkelte fællesejere. Man behøver blot at fore- 
stille sig to gårdmænd, bægge fællesejere i samme overdrev 
men den ene rig, den anden fattig; er gårdene lige store, 
da må den fattige lige så fuldt som den rige svare sine 
skatter men har måske ikke nær de tilsvarende fordele, ti 
fattigdommen ytrede sig for bondens vedkommende som 
oftest deri, at han havde en fåtallig og mangelfuld kvæg- 
besætning. Om vinteren overfodrede han så vel som rig- 
manden kreaturerne på egen bekostning, men om sommeren 
derimod på fællesskabets. Den fattige altså, der kun havde 
få kreaturer på overdrevet, fik ikke her, hvad der tilkom 
ham, mens den rige, der havde mange kreaturer, fik mere, 
end han retmæssig kunde gøre krav på. Men ikke alene 
enkeltmænd, også hele byer kunde på den måde blive for- 
urettede, og som exempel på en sådan by, der i det mindste 
selv /mente sig forurettet, kan nævnes Vordingborg. Byen 
er fællesejer i tre overdrev »Øre«, »Knudskov« og »Stens- 
ved«. Af disse er kun de to første høvedlagt, så hver by 
véd, hvor mange høvder den må indsætte, hvorimod det 
sidste henligger helt til fælles for over en tylvt lodsejere. 
Enhver af disses byer kan indsætte så meget de ejer og 
har overfodret, men herved må Vordingborg lide uret, ti 
mens største delen af de andre byer hver sommer ind- 
sætter alle deres kreaturer der, så må Vordingborg jo af 
sine tilbageholde så mange, som skal hensættes på de to 
andre overdrev, som den er fællesejer i. 

Af andre, der også brugte overdrevene på uberettiget 
måde, fremhæves fra mange steder husmændene, dog må 

det her mindes, at indberetningerne skriver sig fra herre- 
gårdene og er sikkert farvede af den modvillighed, som 
jorddrotterne altid viste husmændene, eftersom disse stedse 
forstod at hævde en mere selvstændig og uafhængig stilling 
end de hoverigørende fæstebønder: Et forhold der førte 
til den besynderlighed, at mange foretrak husmandens 
stilling fremfor gårdmandens. Skønt en sådan husmand 
eller indsidder tit ikke havde jordejendom, så blev det 
mange steder betragtet som simpel billighed, at husmanden 
fik lov til at græsse en ko, en hest eller nogle småkreaturer 
på byens overdrev eller dens fælled. Andre steder fik 
husmanden sine kreaturer græssede på en el. anden vel- 
sindet gårdmands regning, således at dyret blev indbrændt 
med gårdmandens mærke og hørte til hans flok. Sligt 
skrev sig gærne fra den omstændighed, at husmanden havde 
ydet gårdmanden hjælp i en el. anden snæver vending 
f. ex. med arbejde i den travle høsttid eller med en lille 
håndskilling. Rede penge fandtes lige så ofte og måske 
oftere hos husmanden end hos gårdmanden. Og på hvad 
måde kunde man så lettere vise sin taknemmelighed end 
ved tilladelse til, at husmanden linder gårdmandens mærke 
fik en ko indsat på byens overdrev; gårdmandens fordel 
blev her betalt af hele fællesskabet. 

Hvor overdrevene lå helt til fælles, kunde dette meget 
let lade sig gøre, hvor de derimod var høvedlagt, var det 
lidt vanskeligere, men også her vidste man at hjælpe sig. 
Det var nemlig i følge danske lov 3 — 13—30 tilladt bonden 
at tage andres kvæg til leje på sin regning, når blot han 
ikke overskred det antal, der tilkom ham efter hans hart- 
korns størrelse. Herved kunde en husmand ofte få én el. 
2 køer græssede på byens overdrev for et par mark stk. 
Tænker man sig nemlig en bonde i den stilling, at han ser 
sig nødsaget til at søge hjælp hos husmanden, da kan man 
i reglen være sikker på, at han ikke havde sit fulde antal 
høvder og altså gærne kunde tilstå husmandnn den lille 
villighed at indbrænde hans ko med sit mærke. De øvrige 
bønder, der på deres fæstegårdes vegne var medejere i 
overdrevene, synes ikke at have set noget utilstedeligt her 

i; folk var i det hele taget meget hjælpsomme over for 
hinanden, og da det var en gammel skik, synes den at 
have vunden hævd blandt bymændene, men noget ander- 
ledes stillede godsejerne sig hertil. Fæstegårdene var deres 
ejendom, og alt, hvad der formindskede disses indtægter, 
var i virkeligheden også et tab for dem. Husmanden kunde 
betragtes som selvejer, altså blev hans fordel i denne hen- 
seende at betragte ikke blot som gårdmandens men egentlig 
som godsejerens tab. Umuligt synes det heller ikke at 
være, at det skyldes godsejerne, når man for enkelte over- 
drevs vedkommende hører, at det tværtimod loven er for- 
budt de enkelte gårdmænd at indtage fremmed kvæg på 
deres regning, om de end ikke selv har det antal, som til- 
kommer dem. 

Fra dette og lignende forhold skriver sig ganske 
sikkert også de voldsomme udfald, der i de godsejerlige 
indberetninger ofte gøres mod husmændene, og skønt det 
ikke just ligger for her, skal dog hidsættes et par små- 
prøver på, hvordan husmændene i almindelighed op- 
fattedes, når talen var om fællesskabet. Vi begynder med 
— i sammentrængt form men så vidt mulig med bibe- 
holdelse af egne udtryk at gengive en udtalelse af amt- 
manden over Hirschholm amt*): Dernæst ser jeg daglig 
exempler på, at husmænd, som dels har lidet og dels intet 
hartkorn, ja endog tit indsiddere ligesom de er formuende 
til holder bæster, kør, svin, får og andre småkreaturer i 
mængde, ofte lige så mange som en gårdmand, og disse 
kreaturer skal bondens græsning så føde og ernære ikke 
alene om sommeren men endog om vinteren. Her i egnen, 
hvor jeg er kjendt, véd jeg, der er sådanne husmænd og 
indsiddere, som det aldrig burde være tilladt at holde 
heste og vogn, de kunde godt hjælpe sig med at have i 
det højeste en ko eller nogle får. De gør endda sure 
miner ad, når de skal betale en marks penge eller 2 i 
årlig græsgæld til bønderne, som dog sidder for hart- 



*) De samme klager, som i efterstående, findes næsten også ord til 
andet fra Frisholdt ved Randers. 

kornets tynge og udgifter. Om vinteren må de ligeledes 
underholdes af bøndernes jord og engbund, såsom disse 
husmænd ikke har noget at pløje og så på, undtagen 
hvad de skal aceordere sig til hos bonden til dennes store 
skade, og ihvorvel det ved loven og mange priselige for- 
ordninger er forbudt bonden at bortleje sin jord til at 
dyrkes af andre, så er det mig dog ikke mulig i dette 
lille district, som er anbetroetmig under administration, at 
se disse uordentligheder hæmmet. Det burde til bøndernes 
store nytte fastsættes, hvad af livvare husmænd, indsiddere 
og deslige folk på landet måtte have. Bæster, holder jeg 
for, burde være ganske forbudt, undtagen for de, der har 
så meget hartkorn til deres huse, at 3—4 af dem kunde 
dyrke deres ringe jord med ét el. 2 par bæster. Ti ser 
jeg for resten, hvad sådanne folk bruger deres bæster til, 
så går det mest ud på, at de her i skovegnene dermed 
stjæler på bondens ansvar, fører tørv og kul til torvs og 
har på den måde mere fordel af skoven og tørvemos§rne 
end bønderne selv. — Amtmandens opfattelse af husmænd 
i forhold til gårdmænd er ikke alene den rådende i ind- 
beretningerne men deltes også af offentlige forfattere. Til 
exempel et stykke af en unavngiven forfatter i Danmarks 
og Norges økonomiske magazin*): Forfatteren anser hus- 
mændene for at være gårdmændenes »blodigler« og af 
bondestanden »vandbier udi staten.« Og spørgsmålet om, 
hvad husmændene er for folk, besvares dernæst saaledes: 
»En del er sådanne, som formedelst dovenskab har valgt 
husmandsstanden, i hvilken dekan være deres egne herrer 
(som de kalder det) og finde et mageligere levnet enten 
ved lumsk krohold eller ved arbejde nogle visse dage om 
ugen, når dem behager, og derfor tager i betaling nogle 
af bondens agre til at så og høste, — eller ved tyveri 
o. s. v. En del er sådanne mandfolk, som af frygt for at 
blive udskrevne til soldater fæster huse, hvorved soldaternes 
og tjænestefolkenes antal formindskes, folkelønnen bliver 
højere, og dovne stodderes antal formeres. En del endelig, 

* 6. bind. 

mandfolk, som har tjænt længe og samlet sig en god 
skilling, hvilke heller udvælge at leve som husmænd, det 
er: i magelighed deres livstid end at antage en gård, hvor 
der skal arbejdes, om brødet skal vindes. Dette slags, 
som enten har købt deres passer fra andre godser, eller 
og som har givet lige så meget i fæste af et hus på deres 
husbonds gods, som de ellers kunde købt deres passer 
for, på det de ej skulde være tvungne til at antage gårde, 
som de ej skøttede om eller til at tage tjæneste ved de 
gevorbne regimenter; dette slags husmænd, siger jeg, er af 
de allerskadeligste for bonden, ti enten holder de lumsk 
kroeri eller driver prangeri på en eller anden måde, 
hvorved bonden fornærmes eller og, hvad der er det sæd- 
vanligste, de holder ordentlig assisteneehus for bonden, så 
at, når en bonde, der ikke er i stand, manqerer penge til 
en skat el. landgilde o. s. v., så kan han af dem blive assi- 
steret men på hårde og ubarmhjærtige vilkår nemlig at 
bonden, som er i betryk, må overlade sin assistent så 
megen — undertiden af den bedste — jord, som den anden 
forlanger, d. v. s. så stort et stykke jordmål, som der kan 
avles korn på for 3—4 gange så meget, som den udlånte 
sum kan være, og dette anses endda som erkendtlighed for 
tjænester af lånet og som en rente af pengene, da kapitalen 
dog alligevel fuldkommelig skal udbetales en gang, når det 
bliver. Ja det bliver ikke derved, ti for det første må 
sådan en stakkels bonde, som er debitor, brav skænke og 
fylde sin creditor, hver gang han indfinder sig i besøgelse, 
og det sker da ved alle givne lejligheder, for det andet 
passer creditor på, når det er allerubelejligste tid for bon- 
den at opsige sine penge, og da må den fattige bonde nødes 
til at gå ind på accord for at tilfredsstille sin ubarmhjær- 
tige creditor og give ham mere villighed, som det kaldes, 
hvilket består i enten at sælge ham 3—4 lam, et ungt nød, en 
ko, et svin o. s. v. for hvad han vil give eller, og bonden 
må forpligte sig til at føde et par får om vinteren for hus- 
manden el, accordere ham et læs hø el. foder til sine krea- 
turer, hvorved bonden udsuges til blodet. 

Foruden alt dette må bonden altid holde godt venskab 

med husfolk og flattere dem i alle ting, ti da der just for 
husfolkenes mængdes skyld på mange steder er trang for 
tjænestetolk så, for at bonden kan være vis på at få hus- 
folk til sit arbejde udi høbjærgningens eller kornhøstens 
tid, hvor han ej kan hjælpe sig med sine egne tjænestefolk, 
må han aldrig nægte husfolkene noget af det, de begærer, 
ti dersom han gør det, kan han være vis på, at han i 
høstens el. anden travl tid, ikke får nogen husmand el. 
husmandskone, som han har nægtet noget, til at arbejde 
for sig én dag, om han end vilde give dem i gange så 
meget som de ellers kunne fortjæne« (!). 

Dette husmændenes lønningsforhold, der af godsejerne 
blev anset for så skadeligt for gårdmanden, gjøres til gen- 
stand for en længere betænkning af Brink Sejdelin til 
Eriksholm. Betænkningen, der findes indsendt til kommis- 
sionen er helt igennem holdt i den sædvanlige krasse tone, 
som godsejerne altid benyttede ved omtalen af husmænd. 
Proprietairen — begynder den — burde have friere hænder 
over husmændene end nu er tilfældet, da det ellers er 
umuligt for ham at indskrænke den »exarbitante løn, som 
husmændede nu dristig piner af bonden« Som forholdet 
nu er, kan proprietairen intet gøre; beklager bonden sig 
for ham, at han mangler folk og at husmanden begærer 
fra 36 til 42 rdl. årl, da kan han (prop.) vel prøve at 
mægle men vil i reglen få det svar af husmanden, at han 
ej vil tjæne for ringere. »Jeg svarer min husafgift, De har 
ingen ting med mig at gøre«. Lader én el. anden husmand 
sig »moralsk« (!) tvinge til mildere vilkår, forretter han 
arbejdet derefter. Dette forhold ruinerer gårdmanden, og 
det så meget lettere, som han gærne vil »for sidde« sin gård, 
ti når han derved bliver husmand, kan han leve meget bedre 
og behageligere siden. Husmanden burde tvinges ved lov 
til at tage tjæneste på det af ham påboede gods, og lønnen 
derfor skulde fastsættes i rede penge og ikke som nu 
(trods forord.) »in natura». Ti som det er, behøver hus- 
manden næsten ikke at arbejde; har han nemlig blot »en 
ko, nogle får og gæs samt en liden have til huset, kan 
kan gærne leve deraf nu, da føden er let«. Og her har 

man grunden til den høje løn. Vil husmanden ikke tage 
tjæneste på sådanne nærmere bestemte vilkår, da burde 
proprietairen have ret til »uden lov og dom» at sætte ham 
— først paa vand og brød, og hvis det ikke hjælper, da til 
fæstningsarbejde i én til 2 måneder. »Jeg véd vel at: 
uden lov og dom lyder noget hårdt, men det behøves, her 
er periculum in mora« (d. e. fare ved udsættelse). 

De ovenanførte prøver vil være nok til at vise med 
hvad øjne, godsejerne betragtede husmændene i forhold 
til de fælligbundne gårdmænd. At denne betragtning dog 
ikke deltes af gårdmændene findes vel ingen bestemte beviser 
for, men efter det foreliggende må det dog anses for sand- 
synligt, især når der lægges mærke til, at noget nær de 
samme udtryk, som man finder om husmændene, de samme 
om end i mere mådeholden form, findes også om selv- 
ejerbønderne, der betegnes som et slags mennesker, der 
ikke burde »existere«. 



Vender man sig nu fra de nøgne græs- el. lyngvoksede 
overdrev til de, der dækkes af skov, da må det for for- 
ståelsens skyld forudskikkes, at et sligt overdrev med skov 
var i de fleste tilfælde slet ikke andet, end hvad man i vore 
dage slet og ret vilde kalde en skov; men én forskel mellem 
datidens skovdækte overdrev og nutidens skove er der dog, 
og den består nærmest deri, at hint tillige brugtes som 
»græsbed« for kreaturerne, hvad der jo på ingen måde vilde 
anses for passende med nutidens skovbrug. Få forstod den 
gang hvor skadeligt dette var for ungskoven, man så vel den 
tog af, men kun yderst sjælden finder man grifnden hertil 
så bestemt og tydelig angiven som i indberetningen fra 
Mariager kloster. Heri hedder det nemlig: »Kreaturet 
ødelægger i bund og grund al den opvoksende ungskov, og 
skal sådant blive ved, er skoven viet ødelæggelse«. 

Man brugte ikke den gang nogen forstmæssig behand- 
ling af skovene, kun få steder var der egentlig sammen- 

hængende skov, træerne voksede hist og her, enkeltvis eller 
i større og mindre grupper med åbne pladser imellem. 
Derfra skriver sig den omstændighed, at græsmængden tit 
i en sådan skov el. overdrev kunde være ret betydelig. 
Græsningen anså bønderne noget nær for det væsentligste 
udbytte, man fik af skovene; disse syntes da også at have 
været yndlingssteder for kreaturerne. Her kunde man nåøde 
dem om sommeren, idet de snart søgte skygge for solens 
brændende stråler og snart ly for plaskregnen og hagel- 
bygen, og her kunde man endnu langt hen i efteråret og 
vinteren sé dem søge deres tarvelige føde, der da mest 
bestod af mos og vissent græs; i læ bag buske og under- 
skov mærkede de kun lidt til efterårsstormene, der fo'r 
susende hen over de afbladede træers toppe. Der var den 
gang ikke så ensomt og stille i skovene som nu om stunder. 
3b koldere og strengere årstiden blev desto mere holdt 
kreaturerne sig til skovene, der da blev betragtet som deres 
egentlige opholdssted, hvorfra de kun gjorde længere eller 
kortere strejfture i det åbne land. Men selv langt hen på 
året kunde der dog bestandig være adskilligt, der bidrog 
til at lokke dem frem fra deres lune tilflugtssted: godt 
vejr, en mér el. mindre grøn eng, en rugmark el. lign. 
Ganske særlig synes den unge vintersæd at have besiddet 
en forførende magt over de forskellige kreaturer, en magt 
der ingenlunde tjænte den selv til gode men var den så 
meget mere farlig, som de løsgående kreaturer ikke synes 
at have været meget besværede med opsyn om vinteren. 

Stiftamtmanden over Fyns stift G. Rantzau til Brahes- 
borg, drager da ogsaa stærkt til felts mod disse kreaturernes 
vinterglæder, der ligefrem betegnes som en »skadelig uorden« . 
Det er, skriver han, uforsvarligt, hvad man nu sér, at krea- 
turer såsom gæs, får,- svin, kræ og bæster om vinteren og 
hele foråret går løse og afæder og nedtræder korn og græs 
indtil hvert års første majdag og er sådant særdeles skade- 
ligt for rugsæden, som derved ilde bliver medhandlet og på 
skammelige måder bliver forødt«. 

I Jylland var kreaturerne i mange egne ikke så heldig 
stillede som på øerne. Der var mange steder ingen skov, 

knap nogen busk til et læ for vinden, men netop derfor 
forbavser i så megen højere grad den hårdførhed, de stakkels 
dyr udviste: Fra Voergård (Vendsyssel) får man at vide, 
at ikke alene om sommeren men endog om vinteren, »når 
jorden er ganske belagt med sne, får heste og kvæg der 
(d. e. på hede og fælled) deres meste føde, blot om natten 
indlades de i husene og fodres aften og morgen. Ja om 
foråret, når snart hver mand, den rige med den fattige 
fattes foder«, da udlades kreaturerne for selv at søge føden. 

Hermed stemmer godt overens en meddelelse fra Sø- 
dringsholm (Randers amt) ; den går ud på, at der på godset 
findes en mose, som er indhegnet, hvad kvæg deri trænger 
ind bliver optaget og bragt i hus af mosens ejer og må 
atter udløses med penge. Man finder her kvæg at være 
optaget ikke alene helt ind i novbr. men adskillige endog 
»mellem jul og kyndelmisse«. At kreaturerne imidlertid 
ikke selv satte synderlig pris på disse vinterudflugter er 
temmelig indlysende, og det må vist nok betragtes som en 
almengyldig sandhed, hvad der desangående skrives fra 
Fousingø (Viborg amt), at skønt det der var nødvendigt at 
kvæget måtte drives ud om vinteren for at spare på foderet (?), 
så »holder det dog ikke af at slide sin sin tunge på det 
tørre lyng, når det kan få noget andet»*). 

Naturligvis var det dog kun undtagelsesvis, at kvæget 
ikke kom i hus om vinteren, men hvad hestene angår — 
navnlig de små såkaldte udgangsøg, da maa det for deres 
vedkommende betragtes som regel, i milde vintre kom de 
så godt som aldrig i hus, og kun når sneen dækkede jorden, 
og isen vandene, blev de små langhårede, hårdføre og 
nøjsomme dyr tvungne til at ty hjem til staldene, men da 
kneb det også mangen gang for bonden med at få foderet 
til at strække til, og blev vinteren ved at holde ud, da 
måtte han ofte tage sin tilflugt til halmen af tagene, og endda 



*) På øerne mindedes man endnu længe efter den gamle skik, at 
unge piger om julen skulde ride ud i skoven med lidt hø eller 
andre rare sager til de derværende kreaturer i anledning af 
højtiden. 

hører man til tider (af samtidige), hvordan de stakkels dyr 
»kreperede« i hundredvis af sult*). 

Foruden græsningen havde man den gang endnu én 
betydelig indtægt af skovene og det var de såkaldte »olden«. 
Nutidens skovbrug kender ikke denne indtægskilde stort 
mere end af navn, men datidens så meget desto bedre, 
»Olden« kaldte man med et fælles navn frugten af bøg og 
eg, og denne frugt fandtes den gang i en sådan mængde, 
at den regnedes for en af skovens vigtigste frembringelser, 
idet den gjaldt som et udmærket fødemiddel for svin. 
Grunden til at olden ikke mere spiller den rolle nu som 
tidligere må søges i den omstændighed, at nutidens skov- 
brug, der især går ud på at frembringe så meget brænde 
som mulig, ikke tillader træerne at blive så gamle, at de 
når at kaste synderlig frugt. Den gang var forholdet imid- 
lertid omvendt, det var særlig frugten, der blev lagt vind 
på. Man brugte næsten ikke korn som fødemiddel for 
svinene men kun olden. Om foråret eller henad forsommeren, 
når grisene var store nok, blev de indbrændte med et 
bestemt mærke dels som tegn på, at de havde ret til at 
være i skoven, og dels for at ejeren senere kunde kende 
dem igen. Derefter blev de slupne ind i skoven el. over- 
drevet for der i sommerens løb at søge deres næring af 
de nedfaldne olden og hvad andet, de kunde finde. Først 
når efteråret kom, blev de atter drevne hjem og fangede 
for enten at slagtes eller sælges. Tusinder og atter tusinder 
af svin ernærede sig hver sommer på den måde i de skov- 
dækte overdrev. 

Fællesskabet antog på sådanne steder nogle af sine vildeste 
og mest indviklede former som f. ex. i »Gedeskov overdrev« 
på Falster: Overdrevet, der er halvanden mil i omkreds, 



*) Som minder fra hin tid da man betragtede græsningen som den 
vigtigste indtægt af skovene — er mangfoldige navne paa disse ; 
navne som har sin forklaring i det daværende, men er uforståelige 
efter det nuværende skovbrug. Således træffer man atter og atter 
— særlig fra Fyn men dog også fra andre steder — navne som 
heste-, ko-, kalve-, lamme- og dyrehave el. -vænge, o. s. v. 

er fælles for 4 byer : Gedesby, Skelby, Fiskebæk og Staverby. 
Men gårdene i hver af disse byer tilhører forskellige godser. 
Om græsningen er de 4 byer lige gode, men skov og tjørne- 
hugst ejes udelukkende af de to førstnævnte og af disse er 
Gedesby alene om at svare skovskyld af hele overdrevet. 

Som omtrentlig regel for fællesskabet kan dog følgende 
anses: Grunden og træerne tilhørte kongen eller gods- 
ejerne som lodsejere i overdrevet; græsningsretten havde 
sammes bønder i fællesskab, men intet træ måtte hugges 
uden efter udvisning, ja selv- om man visse steder finder 
slige overdrev tildelte forskellige byer, der hver ejer sin 
del, så finder man dog så godt som aldrig, at nogen by 
har ret til at hugge på sin del af overdrevet uden efter 
udtrykkelig udvisning fra lodsejeren. Denne bestemte hvor- 
meget og hvad, dér årlig måtte hugges til gærdsel, til 
brændsel, til tømmer o. a. lign., og hvad bønderne tog der 
ud over betragtedes som skovtyveri. 

Hvad græsningsretten på de skovbevoksede overdrev 
angår, da var den blandt andet til største hinder for »skov- 
opelskning«, idet kvæget ubarmhjærtig af bed de unge skud, 
så der måtte et stort held til for et ungt træ at slippe 
helskindet gennem denne skærsild, og det var da også så 
rene undtagelser det lykkedes for, at »træbestanden« i 
hundredårets midte på mange steder truedes helt med øde- 
læggelse. Ti vel bød loven, at der stadig skulde indhegnes 
stykker af skoven, hvor træerne kunde fredes til de nåde 
en tilstrækkelig højde, men gennem indberetningerne får 
man at vide, at dette så godt som aldrig blev efterkommet. 
At ødelæggelsen derfor ikke skete, skyldes øjensynlig for- 
en stor del kvægpesten og den »store hestedød«. Denne 
ellers så store ulykke blev en lykke for skovene; de unge 
træer blev atter satte i stand til i fred at skyde til vejrs 
og blev snart så store, at de uden fare kunde se ned på 
det tilbagevendende kvæg. 

Det fællesskab, der af alle ansås for det uheldigste for 
skovenes vedkommende bestod deri, at én lodsejer ejede 
træerne, medens en anden ejede grunden og græsningsretten, 
ti følgen heraf var sædvanlig den, at sidstnævnte gjorde 

alt muligt for at hindre de unge træer i at vokse op, ti i 
samme grad som skoven blev udtyndet og ødelagt, i samme 
grad tiltog græsningen under træerne, og måske kunde den 
tid omsider komme, da det sidste træ forsvandt, for i samme 
øjeblik at gjøre vedkommende fra fællesejer til eneejer af 
hele jordstykket. Flere klager over dette fortvivlede fælles- 
skab lyder rundt omkring fra. Hovedtrækkene i en enkelt 
af disse klager skal her gengives: 

Grevskabet Gyldensten på Fyn ligger i proces med 
Kærsgård angående fællesskabet i et stykke jord, der til 
dels er dækket med skov. Gyldensten . ejer deraf 7 td. 
skovskyld og 27 td. jordskyld; Kærsgård 2 td. skovsk. og 
52 td. jordsk. Skoven er fra gammel tid delt imellem de 
to lodsejere, så hver har sin del for sig selv, men da 
Gyldensten har mest af skoven og mindst af jorden og 
Kærsgård omvendt, så bliver følgen, at hvor Gyldensten 
på visse steder ejer træerne, der har Kærsgård el. rettere 
dens bønder »ager el. pløjeland uden omkring, tæt ved ja 
endog ind imellem træerne«, og nu mener Kærsgårds 
bønder, at når ejeren af Gyldensten lader et træ fælde, da 
tilhører den tomme plads Kærsgård, og den bliver straks 
af bønderne indtaget til dyrkning, om endskønt der slet 
ikke findes andet bevis på denne ret for Kærsgård, end 
»hvad gamle folk sige«. — Imidlertid har dette « skadelige 
fællesskab« hindret Gyldensten i at drage rigtig nytte af 
skoven, ti for at hindre tabet af jorden har ejeren været 
tvungen til at lade en mængde gamle træer blive stående, 
som ellers var tjænlige til at borttages. Det har hidtil 
ikke været muligt for grevskabet at få dette fællesskab 
ophævet. 

At fællesskabet var i høj grad til hinder for skovens 
fremvækst, vil allerede være tilstrækkelig klart af oven- 
stående. Men én fjende endnu havde skovene, og hans 
ødelæggelse overgik på visse egne langt alle andres. Denne 
fjende var skovtyven. »Folk tror ikke, at det syvende bud 
forbyder at stjæle træ«, hedder det hos en samtidig for- 
fatter. Man kan ikke komme bort fra den tanke, at skov- 
tyveriet egentlig havde sin rod i en ældgammel forestilling, 

der gik ud fra den forudsætning, at skovene (d. v. s. træerne) 
var fællesejendom ; gods, der ejedes lige meget af alle og 
af ingen. I så henseende betragtede man dem med samme 
øjne som vildtet, de skjulte, også dette vilde man nødig 
indrømme tilhørte enkeltmand. Denne forestilling må vel 
nærmest betragtes som en overlevering fra den tid, da 
skovene virkelig var, hvad man nu forgæves søgte at fast- 
holde, store almindinger, hvor hver kunde hugge af hjærtens 
lyst uden at mødes af nogen hindring fra lovens side. 
Allerede tidlig havde skovene dog begyndt at få værdi som 
det sted, hvorfra man fik sit brændsel og gavntømmer og 
samtidig med erkendelsen heraf, begyndte man da også at 
modsætte sig den planløse huggen ned for fode, med andre 
ord: ejendomsretten begyndte at gøre sig gældende og 
kæmpede for at skaffe sig anerkendelse. 

Netop denne kamp i dens største hede er det, man 
bliver vidne til ved midten af forrige hundredår. Man 
lægger dog straks mærke til, hvor ulige langt man i den 
henseende var kommen i landets forskellige egne. Som 
oplysende i den retning kan blandt andet henvises til hvad 
I. Christensen i meddelelser om den gamle gård Frisholt 
(Viborg amt)*) fortæller selv at have hørt af sine »fædre 
og forfædre« : Skovtyveri dreves her ligefrem som erhvervs- 
kilde for bønderne om sommeren. Det besværlige arbejde 
blev dobbelt besværligt ved at det jo stedse måtte foretages 
om natten. Træerne blev huggede, læssede og kørte den 
»5 mil lange, usle vej« til Randers. Her blev de så byttede 
bort for brødkorn, men det var kun lidt man fik i bytte, 
3 skpr. rug for 2 læs bøgetræ. »Det var«, skriver Chri- 
stensen videre, »synd at sige, at dette skovtyveri blev 
eftersporet eller i opdagelsestilfælde nogen straffet derfor. 
Ikke en eneste sag findes at være rejst mod nogen bonde 
for denne ulovlige bedrift, og næppe faldt nogen på den 
tanke, at dette tyveri nedbrød den moralske følelse, eller 
at agtelsen for lovene derved slappedes. Man slog sig til 



*) Samlinger til jysk historie og topografi 7. bind, side 201-23. 

3* 



36 

ro ved, at nødvendigheden krævede det« Dette gjorde 

man imidlertid ikke alle vegne. 

Det var især de kgl. skove som tyvene kastede sig 
over, og skoven på Borum mark ved Århus er sikkert ikke 
den eneste i hint tidsrum, der, så længe den tilhørte kongen, 
var »et dagligt rov« for omegnens bønder, indtil den sidste 
eg ved hundredårets, begyndelse sank for kun at efterlade 
en skov, der bestod af små, tynde spirer, der skød op fra 
de gamle egestubbe.*) 

Men var de kgl. skove end de, der vare mest efterstræbte 
af skovtyvene, så gik de almindelige fællesskove på over- 
drevene dog ingenlunde ram forbi. Fra Rønnebæksholm 
hedder det om »Næstved overdrev« : »Det er bekendt, at 
på dette overdrev har i forrige tider været mængder af 
skov, hvoraf nu intet findes, alt er ganske borthugget og 

ruineret ved slig fællig søger den éne at tage fordelen 

og beskadige den anden«. Her nævnes tyveriet vel ikke 
bestemt som ødelæggelsens årsag, men at det i det mindste 
har ydet et væsentligt bidrag dertil, må dog anses for 
sandsynligt. 

Hele egne på landet ja selv enkelte købstæder siges 
skovtyveriet at have forsynet med brændsel indtil den 
sidste pind. Det vilde ofte have været en vinding for 
skovene, om tyvene havde fået fri udvisning, ti man kunde 
da have udvist dem de træer, som enten selv var afgrode 
eller som stod i vejen for andre, i stedet for at de sæd- 
vanlig bortstjal unge træer i den bedste vækst, da disse 
lettest — ved hjælp af det den gang så bekendte tyvesav 
— kunde fældes og derefter føres bort. 

Mange forslag blev af kløgtige hoveder tid efter anden 
fremsat for at hindre tyveriet, nogle af disse blev prøvede, 
andre slet ikke ændsede; ét forslag af sidste art var, at 
skovejere skulde indrette træhandler, hvor bonden for »en 
billig penge« kunde få til købs det brænde og det gavntræ, 
han skulde bruge ved sin avlsdrift. Det fremhævedes, at 



•) Danm. og Norg. økom. mag. 4. bind, side. 287—88. 

det på mange steder var sådant, at træ til de mest på- 
trængende nødvendighedsgenstande »såsom klover, vender, 
tækkekæppe, river, lestager, plove, harver, vogne, hjul- og 
høbarrer« ikke kunde fås til købs. Var disse ting til fals, 
da kunde det dog være, at mangen én vilde købede, som 
han nu uden »samvittighedsbesværing« stjæler. »Ti man 
får vel aldrig den gemene mand endog den redeligste 
iblandt dem det indprentet, at det er synd at stjæle, hvad 

han ikke kan undvære og ikke véd til fals at erholde 

Og er der end de skovtyve, som der og virkelig er, der 
gærne for penge forskaffer og bortsælger disse bondens 
fornødenheder, så tænker han dog (ti fine distinctioner vil 
ikke ind i den gemene mands hoved), atTian lige så godt 
og med lige så liden samvittighedsbesværing selv kan stjæle 
det som således på en vis måde underkøbe en anden dertil.« 

Man greb dog også sagen an på virksommere måder, 
man satte strænge mulkter for skovtyveri, og man indsatte 
— særlig på de kgl. skove — skovfogder og tilsynsmænd, 
der skulde tage sig af skovenes fredning og særlig passe 
på tyvene, ja man søgte at forene disse skovfogders og 
tilsynsmænds fordel med tyvenes pågribelse ved at lade 
dem få del i mulkterne, men det værste herved var, at 
denne fordel levede og døde med selve tyveriet, tiltog når 
dette tiltog og aftog på samme måde, når dette aftog. Føl- 
gen blev at betjænte og skovtyve slog sig sammen : Tyvene 
lod sig gribe og skaffede derved betjæntene fordel men fik 
til gengæld af disse lov til ved andre lejligheder at stjæle 
så meget, som de lystede. Bægge parter havde fordel, 
mens skovene og deres ejere havde tabet.*) 

Også strænge straffe blev forsøgte. Allerede 1733 
d. 26. januar udkom en forord., der bestemte, at enhver 
bonde måtte stå til regnskab og selv være ansvarlig for, 
hvad der blev begået af skovtyveri på den skovlod, der 
var tillagt hans gård, kunde han ikke påvise tyven, måtte 
han selv betale bøderne eller i mangel af penge bøde efter 



*) Om dette se Danm. ogNorg. øko. mag. 6. bind, stykket nr. XI, om 
brændsels vedligeholdelse. 

tyveriets beskaffenhed med kroppen på »træhest, spansk 
kappe, fængsel på vand og brød eller arbejde i jærn på 
fæstning og Bremerholm«. Alle, der arbejder i træ, be- 
tragtes som skovenes skjulte men svorne fjender; forord- 
ningen kaster dem åbenlyst handsken : »Ingen træskomager 
eller hjulmand« , hedder det, må bo eller nedsætte sig udi 
vores (d. e. de kgl.) skove eller vildtbaner, eftersom de ved 
sådan lejlighed bortstjæler og tilpraktiserer sig meget af 
skovene«. Heller ikke kulsvierne skal gå ram forbi, om de 
vover at sætte deres kulmiler i »vores« skove. Grunden 
til det sidste påbud angives dog at være dobbelt: »en del 
for fares og en del for underslæbs skyld«. 

Men at denne forord, til trods for sine strænge bestem- 
melser heller ikke havde fået bugt med skovtyveriet, erfarer 
man fra mange sider. Således fortæller kammerråd Chri- 
stensen i sin bog »Hørsholms historie« (side 95), at alene 
i året 1755 blev her 52 bønder idømt bøder og straffe på 
kroppen, og at i det hele taget skovtyveriet endnu ved 
denne tid blomstrede^frodigt i landets forskellige egne, får 
man noksom beviser på gennem indberetningerne til kom- 
missionen. Som exempel et stykke fra ejeren af Bjærgby- 
gård (Holbæk amt)*): »Til byerne Tornved, Bennebo og 
Jyderup har i gammel tid været megen over- og underskov, 
og de har endnu noget af bægge dele især den sidste, men 
beser man overskoven, som er øjensynlig for enhver, så 
véd jeg intet nærmere at ligne den imod . . . end som en 
stor afbrændt by, hvor skorstenene står alene tilbage, og 
husene er borte, ti nogle tusende træer har stået og står 
afhuggede midt på. Jeg for min part, som ejer det meste 
af Tornved og Jyderup skove, har gjort mig umage for at 
rydde det skammelige syn bort fra folkets øjne og årlig 
udvist stumperne til mine bønder for at frede om de endnu 
tilbagestående få træer, men bønderne har forekommet mig 
på deres sædvanlige måde og kronraget de fredede træer, 
så at, om jeg vilde blive ved at udvise stumperne, så blev 



*) Det må dog bemærkes, at man kun fra få steder finder klagerne 
så stærke. 

de også ved at forhugge træerne, indtil der ikke blev ét 
frugtbart træ tilbage. Vil nogen spørge, hvorfor ikke en- 
hver lodsejer passer sin skov, så må jeg svare, at det er 
en umulig sag, så længe skoven ligger til fælles, ti bønderne 
stjæler da i flæng, en Bjærgbygårds bonde stjæler på Aggers- 
volds grund, og Aggersvoldsbonden på grunde, som tilhører 
Bjærgbygård både inden- og udenfor markskel, og bønderne 
dølge det med hverandre endog ved mened. Desuden bi- 
drager også skovenes sammenblanding og store begreb 
meget til deres ødelæggelse«. 

Sit væsentligste knæk fik skovtyveriet nærmest ved 
skovudskiftning og selvejendoms indførelse, om end det på 
sine steder i landet har været drevet lige ned til midten af 
dette hundredår.*) 



Efter således at have omtalt overdrevenes to vigtigste 
indtægtskilder: græsningen og skovbruget står kun tilbage 
med få ord at pege på endnu et par, der ganske vist var 
mindre betydelige, men dog ikke helt kan forbigås, når der 
skal tegnes et billede af datidens overdrev. Disse to mindre 
indtægtskilder var tørveskær og lyngslet. Bægge omtales 
ofte fra de forskellige egne af landet, men synes dog at 
have spillet den betydeligste rolle i Jylland, hvor brændsel 
fra skovene ikke var så let at få fat på som på de mere 
skovrige øer. 

Der forlyder intet om, at arbejdet med tørvene blev 
udført i fællesskab, tværtimod må det antages, at hver 
bonde skar, passede og hjemkørte sine tørv, eftersom han 
bedst havde tid og lejlighed. Men da tid og lejlighed ind" 
traf omtrent samtidig for alle gårdmænd i de delhavende 
byer — i reglen hen på forsommeren, når så'ningen var til- 
endebragt, og før høhøsten begyndte — så kunde man dog 
sædvanlig ved denne tid se alle byens arbejdsdygtige be- 



*) Jævnfør Christensen, Hørsholms historie, side 

boere, mænd som kvinder i travl virksomhed i og omkring 
tørvegravene på fællesmosen, nogle i færd med at skære 
tørven, andre med at »vende«, »stable« el. »skrue« den, og 
atter andre i færd med at køre den hjem til tørveskuret 
eller tørvestakken, hvorfra den så senere i årets løb blev 
hentet ind til arnested og kakkelovn eller kørtes til køb- 
staden og solgtes. Var mosen lille, og lå den i en egn, 
der var fattig på tørv, da »nød« bønderne »udvisning« her 
så vel som i skoven, d. v. s., de fælles lodsejere bestemte 
årlig, hvor mange læs deres fæstebønder og husmænd måtte 
få, og hvor tørven det år skulde skæres, men var mosen 
derimod stor eller lå i en egn, hvor man havde tørv nok, 
så stod det som oftest enhver frit for at tage hvor og 
hvor mange han lystede.*) 

Bønderne vilde helst for tørvens vedkommende på 
overdrevene gøre det samme gældende som for træernes 
og for vildtets, ingen af delene måtte skydes ind under be- 
grebet ejendomsret, ja på sine steder gik man endog så 
vidt, at man næppe nok vilde anerkende ejendomsretten 
til de tørv, der allerede var skårne, hvorfor man også ofte 
ser klager over tyveri af tørv på mosen gå hånd i hånd 
med klager over skovtyveri. Korsør købstad synes især 
at være uheldig stedt. Den har på »Halskov overdrev« **) en 
mose, kaldet »store tørvemose«. Hver borger i byen har 
efter en udvisningsseddel lov til her selv at skære så meget, 
han vil. Men i den senere tid har borgerne måttet opgive 
selv at lade tørvene skære, det kan ikke betale sig, ti først 



*) Også her skildres husmanden som den, der bedst formår at drage 
sig forholdene til nytte. Han har intet at så om foråret, og som 
følge deraf er han i stand til at begynde tørveskæringen tidligere 
end gårdmanden. Han vælger sig så det sted på mosen, hvor 
tørven er bedst, og lægger den, hvor det falder ham bekvæmmest, 
så når endelig gårdmanden bliver færdig med såningen og skal i 
lav med tørven, da må han kønt tage til takke med den tørv og 
de steder, som husmanden har vraget. 
**) Om Halskov overdrev skrives, at det i gamle Dage skal have 
været bevokset med skov, men denne blev efter sigende afbrændt 
af Svenskerne »i forrige fejdetid«. 

er der en mængde besvær ved selve arbejdet, dog det 
kunde endda blive godt, men værre er, at når »man 
tit har gjort sig mest umage og bekostning med tørven at 
skære, vande, røgte, stable o. s. v., så at den snart kunde 
føres hjem, at den da borttages om natten, så man intet 
får for sit slid og sin udgift dermed«. Vist nok kunde der 
jo våges om natten over tørvene, men dette finder borgerne 
dog at være lovligt strængt, så meget mere som de ikke 
kan komme over på overdrevet, undtagen ad den besvær- 
lige vej over færgestedet. De har derfor sét sig nødsagede 
til at leje omegnens bønder til at skære tørven og så 
endelig passe ikke at betale dem, før tørven er modtagen. 
Men denne måde at få sine tørv på er bekostelig, og man 
ønsker i høj grad, at der måtte blive sat en stopper for 
dette uvæsen. 

Hvad imidlertid angår de tørv, som man gravede i de 
almindelige tørvemoser, da kan de jo langt fra ikke i alle 
tilfælde betragtes som indtægt af overdrevet. Moserne 
fandtes jo lige så ofte i de dyrkede marker som i de 
udyrkede overdrev, men dette gælder derimod fuldt ud for 
de såkaldte fladtørv*). Denne slags tørv fandtes kun hvor 
jorden henlå uopdyrket som hede el. overdrev. Som be- 
kendt bærer den kun halvvejs med rette navn af tørv, 
egentlig hestår den af den afskrællede lyngsvær med under- 
liggende muldlag, men da den desuagtet brændte og var- 
mede ganske godt, blev den overalt anset som meget 
brugbar. Fra Fyn findes intet, der tyder på, at man kendte 
denne slags tørv; fra Lolland-Falster kun et ganske enkelt 
sted, hvorimod flere af de sjællandske overdrev afgav en 
betydelig mængde fladtørv, og ganske særlig synes det her 
at have været tilfældet med overdrevene i Odsherred; 
næsten fra dem alle erfarer man, at »alle de omliggende 
byer skærer fladtørv og slår lyng til at hede bagerovn ved«, 
og at »enhver tager i flæng, som han lyster«. Men alligevel 
var antallet af de fladtørv, man skar på Sjælland for intet 



*) eller som de i andre egne kaldtes: lyngtørv, hedetørv, sandtørv, 
jordtørv, overtørv, brændtørv, skuetørv o. s. v. 

at regne mod det tilsvarende i Jylland. Hedetørv el. lyng- 
tørv, som de her sædvanlig kaldtes, var kendt over hele 
halvøen, når man undtager det smalle frugtbare Østjylland. 
Særlig måtte Midtjyllands heder årlig afgive tusender og 
atter tusender af læs, og salget af disse betragtedes af 
bønderne her som en af deres betydeligste indkomster, skønt 
den efter en nutidsberegning kun vilde tage sig temmelig 
tarvelig ud. Intet andet sted kunde dog komme Viborg- 
egnen nær i henseende til den kraft, hvormed man her 
drev dette slags tørveskær: Hvert år i den smukkeste 
forårstid tilbragte folkene fra hver bondegård mindst 14 
dage til 3 uger ved arbejdet med lyngtørven i de omlig- 
gende heder. Først skulde den skæres og så siden passes 
under tørringen. Det har været et underligt levende billede, 
disse fattige egne har frembudt i disse uger: Rundt om- 
kring, de store vidtstrakte heder, men den sædvanlige stil- 
hed er brudt, heden er for en stund hleven befolket, alle 
vegne fra høres råb og munter latter; større og mindre 
flokke af unge og gamle, mænd og kvinder ses over alt i 
fuldt arbejde med tørven, nogle så nær hinanden, at de 
kan tales ved under arbejdet, andre længere borte for sig 
selv. Enhver kunde jo slå sig ned, hvor han havde lyst. 
Liv og travlhed herskede overalt. Var tørven omsider 
tjænlig til at føre hjem, skiftede travlheden udseende, man 
mødte frem med heste og vogne så mange enhver ejede, 
og nu gik det i flere dage med at få den ført hjem. Hver 
bonde sikrede sig i reglen hen imod 150 læs. De hjem- 
førte tørv må have taget sig ganske mærkeligt ud, som de 
stod der opstablede i store runde stakke udenfor hver 
bondegård. 

Når så endelig vinteren kom og frosten gjorde de tit bundløse 
veje fremkommelige, så begyndte et nyt afsnit af arbejdet 
med tørvene, ti da skulde den ages til nærmeste købstad 
og sælges, men på grund af de ujævne, knudrede veje, de 
dårlige heste og tunge gammeldags vogne uden jærnbeslag 
var dette højst besværligt, så et læs tørv har sikkert under 
disse forhold ikke udgjort stort mere end halvdelen af det, 
man nu i vore dage vilde beregne til et sådant. Priserne 

var da også derefter, i Viborg, hvor de fleste blev solgte, 
kunde man opnå fra én mark til højst 24 skilling for læsset. 
Byen havde nemlig selv hede med tørveskær. Tager man 
nu i beregning udgifterne med at få tørven skåren, passet 
under tørringen, ført hjem og derfra igen den ofte 2 — 3 
mil lange vej til staden, da er det næsten umuligt at få 
øje på den indtægt, som bønderne her mente, de havde 
gennem arbejdet med tørven. 

Hvor tørveskæret blev foretaget i den udstrækning som 
her, blev det desuden i høj grad skadeligt for overdrevet 
el. heden især på strækninger med sand til underlag, ti 
her blev følgen ofte, at flyvesandet tog overhånd, efter at 
jordbunden på den måde var bleven, hvad man kaldte, 
»flået«, al plantevækst var jo ødelagt, og det tog stedse 
lang tid, før den atter vendte tilbage, ja selv om lyngen 
på ny snart fik fodfæste på de afgravede pletter, så varede 
det dog sædvanlig mellem 20 og 30 år, før ethvert spor af 
ødelæggelsen atter var udslettet. 

Hvad endelig lyngslet angår, da foretoges den næsten 
overalt på de samme strækninger, som også afgav hede- 
tørv el. lyngtørv, ti denne bestod jo for største delen netop 
af hensmuldrede rester af lyngen. Intet tyder på, at der 
med hensyn til lyngslet nogen steder skete udvisning, det 
var med den som med lyngtørven, enhver tog, hvad og 
hvor han vilde på det overdrev el. hede, han var fælles- 
ejer af. Til brændsel brugles lyngen dog kun, hvor den 
var længst, den korte lyng blev. sjælden »afslået« ; skete 
det imidlertid, anvendtes den gærne i stedet for hø til 
vinterfoder for fårene. 

Vinteren blev anset for at være den tid, i hvilken 
lyngsletten helst burde udføres, og mangfoldige var de læs, 
der i det skovløse Vestjylland da blev ført til bys og her 
opbevaret for senere i årets løb på forskellig måde at gøre 
tjæneste som brændsel, fornemmelig dog til at »hede 
bagerovn ved«. Hvor stor pris man på visse egne satte 
på denne tarvelige brændsel, får man det bedste indtryk 
af ved at læse, hvad W. J. Rosenkrantz til Krabbesholm 
skriver i sit svar på kommissionens forespørgsel: Der er, 

hedder det, over hele Skivehus amt en beklagelig mangel 
på ildebrændsel — Gud véd, hvordan det vil gå til sidst.— 
Det er Sallingboernes største klage, at der her i amtet 
ingen rette lyngheder er, så de fleste bønder og proprie- 
tairer må købe og hente deres brændsel flere mile herfra, 
og dersom lynghederne — som det tegner til — overalt 
bliver aflukkede for Salling, så bliver nøden større, end 
nogen kan forestille sig. — Ingen véd, hvor skoen trykker, 
uden den, som har den på. — Her i amtet er kun en liden 
flad hede, men den hede er lodsejerne til mere nytte end 
ager eller engbund. — Lyng er kun en foragtelig plante 
for den, som enten ikke savner den, eller ikke kender dens 
nytte, ja Salling var et velsignet land, dersom der fandtes 
flere og bedre lyngheder, nu er det ofte næsten umuligt at 
fa noget at varme sig på og koge sin mad ved. Derfor 
hjælper man sig også tit ved at »tilsnige sig noget lidet 
under hånden, hvor man kan. Jeg får også en rem af huden, 
såsom jeg tit træffer fattige folk i min liden skov, de hug- 
ger rask væk grene af små ristræer og berøver mig mine 
gærder og lukker omkring skoven, men hvad skal jeg sige 
— før jeg frøs ihjæl, tror jeg, at jeg blev ikke bedre« *). 



Dette indviklede fællesskab i de store overdrev afsted- 
kom utallige stridigheder både mellem lodsejere, bønder og 
borgere. Stridighedrrne kunde angå næsten alt, hvad fælles- 
skabet omfattede. Snart var det græsningsretten, man var 
bleven uenig om, snart skove, oldengæld, tørveskær, lyng- 
slet, ja undertiden endogså selve »grunden«, idet enkelte 



*) Den gennemgående klage fra Salling og omliggende egne over 
mangel på brændsel skriver sig efter fleres udsagn fra den om- 
stændighed, at »Løgstør grund« i Limfjorden efter hånden havde 
hævet sig i den grad, at skibsfarten til disse egne derved næsten 
havde måttet ophøre. Man kunde hverken udføre korn eller ind- 
føre brænde og bygningstømmer, så husene var på mange steder 
nær ved at falde ned over hovedet på beboerne. 

lodsejere eller byer som f. ex. nogle af fællesbyerne i 
»Stensved overdrev« ved Vordingborg uden videre indheg- 
nede og opdyrkede til egen nytte og fornøjelse forskellige 
stykker af overdrevet uden at ville formindske antallet af 
deres høvder på den tilbageblevne del, som fremdeles henlå 
til græsning*). Blandt de større stridigheder, der ofte førte 
til betydelige sagsanlæg, træffer man forholdsvis mange, 
der går ud på at udelukke én eller anden lodsejer eller by 
fra fællesskabet i overdrevet, frakende samme retten til at 
være deltager. Lykkedes dette, kunde der i mange tilfælde 
være vundet betydeligt for de tilbageblevne. I det hele 
taget mærker man slående sandheden af, hvad der i en 
lignende anledning skrives fra Vallø: »Borger-, bonde- og 
herremand«, hedder det, »kommer ikke altid godt ud af 
det i fællesskab med hinanden, og ofte må den bukke, som 
mindst formår«. Ingen synes dog i stridbarhed at kunne 
hamle op med de sjællandske købstæder, mens man så 
godt som ikke hører omtale en eneste proces angående 
overdrev fra de jyske og fynske købstæder, så er næsten 
hveranden af de sjællandske indviklet i en sådan eller har 
i hvert fald nylig været det. Grunden til de jysk-fynske 
borgeres tilsyneladende fredelighed i modsætning til deres 
sjællandske standsfællers stridbarhed må imidlertid søges i 
den omstændighed, at mens hine — særlig de jyske — 
havde påfaldende få jordejendomme i fællesskab med de 
omliggende godser og byer, så var dette i høj grad tilfældet 
for de sjællandskes vedkommende. Måske ikke en eneste 
by var her eneejer af sit jordegods. 

Af de sjællandske købstæder, der havde været eller 
var i proces om fællesskabet i overdrev, kan blandt de 
mere fremtrædende nævnes Præstø, Næstved, Skelskør og 
Køge. Præstø for sit vedkommende fortæller, at den har 
ligget i proces med Faksinge by for at udvise den af fælles- 
skabet i »Præstø overdrev«, men sagen gik staden imod, 
og Faksinge deltager bestandig. Byen må vel anse dette 



•) Sidstnævnte slags uregelmæssigheder synes især at have fundet 
sted på Lolland. 

udfald af sagen for højst uheldig for sit vedkommende men 
kan på den anden side trøste sig ved, at den nu kender 
sin rettighed. 

Noget anderledes stiller sagen sig på dette punkt for 
Næstveds vedkommende, ti mellem denne by og de øvrige 
lodsejere i »Næstved overdrev« — især Rønnebæksholm — 
har der i »over 200 år svævet disputer og processer, som 
til dato vedvarer«. Byen kan ikke noksom beklage dette, 
ti følgen er, at man har kun liden eller så godt som ingen 
indtægt af overdrevet, som det nu henligger til fælles- 
græsning, det kunde på sine steder magelig lade sig opdyrke, 
hvad det før må have været, da man endnu kan se »tyde- 
lige spor af ager ved ager«.*) 

Hvad nu Skelskør angår, da er byen ganske på det 
rene med, at den egenlig burde være eneejer af »Skelskør 
overdrev«, men uheldigvis er det ikke mulig hverken med 
det gode eller med det onde at få de øvrige lodsejere til at 
indrømme dette. Følgen har været, at byen bestandig har 
ligget i proces, hvad de tilstedeværende papirer noksom 
bærer vidne om. For øjeblikket er det navnlig beboerne 
af Lindeskov og Egerup, som byen har at trækkes med. 
Disse gør nemlig fordring på, med visse høvder at tage 
del i græsningen; men retten, hvorved en sådan fordring 
alene kan begrundes, den skal de have ondt ved at påvise. 
Gamle folk der i byen har nu deres egne tanker om sagen. 
De beretter nemlig, at dette fællesskab skriver sig fra 
omtrent år 1680, ti den gang magede en borgmester i 
Skelskør det således, at da landmålingen blev foretagen, 
fik beboerne i Lindeskov ret til græsning på overdrevet. 
Sagen var, at samme borgmester ejede gården Espe, hvor- 
under Lindeskov hørte. At dette fællesskab har været i 
samme grad til skade for Skelskør, som det har været til 



*; Spor af tidligere dyrkning var i øvrigt noget, der omtales fra flere 
steder: »Man kan tydelig se furer og agerrene fra gammel pløjning«, 
hedder det om et overdrev fra Ribeegnen. Og om et lignende 
uopdyrket sted under det daværende Bøttigersholm på Fyn : Man 
sér endnu både »ryg og rén« fra tidligere dyrkning o. s. v. 

gavn for Lindeskov, er en selvfølge, men betydningen deraf 
kan bedst skønnes, når man mærker sig den kendsgerning, 
at Lindeskov, som den gang kun bestod af nogle få og 
små fiskerhuse, er nu en stor velhavende bondeby. Skelskør 
må indrømme, at den for overdrevets vedkommende ikke 
kan sande det gamle ord: Retten giver os alle nok. 

Køge befinder sig ligesom Næstved i en slags ved- 
varende krigstilstand angående et overdrev »Køge lyng«, 
hvori byen er lodsejer. »Disputerne« mellem byen og de 
andre lodsejere har været i to til tre hundrede år og 
antages af én af de andre lodsejere at ville bestå indtil 
den dag, da hver lodsejer får sin del for sig selv. At 
dette nogen sinde skulde ské, søger Køge imidlertid af alle 
kræfter at forhindre i den tanke, at byen da vilde blive 
tildelt den dårligste del af overdrevet. Striden, der til 
enkelte tider kan være nærved at dø hen, blusser til andre 
tider op igen med fornyet kraft. Som et af de mest af- 
gørende hovedslag omtales en proces, der endtes 1734- 
med sejr for byen efter dog først at have kostet samme, 
den smukke lille sum af 1000 rdl. Men at denne sejr nok 
egentlig var en Pyrrus-sejr turde være indlysende, når man 
kommer til kundskab om, at overdrevet T der var meget 
magert og delt mellem 4 lodsejere, kun var lidt overen halv 
mil langt og en fjærdingvej bredt. 

Men hvorfor da — kunde man spørge — hvorfor lod 
man ikke overdrevene høvedlægge, således at enhver kunde 
lære at kende sine rettigheder, skete dette, vilde jo dog 
mange stridigheder kunne undgås. Ja ganske vist, men 
for at høvedlægning el. taxation kunde finde sted, måtte der 
penge til; taxationskommissionen skulde nemlig betales af 
vedkommende fællesejere. Men det er selvsagt, at de, der 
havde fordelen af at overdrevet henlå uden taxation, de 
sværmede ikke for at komme til at betale for en kommis- 
sion, der berøvede dem denne fordel, og skulde de for- 
urettede være éne om betalingen, kunde udsigterne til at 
spinde silke ved forretningen være dårlige nok, især da 
det synes, som om kommissionen nok forstod at gøre sig 
betalt. Et exempel, der nærmere kan belyse det fremførte. 

træffer man fra godset Glorup i Fyn. Her fandtes en fælles- 
mark el- overdrev, hvis græsning var fælles for Frørup, 
Torup og flere byer således, at hver by indsatte, hvad den 
ejede af »fæmon«. Imidlertid havde Torup allerede for 
længere tid siden begyndt at frahegne stykker af denne 
utaxerede fællesmark, og disse stykker brugte byen nu 
stadig til dyrkning uden dog at mindske tallet af sine 
kreaturer i den tilbageværende del af marken men vedblev 
som hidtil at indsætte alt, hvad den havde overfodret om 
vinteren. Allerede dette måtte Frørup og de andre byer 
betragte som et indgreb i deres lovlige ret, men det blev 
ikke derved: Frørup havde uheld med sit kvæg, besætningen 
mindskedes og svandt ind til en ubetydelighed. Men også 
dette forstod Torup at benytte sig af til sin fordel, idet 
den nemlig indsatte så mange flere høvder på overdrevet, 
og derved så godt som for stedse hindrede Frørup i på ny, 
at få sin besætning fuldtallig. Da tabte Frørup endelig 
tålmodigheden og tog sin tilflugt til taxationskommissionen. 
Udfaldet heraf blev, at efter at værdien var fradragen af 
de stykker, som Torup havde indhegnet, så tilkendtes Frørup 
ret til et flere gange så stort antal høvder som Torup. 
Efter at Frørup ved denne heldige begyndelse havde fået 
blod på tanden, var det meningen at fortsætte med nogle 
andre små fælleder, men piben fik en anden lyd, da man 
kom til spørgsmålet om betaligen og så, »hvor forfærdelig 
ubillig rettens folk og synsmændene skruede salairet op, 
.... alene for Åmarken fordredes 88 rdl., men det blev 
dog tinget ned til 70«. Byen opgav da al tanke om taxation 
af de øvrige marker og vil herefter anse det som en umulig- 
hed for de fleste byer — på den måde at »tage lovlig 
taxation«. Nej så hellere søge at hjælpe sig på anden 
måde, man kunde jo f. ex. ty til næveretten, den kjendte 
man fra andre områder, og den forstod man at rette sig 
efter. Blandt andre må f. ex. byen Tindbæk i Skern sogn til 
liden glæde for nabobyerne have forsøgt sig i den retning, i al 
fald lyder klagerne desangående meget højrøstede fra nabobyen 
Årup: Tindbæk, hedder det, indlader på visse timer fast dagligen 
henved 90 bæster på et lidet fælles overdrev. Disse bæster er 



49 

meget forslugne og opæder i den tid, de er der, det bedste af 
græsset, hvorefter så kreaturerne fra Årup må lade sig nøje 
med det, de lævner. Mod denne ubillighed er intet at stille 
op for Årups vedkommende. Det nytter nemlig ikke, man 
møder frem med bevisligheder og grunde, ti da påberåber 
de Tindbæk mænd sig gammel hævd til denne græsning, 
og det nytter lige så lidt, om man forsøgte at tage skeen 
i en anden hånd og sætte hårdt imod hårdt; byen er nemlig 
Årup overlegen med hensyn til »vogternes« antal, ti »så 
mange mænd, der er i Tindbæk, så mange hyrder og 
øgdrenge følger med hestene« for at vogte dem og tillige 
passe, at andfes kreaturer ikke skal komme til. Indberet- 
ningen slutter med en varm opfordring til landvæsens- 
kommissionen om at gøre alt muligt, for at få sligt skadeligt 
fællesskab ophævet. 



Mangelen på gode vandinger i overdrevene kom også 
til at spille en rolle blandt de ting, der vanskeliggjorde 
ophævelsen af fællesskabet dersteds : I den våde årstid var 
der mere end nok af vandinger. Ti den gang, hvor rør- 
lægning endnu ikke var kendt, og udgravning kun lidt 
nyttet, kom hvert hul og hver sænkning i jordsmonnet 
straks til at »stå blank«, når regnskyllene indtraf. Men når 
sommeren kom, og sol og varme efter hånden udtørrede disse 
selvdannede søer, så var som oftest de gravede vandinger 
de eneste, hvori der vedblev at være vand, og hvor kvæget 
da kunde slukke sin tørst. Man gjorde sig dog ikke møje 
med at grave flere end højst nødvendig. Havde man én 
eller højst 2 på hvert af de store overdrev, så anså man 
sig for godt hjulpen, om de da kunde »holde vand«. 

For enkeltes vedkommende synes dette imidlertid at 
have været temmelig usikkert, således berettes atter og 
atter fra egnene om Randers, Mariager og Viborg, at vanding- 
erne på overdrevene næsten hver sommer går tomme, og 
da kniber det for de stakkels dyr. Uger igennem må de 
tage til takke med »råddent vand og dynd, .... der tit 

4 

har til følge, at de kreperer«. Eller også sér man dem i 
den varmeste middagstid komme løbende halve mile ude 
fra overdrevet eller heden for i byens gadekær at slukke 
den tørst, som de udtørrede vandinger ikke har kunnet fri 
dem for. 

Vandmangel kunde til tider blive en slem plage for 
mange egne. Også om vinteren i barfrost kunde den ind- 
træde: Fra Foussingø fortælles om landsbyer, der 3—4 
uger i den koldeste vintertid har havt deres gadekær bund- 
frossent, så de i den tid — én til 2 gange daglig har 
måttet drive deres kreaturer halvanden fjærdingvej for at 
få dem vandede. På de færreste steder havde man brønde. 
At grave og sætte disse blev anset for uoverkommeligt. 
Dog omtales, at enkelte byer — under Krabbesholm i 
Salling — af den årlige vandmangel endelig har sét sig 
nødsagede til at forsøge denne afhjulpen ved brøndgravning. 

Ja der var efter samtidens fremstilling vanskeligheder 
nok, der tårnede sig op imod det at ophæve fællesskabet 
i de store overdrev. Man forestille sig blot et sådant, 
hvori flere byer er deltagende, og disse ejes igen af for- 
skellige lodsejere. En del af overdrevet er god og frugtbar 
jord, en del store og sandige bakker, en del stor og tæt 
skov, en del gærdsel, en del side og sumpige moradser, en 
del godt tørveskær el. eng o. s. v., o. s. v. Hvordan skulde 
nu alt dette deles, så ingen led uret eller afbræk i sin 
bedrift. Mon det ikke vilde gå så, at — til ex. én by vilde 
få vandingen på sin lod (hvordan skulde det da gå med de 
andres kreaturer*)), én skoven, én engbunden, én tørve- 
mosen, én elietrunterne o. s. v., mens andre byer fik de 
fuldstændig værdiløse stykker, og mon det da ikke vilde 
blive så, at det blev enkelte byer, der blev berigede på 
alle øvriges bekostning. Og hvor det nu endvidere traf sig 
så, at lodsejerne havde skov, gærdselhugst el. tørveskær 
til fælles, mens bønderne kun havde græsningen — én sad 



*) Kun på det lave og side Lolland gyste man ikke tilbage for den 
tanke at grave flere vandinger. 

for skovskyld, andre for de øvrige skatter, hvordan kunde 
alt dette da lade sig afvikle. Der måtte, mener adskillige, 
en ny landmåling til og magelæg påbydes ved lov. Dette 
bliver den eneste udvej til at komme ud af det indviklede 
fællesskab i de store overdrev. 

Er der noget, hvorom man dog kan sige, at det er 
gennemgående i alle disse godsejerlige indberetninger, da 
er det ønsket om at få fællesskabet i overdrev ophævet, 
således at hver by og om mulig hver lodsejer får sin del 
deraf for sig selv, men håbet om, at dette kan lade sig 
udføre, er hos mange betydelig mindre end ønsket. Ad- 
skillige anser det for en rén umulighed. 



Fællesskabet i de dyrkede marker var vel af et lidt 
andet slags men ingenlunde mindre indviklet end det, der 
fandt sted i overdrevene. Det havde sin rod i og blev 
opretholdt ved den måde, hvorpå jorderne den gang dyr- 
kedes. På Sjælland, Fyn og småøerne brugtes gennem- 
gående for ikke at sige udelukkende det såkaldte »trevangs- 
brug«. Dette bestod i — hvad navnet også antyder — at 
byens jordtilliggende var delt i 3 skifter eller vange, der 
dyrkedes på følgende måde: Efter at græsmarken i løbet 
af efteråret var pløjet og gødet, så vidt man kunde, blev 
den om foråret tilsået med byg, så vidt den havde fået 
gødning og gik da under navn af »bygvangen«, men hvor 
gødningen ikke havde kunnet strække til, eller hvor marken 
var for langt fraliggende til, at den kunde føres derud, som 
også hvor jordbunden var sandig, der blev sået havre, og 
sådanne lettere jorder bar da gærne navnet »havreland«. 
Efter høsten blev bygstubben fældet og vangen endnu 
samme efterår — sædvanlig i løbet af oktbr. el. begyndelsen 
af nvbr. — tilsået med vintersæd (d. v. s. rug. Uden for 
småøerne var hvede endnu den gang kun lidt kendt) og 
dette år kaldtes den nu »vinter-« el. »rugvangen«. Kun de 
strækninger, der havde været havre i, blev liggende til 

næste forår og da tilsået med blandkorn eller ærter og 
boghvede. Efter denne afgrøde blev hele vangen udlagt til 
»fang« el. »fælled«, d. v. s. fællesgræsning, for efter et års 
hvile på ny at blive opbrudt og begynde omgangen forfra. 
Med få forandringer herfra gik det og havde det på de 
danske øer gået år efter år i umindelige tider. Kun var 
der undertiden lidt forskel på sædskifternes rækkefølge, i 
det rugskiftet i enkelte egne kom førend bygskiftet. 

I Jylland derimod synes trevangsbruget kun at have 
været lidt kendt, udtrykkelig nævnes det kun fra et par 
steder i Århus amt (Kærgård og Stensballegård), og dette 
kan derfor blot betragtes som undtagelser fra regelen. 
»Det er ikke her som på Sjælland og Fyn« — skrives fra 
Mariageregnen, — »ti der har hver by sædvanlig kun 3 
vange, mens bymarkerne her fra arilds tid har været ind- 
delt i 8, 10 ja flere gøder el. indtægter. Af disse indtægter 
er 4—5 årlig tilsåde, de andre ligger i hvile til kreaturernes 
græsning«. Denne omtale af vangskifter i en enkelt jysk 
egn kan vistnok anses som almengyldig for hele halvøen, 
man havde her et langt større antal »gøder« el. »indtægter« 
(vange), og man lod som oftest halvdelen af jorderne 
»hvile«, d. v. s. udlægge til græsning. Grunden hertil er 
måske at søge i den omstændighed, at de lettere jyske 
jorder ikke har kunnet udholde et trevangsbrug, hvorunder 
de kun fik lov til at »hvile« ét år for hver 2 års afgrøde. 
Man savner en nærmere forklaring af, hvordan sædskifterne 
fulgte på hinanden, og hvordan jorden blev behandlet, og 
man savner den så meget mere som forskellige henkastede 
ytringer tyder på, at man flere steder her endnu kunde 
finde den ældste(?) dyrkningsmåde i brug. Det vil sige, 
man tilsåde år efter år det halve antal gøder med korn, 
og med lidt veksling i kornsorterne vedblev man at tilså 
de samme gøder til jorden der var uddreven. Når dette 
efter 4—6 års forløb var sket, lagde man det hele ud til 
græsning og »ryddede« samtidig dermed den anden halvdel 
af marken og tilsåde nu denne med de samme kornsorter, 
som man havde brugt i den første, og under en stadig 
veksling af disse nærmede man sig så det tidspunkt, da 

også disse gøder var uddrevne for så atter at begynde på 
første halvdel igen. 

Medens driftsmåden således ses at have været noget 
forskellig på øerne og halvøen, så var fællesskabet i lands- 
byernes dyrkede marker temmelig ensartet over hele lan- 
det. Men førend en nærmere omtale af dette fællesskab 
påbegyndes, vil det her være på sin plads at stifte lidt 
nøjere bekendtskab med det såkaldte bylag, der i sin tid 
spillede en meget betydelig rolle. 

Bylagets bedste tid endte med begyndelsen af det 18. 
hundredår. Dets næsten uindskrænkede herredømme og 
den dømmende og udøvende magt, det indtil da havde be- 
siddet i alt, hvad der vedrørte byens indre anliggender — 
blev senere for en del ophævet ved godsejernes indgriben 
og afløst af deres voksende myndighed og strængere tilsyn, 
men trindt omkring fandtes der dog endnu bylag med mér 
end lævninger af det gamle selvstyre, og om end dettes 
grænser stadig indskrænkedes, så fremgår det dog af de 
godsejerlige indberetninger, at der stedse var områder, hvor 
bylagets gamle hævdvundne rettigheder fremdeles stod ved 
magt. Efterfølgende skildring vil nærmest tage udgangs- 
punkt fra disse steder. 

Bylaget (Lolland: »ejerlag« el. »ejerskab« og enkelte 
egne af Jylland: »grandelag«) kan på sit område næsten 
betragtes som en stat i staten, en lille fristat med sin 
præsident, oldermanden (i Jylland »grande«- el. »bonde- 
foged«, i Fyn »aldermand«), sine ministre, stolsbrødre 
(et vist antal mænd, oldermanden valgte til sin hjælp i de 
større landsbyer), sine embedsmænd, pantemænd, byhyrder 
o. 1. og endelig sin grundlov, der vel nævnes på forskellig 
måde såsom »bylov«, »byskrå« og »grandebrev«, men som 
dog mest almindelig kendtes under navnet: »vide-*) og 
vedtægtsbrev«. Disse vide- og vedtægtsbreve, hvoraf nu en 
del findes trykt, er en samling af alle de bestemmelser, 
bymændene fra gamle dage var blevne enige om at rette 
sig efter i deres fællesanliggender, og indeholder derfor 

*) D. e. bøde. 

mange oplysninger om disse. Her vil dog kun hoved- 
sagelig blive taget hensyn til sådanne, der særlig bidrager 
til at kaste lys over jordfællesskabet. 

I spidsen for bylaget stod altså oldermanden, der i 
reglen kun klædte sin post ét — eller enkelte steder 3 — år 
ad gangen, hvorefter en ny mand udnævntes til denne 
værdighed. Udnævnelsen gik gærne efter omgang »ret om 
i byen« *), således at hver mand efter sin tur måtte påtage 
sig bestillingen, selv om vedkommende nok så meget mang- 
lede både lyst og ævne, her hjalp ingen undskyldning, kun 
havde han ret til at leje en anden pålidelig mand i sit 
sted. Vilde nogen helt nægte at modtage udnævnelsen, 
blev han straks idømt bøde, og hvis han nægtede at betale 
denne, blev han af pantemændene udpantet derfor; dog 
havde man i flere byer bestemte grænser for, hvorvidt og 
hvortit en udpantning for den sags skyld måtte foretages, 
og var man nået denne grænse, kunde der intet yderligere 
foretages mod den nægtende, og i så tilfælde slap han 
altså fri, men en sådan stædighed hørte vistnok til de 
største sjældenheder. Udnævnelsen foregik på en bestemt 
dag hvert år — sædvanlig kyndelmisse dag (d. 2. febr.) 
dog nævnes også »st. Paulli dag« (d. 22. marts), »Vold- 
borg dag« (d. 1. maj) og »Mortens dag«. Udnævnelsen 
bestod i, at den hidtilværende oldermand afleverede til sin 
eftermand de ting, der hørte til embedet, idet disse på 
somme steder blev overbragte af ham selv personlig på 
andre steder ved et lille fastsat antal på 3—4 af byens »ældste« 
mænd, der havde denne forpligtelse. 

Samtidig med en ny oldermand blev også i de større 
landsbyer efter omgang udnævnt en mand til hans med- 
hjælper. Samme mand går under forskellige navne som 
»stolsbroder« , »skriver«, »skyrrebroder« el. »videfoged«. 
Hvad hans forretning har bestået i fremgår ikke klart af 



*) Med udtrykket »ret om i byen« forstod man en bevægelse, der i 
byen fulgte samme retning som solen i sin bane altså: fra øst 
over syd, vest, nord tilbage til øst. »Ave om« var den mod 
satte vej. 

det foreliggende, men at han på sine steder har havt med 
skriverier at gøre, kan man måske slutte sig til af det 
andet navn på hans embede. Det tredje navn skyrrebroder 
el. »skorsmand« stammer øjensynlig fra én af de pligter, 
der pålå ham, den nemlig, at indskære de »skyrrer« el. 
mærker i »bysens kæp«, som betegnede idømte bøder; og 
da en sådan bøde kaldtes »vide«, så ses også der oprindelsen 
til det fjærde navn. Vil den pågældende bymand ikke på- 
tage sig dette hverv, da kan han ligeledes udpantes. 

Men foruden denne stolsbroder finder man f. ex. 
Bjærgegrav bylov (Viborg amt) at forordne et slags byråd 
bestående af 4—5 bymænd, som oldermanden dog selv må 
udnævne til sin hjælp. Det synes, som om oldermanden i 
forening med skriveren og disse mænd endogså har kunnet 
afsige virkelige kendelser. Fogden (d. e. oldermanden) kan, 
hedder det i nævnte bylov, idømme straffe og bøder, der 
siden må »tages« af de øvrige bymænd, uden at det skal 
anses for vold. 

Løn har vist yderst sjælden været tilstået oldermanden 
eller hans medhjælpere, kun fra et enkelt sted (Rønninge 
by på Fyn) hedder det, at »aldermanden« for »sin umage« 
må få »en ko græsset i Elvedet«. 

Det var sikkert ikke nogen misundelsesværdig stilling at 
være oldermand. Vedkommende, der jo var en ganske 
almindelig bondemand som en af sine øvrige standsfæller 
og uden større uddannelse end enhver af disse, har sik- 
kerlig tit havt vanskelighed ved at klare for sig til alles 
tilfredshed i en stilling, der, — samtidig med at den lagde 
en ikke ringe myndighed i hans hånd, med det samme 
tillod den mest indgående kritik fra deres side, som hans 
afgørelser eller domme gik imod. Et fingerpeg i den ret- 
ning er det vel også, at næsten alle bylovene til en vis 
grad anser oldermændene og deres medhjælpere for »hel- 
lige og ukrænkelige« personer, når de optræder i forret- 
ningssager. Det medførte ikke alene strænge bøder, når 
nogen vovede håndgribelig at hindre dem i at udøve deres 
pligt, men blot det at udskælde eller true dem var nok til 
at skaffe vedkommende en bøde på halsen. 

Blandt de ting, der fulgte med oldermandsværdigheden 
fra mand til mand byen rundt, må især fremhæves »bysens 
kæp« og byhornet« samt vistnok vide- og vedtægtsbrevet 
Selve navnet bysens el. byens kæp, som her er brugt, er kun 
et af de mange, hvormed denne vigtige genstand nævnes. 
Blandt de øvrige kan fremhæves: »videkæppen«, »bystokken«, 
»karvestokken« *), »talliestokken«, »talstokken«, »tallien«**) 
o. s. v. Det var en firkantet stok på 2 til 3 alens længde 
inddelt i lige så mange afdelinger som der var gårde i 
byen. Ved hver afdeling stod vedkommende gårds bomærke 
eller forbogstaverne til »mandens« navn, og for hver gang 
denne på stævne eller anden steds idømtes en bøde (»vide«), 
skar videfogden en »skyrre« (»indkærvede en vide«) i hans 
afdeling på stokken, og havde man på den måde fyldt 
stokken med skyrrer, så var man nået til »pinds ende«. 
Derfra denne temmelig kendte talemåde.***) 

Byhornet var enten et støbt horn — sædvanligt af 
kobber el. messing — eller det var et naturligt, stort tyre- 
horn, hvis første og eneste dyd sattes deri, at det — når 
man »tudede« i det — kunde lyde så stærkt, at det kunde 
høres overalt i byen [og helst et godt stykke udenfor på 
markerne. Det brugtes, når »mændene« skulde sammen- 
kaldes til stævne, eller når folk om natten skulde purres 
ud i tilfælde af ildebrand el. lign. Ved sådan lejlighed gik 
da en mand op og ned ad byens gade og »tudede« af al 
kraft.****) Det var dog ikke alle byer, der havde byhorn, 



*) En karve d. e. et indsnit. 

*") Den sidste navnéform står åbenbart i forbindelse med det jyske 
udsangsord »at tælle«, d. e. snitte. 

**) At oldermanden dog i somme byer har benyttet en »kæp« for 
hver mand i byen i stedet for den fælles »bykæp« med de til- 
svarende afdelinger — sés af følgende sted i vide- og vedtægts- 
brevet for Søgårde i Sevel sogn (Ringkøbing amt): »Hvo som 
ikke vil gjøre sin tallie færdig til st. Voldborgs dag og få den fra 
sig, når den begæres at skrive på«, han bøde. 

'**) Denne gamle måde at sammenkalde bymændene på har hårdnakket 
holdt sig ned gennem tiderne og findes endnu lyslevende i mange 
landsbyer på Fyn (som også adskillige steder på Sjælland). Når 

selv om det var meget almindeligt; i enkelte brugte man i 
stedet for hornet en »klokke«. Hvorvidt denne, som by- 
hornet fulgte med oldermandens embede fra mand til mand, 
eller den havde sin faste plads ved stævnen, er ikke nemt 
at sige med sikkerhed; i retning af det sidste tyder det, 
når »videbrev for Nordby på Samsø« byder, at mændene 
her skal møde til gadestævne »enten ved klokken« eller 
hvad sted, oldermanden tilsiger. 

Hvad endelig vide- og vedtægtsbrevet angår, da har 
man ganske vist ikke nogen udtrykkelig hjemmel for, at 
det blev opbevaret hos oldermanden, men det må dog 
nærmest betragtes som noget selvfølgeligt. Det vil være 
klart, at de mange forskellige bestemmelser angående 
styrelsen af det lille samfund måtte til enhver tid være let 
tilgængelige for oldermanden, som den, hvis styrende og 
dømmende myndighed netop hvilede på disse vedtægter. 
Men om end oldermanden i følge sin stilling havde både 
det største krav på og den største pligt til at stifte bekendt- 
skab dermed, så måtte dette heller ingenlunde formenes 
de øvrige bymænd, og derfor træffer man undertiden en 
bestemmelse som den, at vide- og vedtægtsbrevet altid 
skal være til stede, når der bliver holdt stævne og — måske 
særlig af hensyn til dem, der ikke selv kunde læse — 
skulde det desuden læses højt flere gange om året. I 
Radsted på Lolland fandt denne oplæsning sted 2 gange 
årlig nemlig 8 dage før »Filippi-Jakobi dag« (d. 1. maj) og 



»aldermanden« her »tuder til stævne«, slipper alle hurtigst mulig 
deres arbejde og skynder sig ud for at høre, hvad det betyder, 
om det kun er tilsagn om et almindeligt møde på stævnen, eller 
der er andre overordentlige ting på færde; og det er ikke alene 
byens folk, der kommer i bevægelse, det er endnu mere tilfældet 
med byens hunde, hvem denne »tuden til stævne« synes at sætte 
i fuldstændig henrykkelse; i det mindste istemmer de, så snart 
hornet lyder, en så frygtelig tude- og pibekoncert, at man vanskelig 
skal høre mage. Hver gård afgiver sit bidrag snart i høje og 
snart i dybe toner, og disse ophører ikke, før en god stund efter 
at hornet er forstummet. 

8 dage før Mikkels dag (4 29. septbr.); i Bjærgegrav 4 
gange årlig og »ellers når nogen begærer det«. O. s. v. 

Som oldermanden var den vigtigste mand i bylaget så 
var uden sammenligning »stævnen« den vigtigste offentlige 
plads i byen*). Man fandt den sædvanlig i byens midte 
helst på et lidt ophøjet sted under et stort træ (sædvanlig 
ask el. lind) eller omgiven af store træer. Midt på selve pladsen 
var undertiden en stor flad sten hvorpå oldermanden trådte 
op og gav sine meddelelser, medens bymændene hver havde 
sin mindre sten eller — i mangel af sådanne — træbænke 
i en kreds uden om. 

»Stævne« blev for en del afholdt på visse forud bestemte 
dage i årets løb, dage på hvilke bymændene én gang for 
alle havde vedtaget at samles, uden at oldermanden havde 
behov ved hornet eller klokken at lade dem sammenkalde 
(»siellffvaaren stævne »). Sådanne dage var f. ex. for Røn- 
ninge by på Fyn hellig tre kongers dag, kyndelmisse dag, 
Voldborgmisse dag (d. 1. maj) 2den pintsedag og »hellmys 
dag (d. 1. nvbr.), og fra flere byer deriblandt Søgårde i 
Sevel sogn endog »hverj søndag [straks efter middagsmåltidet 
.... fra Filippi-Jakobi dag til kornet er inde«. Over 
hovedet blev søndag eftermiddag anset for særdeles passende 
til disse møder. Man plejede jo dog så nogenlunde at lade 
arbejdet hvile på denne dag, ja i flere bylove er det ligefrem 
forbudt at gøre »grovt arbejde« om søndagen, men en lille 
sammenkomst mellem bymændene »straks efter middags- 
måltidet« kunde på en gang være til nytte og til udmærket 
tidskort den lange søndag eftermiddag om sommeren. 

Til andre ubestemte tider blev der imidlertid indvarslet 
til stævne ved at oldermanden enten selv eller ved en 
anden lod »tude til stævne« i byhornet eller ringe med 
klokken, og på dette bud havde alle gårdmænd at møde 
eller i det mindste sende en anden i sit sted. Blev bægge 



*) Angående stævnen da henvises til en anmærkning desangående i 
Brasch: Vemmetoftes historie 3. del, side 173- 4, hvorfra flere 
træk er hentede. 

dele undladt uden lovligt forfald, da var vedkommende 
ubønhørlig hjemfalden til bøde. Det samme gjaldt natur- 
ligvis også for oldermanden og hans medhjælpere. 

Mødet lededes af oldermanden som selvskreven formand, 
og åbningen foregik derved, at han med bysens kæp i sin 
hånd trådte op på den flade sten midt på stævnen og her 
opråbte »mændenes« navne i den orden, hvori deres mærke 
stod på kæppen. Var nogen endnu ikke kommen til stede, 
da »tudede« han i hornet én gang til, og derpå blev mødet 
sat, mens de udeblevne af »skorsmanden« fik en skyrre sat 
i deres afdeling på kæppen til tegn på, at de var falden i 
bøde- 

Så snart mødet på den måde var sat, var stævnen 
med det samme fredlyst. Ingen måtte under straf af bøder 
bruge skældsord, sværge eller bande; ingen måtte »skamfere 
andre med vedernavn«, ingen måtte »løgte« (sige løgn om) 
en anden, ingen måtte bruge en »skiens mund til ulyd« 
for at forstyrre taleren eller forhandlingerne; kort sagt: 
ingen måtte med ord eller handling fornærme nogen af de 
tilstedeværende eller forstyrre mødet, men alle skulde »give 
lyd« og opføre sig roligt og sømmeligt, som det passede 
sig på et så vigtigt sted. 

Forhandlingerne drejede sig om alle mulige ting, som 
vedrørte fællesskabet, merl navnlig dog så vidt dette angik 
markerne og deres drift: Hvorvidt man nu skulde begynde 
paa så'ningen, på høsten, på skovningen el. lign. Var der 
uenighed om disse spørgsmål, afstemte man derover, og 
flertallets mening blev da den gældende. Og efter at man 
således var kommen til afgørelser i disse almindeligere 
sager, gik man over til de mere private men tillige mere 
spændende. Sådanne var især afgørelser på trætter mand 
og mand imellem og undersøgelse af fremkomne klager. 
Men før disse sager kom for, blev bymændenes navne atter 
råbt op af oldermanden, idet han for hver mands navn 
med det samme spurgte, om der var nogen, der vilde føre 
klage over samme mand, ti da måtte han nu møde frem. 
Denne del af mødet udmærkede sig især ved livlighed og 
opmærksom deltagelse fra de tilstedeværendes side, og det 

turde anses for givet, at man her særlig har havt brug for 
de steder i byloven, hvor ting som sværgen, banden, 
skældsord og trusler var forbudte på stævnen. 

Anledning til trætte var let at afstedkomme og let at 
få, navnlig var de fast utallige skel mellem bymændenes 
forskellige små agre en uudtømmelig kilde i så henseende; 
snart påstod den éne »rénbroder«, at hans nabo var gået 
over skellet eller i hvert fald gået det lovlig nær med 
ploven eller leen og snart påstod naboen, at hin havde 
væltet stene fra sin ager over skellet og ind på hans og 
så fremdeles. Men var trætterne hyppige, så var klagerne 
det sikkert endnu mere. Snart gik de ud på, at den an- 
klagede ikke holdt sit hegn i orden eller for betaling ind- 
lemmede fremmed kvæg i byens hjord el. lign., og snart 
igen var det besværinger, der ikke kunde rettes mod nogen 
bestemt som den skyldige, som f. ex. at klageren var fra- 
stjålen græs eller korn på ageren. Kort sagt, klager kunde 
opstå for hver gang blot én af bymændene overtrådte én 
af vedtægterne i byloven. 

Som oftest blev disse sager straks undersøgte og af- 
gjorte af oldermanden i forening med de øvrige bymænd, 
men på flere egne indskrænkedes dog oldermandens myn- 
dighed til blot at udnævne et antal mænd til at foretage- 
dette stykke arbejde. For hver klagepost, hvori nogen 
fandtes skyldig, »indkærvedes en vide« ved hans navn på 
bysens kæp som mærke på den idømte bøde. Mente nogen 
sig forurettet ved disse afgørelser, da »skal han næste 
søndag derefter med tryge (pålidelige) vidner det bevise, 
og da skal den, som førte løgn, give vide«. 

Bøderne (vide) afgaves i de forskellige egne af landet 
— dels som penge, dels som øl og dels som byg. Hvor 
betalingsmidlet var penge, blev disse — umiddelbart efter 
at mødet på stævnen var sluttet — udbetalte på den store 
sten og der modtagne af oldermanden; hvorefter man enten 
gik hver til sit eller også — hvad der for en del var skik 
på øerne — fulgte oldermanden hjem og tilbragte her en 
glad aften for de penge, der var indkomne som bøder og 
nu efter at være omsat i øl nødes af alle i forening. 

- Hvor bøderne derimod betaltes som øl, der blev de 
ikke straks afgivne men stod på regning indtil en nærmere 
bestemt dag hen ad efteråret, da man blev enig om at op- 
gøre og indbetale dem for så ligeledes i fællesskab at 
drikke dem op. Et sådant drikkelag gik under navn af 
»videstue« el. »videøl«, og forbudet fra stævnen mod at 
bande, skælde og true var hist og her også udvidet til 
disse, men dette var langt fra tilfældet alle vegne, hvis man 
da tør fæste lid til de godsejerlige indsendere — navnlig 
fra Sjælland og Fyn — som ofte i stærke ord udtaler sig 
mod disse sammenkomster, hvor fylderi, forsømmelse, kiv 
og slagsmål skal have hersket, hvor »ukristelige eder«, 
forbandelser og skældsord lyder, og hvor tid og penge 
spildes, mens deltagerne ofte i »flere dage derefter er uskik- 
kede til arbejde«. Ganske vist bød loven, at de ind- 
komne bøder ikke således måtte drikkes op, de skulde an- 
vendes til almennyttige foretagender for byen, men der 
forekommer intet exempel på, at dette lovbud eller enkelte 
godsejeres arbejde i samme retning mægtede at ophæve 
denne gamle skik i så meget som ét eneste af de bylag, 
hvor den fandtes. 

Hvordan og hvortil man brugte bøderne i de få byer, 
hvor de afgaves som byg, får man intet nærmere at 
vide om. 

At bøderne ikke altid blev betalte godvillig, følger af 
sig selv, ti skønt rimmeligvis hver mand ved optagelsen i 
bylaget (den såkaldte »igang«) forpligtedes til at rette sig 
efter de fælles vedtægter og underkaste sig de fælles af- 
gørelser, så stod disse dog ved sådanne lejligheder altfor 
meget i modsætning til vedkommendes egen fordel til, at 
han uden videre skulde anerkende og underkaste sig dem. 
Følgen var, at »fællesbrødrene« på dette punkt næsten altid 
havde en mængde bryderier. Gik nogen imidlertid så vidt, 
at han rent ud nægtede at betale bøden, da måtte bylaget 
sikre sig denne på anden vis, og man skred da til udpant- 
ning. Denne blev vistnok oprindelig foretagen af selve 
oldermanden med alle de øvrige bymænd som vidner, men 
skønt denne måde at pante på havde holdt sig lige ned til 



den her omhandlede tid og endnu på enkelte steder var i 
brug, så var den dog i sig selv for besværlig og tidspil- 
dende til, at den kunde bruges, hvor pantning var niere 
hyppig. På sådanne steder greb man derfor til den udvej 
at lade oldermanden udnævne et mindre antal — sædvanlig 
4 såkaldte »pantemænd«, der da fik det lidet taknemmelige 
hverv at »pante for vide«. Ingen, hvem oldermanden ud- 
nævner dertil, må under straf af bøde undslå sig for at 
være pantemand hedder det gærne i bylovene, og man kan 
godt forstå, at en sådan vedtægt kunde være nødvendig, ti 
pantemandens stilling var åbenbart en sådan, som ingen 
tragtede efter, men alle undslog sig for. Man ser da også 
enkelte bylove pålægge oldermanden at lade udnævnelsen 
»skifte fra nabo til nabo .... efterdi den ene bør pante 
så vel som den anden«. Ligesom oldermanden var panle- 
manden til dels også en hellig og ukrænkelig person. Ingen 
måtte bruge skældsord og trusler , imod ham og endnu 
mindre hindre ham i udøvelsen af sin pligt, ti blev denne 
ikke gjort til gavns, var han selv en bøde vis. Hvad selve 
pantene angår, da blev de enten solgte ved den første 
givne lejlighed, eller de undtagelsesvis fik lov at henstå til 
indløsning en 14 dages tid. Fandt indløsningen ikke 
sted i dette tidsrum, blev pantet solgt, og af de indkomne 
penge blev bøden betalt. 



Alle bymændene, hvad enten de var selvejere eller de 
var fæstere til dette eller hint gods, drev i fællesskab 
byens dyrkede jorder. Særeje med uafhængighed af fælles- 
skabet kendtes sædvanlig kun for havens og den lille så- 
kaldte tofts vedkommende; bægge lå i gårdens umiddelbare 
nærhed. Det vilde måske ligge nærmest for nutiden at 
tænke sig bymændene som et slags actieselskab, hvor hver 
gjorde sit indskud af arbejde ved jordens drift, hvor hele 
vangen dreves som en eneste stor herregårdsmark, og hvor 
hver atter ved høsten — af den samlede afgrøde — til- 

deltes så meget, som kunde tilkomme ham i følge sit ind- 
skud. Men en sådan forestilling vilde dog ligge meget 
fjærn fra, hvad der virkelig fandt sted. Vistnok blev jorden 
dreven i fællesskab, for så vidt bylaget bestemte drifts- 
måden, tiden på hvilken de enkelte arbejder såsom så'ning, 
høslet, høst o. lign. skulde foretages, hvormange kreaturer 
hver måtte sætte på græs o. s. v. men ikke desto mindre 
havde hver gård sit bestemte jordtilliggende, og på dette 
havde ingen anden end vedkommende gårdmand noget at 
skaffe med avisredskaber. Han måtte følge den driftsmåde, 
som byen havde vedtaget, men om hans agre så for resten 
blev behandlede godt eller dårligt, om såkornet var godt 
eller slet, om høstudbyttet blev stort eller lidet, det kom 
ingen anden ved. Ja han kunde endogså helt lade være 
med at dyrke sin lod, det fik at blive hans egen sag, men 
hvis han dyrkede den, måtte det ské på samme måde og 
til samme tid, som hos de andre bymænd. 

Slutter man nu heraf, at en bys marker netop måtte 
være delt i så mange samlede jordlodder, som der var 
gårde i byen, da er man imidlertid atter på vildspor. Dette 
var langt fra tilfældet. Grunden hertil må vistnok søges i 
det, at man i de tider, da markerne blev delt imellem 
byens gårde, ikke kendte til en bedømmelse , af jordens 
godhed (bonitering), man havde ingen anden målestok for 
delingen end fladeindholdet. Men hvis denne målestok blev 
brugt hensynsløst, kunde den jo meget let afstedkomme 
store uretfærdigheder, idet et sådant tilfælde muligvis kunde 
indtræffe, at den ene gård kunde få hele sin lod tildelt i 
— både den bedste og nærmestliggende jord, mens en 
anden kunde få sin i den dårligste og længst fraliggende. 
Denne ubillighed havde man søgt at undgå ved allerførst 
at bestemme, at hver gårdmand skulde have sin forholds- 
vise del i hver bymark: i den bedste som i den dårligste, 
men dermed slog man sig endnu ikke til ro, man gik vi- 
dere i samme retning. Hver bymark blev inddelt i »åse« 
el. »slåder«*) efter hensynet til disses godhed, lettere eller 



*) Henholdsvis sjællandsk og lollandsk udtryk for det samme. 

tungere drift, nærmere el. fjærnere beliggenhed o. s. v. 
Ved »rebning« blev så atter hver af disse åse delt i lige 
så mange »agre«, »stykker« el. »hutte»*), som der var 
gårde i byen. Man skal vanskelig kunde påvise sidestykke 
til den omhyggelighed, hvormed her på den måde var 
sørget for, at hver fik, hvad ham tilkom så vel af det gode 
som af det dårlige så vel af det nære som af det fjærnere ; 
en omhyggelighed, der således blev dreven på spidsen, at 
den i høj grad bidrog til at forvirre og forværre de i forvejen 
højst uheldige forhold, hvorunder landbruget sukkede. At 
have sin jord delt og adspredt i 20—80 forskellige smålodder 
rundt omkring på bymarkerne var kun det almindelige. 
Ja antallet af disse smålodder el. agre nåde for ikke få 
gårdes vedkommende op over det halve hundrede og for 
enkeltes næsten det hele. Således ejede Århus domkirke 
i byen Elsted en gård, der havde sine jorder delt i 97 
»agre«, der lå adspredte mellem bymændenes på alle byens 
marker således, at kun ganske enkelte agre hist og her 
tilfældig kunde træffe til at ligge ved siden af hinanden. 
I denne kendsgerning har man svaret på, hvorfor alle 
bymændene måtte følge en ensartet drift. Agrenes store 
antal gjorde det nødvendigt, idet man nemlig anså det for 
en umulighed at anlægge vej til hver enkelt af disse, og 
uden en sådan, der tillod ejeren at komme på sin mark 
hvad tid han vilde, kunde en fri, selvstændig driftsmåde 
naturligvis ikke tillades eller gennemføres af den enkelte. 

Som ovenfor antydet, blev driften i høj grad besværet 
ved jordernes spredte beliggenhed, og der mangler da heller 
ikke på klager over det uheldige heri: Bonden må, hedder 
det hos en samtidig**), »fare og springe omkring efter sin 
liden avl på en hel bys mark, undertiden nogle miles vej 
i omkreds, ti hans ene ager ligger i østen af byens mark 
og den anden i vesten vel en halv el. hel mil fra hinanden«. 
Det er selvfølgeligt, at driften for mangen bonde udfordrede 



*) Sjællandsk og fynske udtryk for det samme. 

**) Westenholtz: Prisskrift om folkemængden i bondestanden. Side 79. 

den dobbelte arbejdskraft imod, hvad der vilde have været 
tilfældet, om jorderne havde ligget samlede på ét sted og 
i gårdens nærhed. 

Når bymarkerne i ovenstående omtales som »nogle 
miles vej i omkreds«, da må det vel nærmest forstås for 
Jyllands vedkommende, hvor landsbyerne havde størst 
jordtilliggende, og hvor forfatteren havde hjemme, men 
alligevel kunde man meget godt også i de øvrige dele af 
landet finde agre, der vel tilhørte samme gård, *men dog 
lå over en mil fra hinanden ja endog tilfælde, som under 
Kristiansdal på Lolland, hvor agrene lå indtil en mil fra 
selve den bondegård, hvortil de hørte. 

At dette kunde være muligt og måske ikke usædvan- 
ligt*) skyldes dog vistnok i de fleste tilfælde den omstæn- 
dighed, at også de forskellige byer kunde have deres 
marker i indbyrdes fællesskab. Dette slags jordfællesskab 
mellem forskellige byer var ligeledes udbredt så godt som 
over hele landet, kun i de frugtbare egne i Østjylland synes 
man ikke at have kendt det**). Det må efter det forelig- 
gende bestemt antages, at fællesskabet — og da ganske 
særlig i denne sidste betydning var i disse egne langt mere 
indskrænket end i de øvrige dele af landet. På Fyn, 
småøerne og navnlig Sjælland fandtes det derimod i sin 
største fuldkommenhed. — Kun få landsbyer her havde 
alle deres marker eller blot nogen af dem således for sig 
selv, at de kunde drive dem, som de selv vilde uden at 
spørge om nabobyernes mening. At det var galt med dette 
fællesskab, kunde man i reglen nok indse, men at komme 
ud af det havde man bestandig næsten anset for utænkeligt, 
så det var kun få byer og, som det synes, mest på Fyn, 
der havde fået en fraskilleise iværksat med marker, der 
hidtil havde været i fællesskab. Som exempel på en sådan 
by fremhæves i indberetningerne fra Tøjstrup (Svendborg 



*) Flere bønder i Strøby i Stevns herred havde en mil til markskellet. 
**) Heller ikke havde de jyske købstæder i almindelighed fællesskab 
med andre i deres bymarker (modsat de sjællandske). 

5 

amt) landsbyen Sødinge. Denne by havde allerede flere 
år tidligere fået sin del fraskilt i de marker, den fra gammel 
tid havde havt til fælles med nabobyerne, Ringe, Rynkeby, 
Søllinge og Eskildstrup. Sidstnævnte to byer var imidlertid 
senere kommen i tanker om, at deres rettigheder nok var 
bleven gået lovlig nær ved fraskillelsen og havde desårsag 
nu bragt sagen for retten. 

Den måde, hvorpå nabobyer havde deres marker til 
fælles, delte sig øjensynlig i to slags nemlig som et mere 
og et mindre gennemført fællesskab. Det mest gennem- 
førte og fuldstændige kaldtes »flæde«. Deraf en talemåde, 
som den gang var meget almindelig: »marken ligger i flæd 
og fællig«. Ved denne benævnelse forstod samtiden, at 
marken eller den strækning af jord, hvorom talen var, 
ejedes af flere byer i fællesskab på samme vis, som ellers 
kun en enkelt by ejede den. Der var — m. a. o. — ingen 
bydeling på den; derimod var den som den enkelte bymark 
først delt i åse, og i hver enkelt af disse fik så hver gård 
i de delhavende byer sine agre, hvad der, når byerne var 
store og mange, medførte noget af det mest indviklede, man 
er i stand til at forestille sig: Først de mangfoldige, ofte 
ubetydelige agre til hver gård og dernæst deres spredte 
beliggenhed over hele den store strækning. Det er med 
hentydning til denne forvirring, at en fynsk godsejer skriver 
om bymarkerne: »Agrene ligger aldeles i flæng, således 
kan en bonde i en af byerne have på ét sted én til 2 agre ; 
lige op til disse støder så en anden lignende ager måske 
et par skæpper land stor, som tilhører en bonde i en helt 
anden by og så fremdeles«. I anledning af frahegning i 
fællesmarkerne skrives fra Store-Hedinge, at dette vil altid 
have sine store vanskeligheder, men især vil disse tårne 
sig op, når talen bliver om frahegning i marker, der ligger 
i »flæd og fællig«, da »agrene her ligger meget blændede 
mellem hverandre«, så selv i gunstige tilfælde kunde man 
dog få exempler på, at hegnet måske kom til at »gå op 
af én ageren, bøje om enden på samme ager og tilbage 
igen ned ad den anden agerren .... Flere sådanne småagre 
tilhørende købstaden ligger helt ude ved landsbyerne ja 

endogså imellem disses tofter, medens landsbyerne til gen* 
gæld har agre, der ligger tæt inde ved Store-Hedinge«. 

Heldigvis var det dog et temmelig ringe antal marker, 

hvor fællesskabet var dreven så vidt som til flæd og fællig, 

og det må sikkert betragtes som noget temmelig enestående, 

hvad der fortælles om byerne Søllinge og Eskildstrup 

(Svendborg amt), at de havde alle deres 3 marker »aldeles 

til fælles, som om bægge byerne kun var én by« (d. e. i 

flæd og fællig), ja at de to byer endogså kun havde ét 

bylag. Så godt som alle indsendere er enige om det 

umulige i at få marker, der ligger i flæd og fællig delt og 

frahegnet, uden det må ske ved hjælp af landmålere og 

magelæg. Og indsenderen fra grevskabet Bregentved er 

blot én af dem, der udtrykker sig klarest, når han ved 

omtalen heraf skriver: »Det er umuligt at indhegne dem 

(de enkelte byers dele), sådan som de nu er beliggende, 

men ævret bør derfor ikke opgives, man behøver blot at 

lade foranstalte nogle magelæg samt udnævne landmålere, 

der kan foretage opmåling og afdeling med alt hensyn til 

jordens beskaffenhed og beliggenhed for brugerne«. Bliver 

dette iværksat, er indsenderen, vis på, at vanskelighederne 

dog skal kunne overvindes. 

Var således »flæde« el. »flæd og fællig« den form, 
hvorunder byfællesskabet var dreven til sin højeste spidse, 
så var den tillige den sjældneste. Langt mere almindelig 
og næsten gennemgående på øerne var den anden form, 
der nærmest bero'de på, at flere byer ganske vist var fælles 
om den samme mark, men dog således at hver by havde 
sin del adskilt for sig selv. Det kunde måske tænkes som 
en mulighed, at en sådan stor fællesmark kunde være 
fremkommen derved, at flere byer lidt efter lidt havde ladet 
hegnet forfalde mellem hver én af deres sammenstødende 
bymarker, og kun holdt de hegn i stand, der i fællesskab 
omringede alle disse. 

I en sådan stor fællesmark blev af alle de delhavende byer 
fulgt en ensartet drift, gærne således at samme år frembar 
marken overalt samme slags korn, næste år et andet slags, 
tredje år måske græs o. s. fr. men bestandig éns over det 

hele. Hvad driften angik, da sørgede hver by for sin del 
men efter en fælles plan og en fælles aftale med de andre 
byer. Antallet af de delhavende byer vekslede meget efter 
markens størrelse, frugtbarhed o. 1. Almindeligst beløb det 
sig kun til 2 el. 3, men ikke så sjældent nærmede det sig 
dog også stærkt op imod den halve snes. Af exempler 
herpå kan blandt andre nævnes hovedgården Østergård, der 
var i fællesskab med 7 landsbyer om én mark; landsbyen 
Vig (i Odsherred), der sammen med 8 andre ligeledes havde 
del i én mark, men fremfor de fleste andre kunde i denne 
sammenhæng nævnes den store »Bjærgemark« under hoved- 
gården Stensgård (Svendborg amt). Denne mark, der over- 
alt bestod af ager og eng, ejedes i fællesskab af følgende 
9 byer: Østrup, Håstrup, Jordløse, Strandby, Hårby, Akke- 
rup, Trunderup, Vesterhæsinge og Stenderup. Markens 
omkreds var mellem 2 og 3 mil. Går man nu ud fra, at 
hver især af ovennævnte byer havde del i 3 fællesmarker, 
hvad der på øerne var det almindelige (måske med und- 
tagelse af Lolland, hvor antallet endog synes at have været 
større), da vil man let kunne forstå, at en enkelt by på 
den måde kunde komme i jordfællesskab med et ganske 
betydeligt antal af nabobyerne*). 

Disse store fællesmarker må i hine dage have givet 
landskabet og folkelivet et ejendommeligt præg. Tænker 
man sig f. ex. hensat på Bjærgemarken en forårsdag i 
såtiden, hvilket mærkeligt syn der da vilde have mødt øjet : 
Rundt omkring travlhed. Så'ningen skal overalt begyndes 
til samme tid og endes til samme tid, derfor må hver især 
passe på i sit lille stykke. Hist sér man manden med 
såsækken over skulderen i færd med at udkaste sædekornet, 
foran eller bag efter kører karlen med harven, som med de 
små »trætinde« gør forsøg på at løsne jorden og dække 



*) Til jævnføring hidsættes følgende: På Selsø gods 7 byer, der hver 
har én, flere el. alle deres vange til fælles, henholdsvis med 1, 1, 
8, 5, 3, 3 og 4 andre byer- 

På Sonnerup 8 byer, der ligeledes henholdsvis har fællesskab 
med 7, 4, 5, 6, 12, 11, 10 og 10 andre byer. 

kornet. Hos enkelte efternølere, som ikke i efterårets og 
vinterens løb er bleven færdige med pløjningen, sér man 
den »liden karavane« i færd med dette arbejde. Foran 
den tunge klodsede plov 6 (undertiden 8) af de små lang- 
hårede udgangsøg med drengen som kusk ridende på et af 
de forreste og bagefter ved styret karlen, som med stort 
besvær sørger for, at der da bliver rodet lidt alle steder. 
Det går langsomt, ti hestene er små og magre, ploven er 
klodset, og den udrænede og ugrøftede jord er fugtig og 
tung. Overalt og til alle sider veksler og gentager sig dette 
billede atter og atter. Men er såtiden forbi, er sommeren 
kommen og høsten nær, da må det i sandhed have været 
et prægtigt skue at se ud over den store gule kornmark, 
der overalt, så vidt øjet kunde række og tit endnu videre, 
bølgede med den samme gyldne høst. — Og alligevel — 
ingen tid frembød dog et rigere, livligere og mere mangfoldigt 
billede end selve den travle høsttid med al dens anstræng- 
else, alt dens håb og alle dens glæder. Høsten som 
så'ningen foregik jo til samme tid over hele den store mark. 
Man tænke sig blot en sådan dag, når man måtte slippe 
for at komme »til hove« : Allerede ved solens opgang ses 
store flokke fra de forskellige lodtagende byer nærme sig 
marken fra alle sider. Gamle og unge, kvinder og mænd, 
alle, som på nogen måde kunde undværes hjemme, måtte 
med, det gjaldt jo lønnen for alt éns arbejde i årets løb. 
Og lige så stille og øde, der den dag må have været i 
byen, lige så muntert og broget et skue frembød marken, 
hvor folkene fra de forskellige gårde hver for sig gav sig 
i færd med de mange spredte småagre hist og her, som 
hver især[ejede. — Og kom så endelig dagen for indagningen, 
da kunde man se høstvogne i halvthundredvis snart 
tomme snart fuldtlæssede jage frem og tilbage på kryds og 
på tværs i alle retninger over den store mark med de 
mange »åne« *). Det er ikke uden grund af tidligere for- 



*) En fynsk benævnelse på de sammenstillede hobe af neg, der andre 
steder i landet kaldes »traver«, »halvtraver« o. s. v. 

fattere bleven fremhævet, at netop dette fællesskab i arbejde 
gav et liv i bondens sure bedrift, som vanskelig kunde er- 
stattes af noget andet i hine — for bonden — ellers så 
tunge og mørke tider. 

Når fællesmarken havde afgivet sine »halme« og blev 
udlagt med græs, var det kun på få steder i landet, at 
fællesskabet fra kornvangen bibeholdtes uforandret. På 
disse steder vedblev enhver bonde at have eneret over sine 
småagre, og efter behag lod han enten græsset vokse til 
»slågræs«, eller han tøjrede sine heste og sit malkekvæg 
derpå, mens ungkvæg, får, svin og gæs enten under en 
hyrdes tilsyn blev sendt ud på hederne eller indsatte i de 
tofter og »haver«, som hver bonde havde for sig selv, og 
som mest henlå med »gærdselhugst og anden underskov«. 
Først når høsten var forbi, og sæden fra kornvangen i hus, 
så blev alt byens kvæg i en samlet hjord »dreven i vut« 
(d. e. vogtning) under byhyrdens tilsyn. Dette fremhæves 
imidlertid fra mange sider som en uheldig ordning, ti nær- 
mer sig den tid, da enhver må opgive eneretten til sine 
»hvilende« agre så »ødsles aldeles uforsvarlig med græsset 
i den tanke, at man selv vil have så megen nytte og fordel 
deraf som mulig i stedet for at lade det stå til det frem- 
mede kvæg, når fællesgræsning indtræder«. Den her om- 
talte måde, hvorpå man vilde fastholde eneretten til sin 
jord i fællesmarken — også når denne var »fælled« el. 
»fang« (d. e. udalgt med græs) var dog temmelig undta- 
gelsesvis og synes nærmest at høre hjemme i Midtjylland. 
Men for største delen af det øvrige lands vedkommende 
stillede forholdet sig derimod noget anderledes. Samtidig 
med at kornvangen her blev udlagt til »fang«, skifter fælles- 
skabet karakter. Det optræder nu under en ny og udvidet 
form: Alt særeje til de enkelte dele af marken forsvinder 
fuldstændigt, enten disse så tilhører en hel by eller kun én 
bonde. Alt hensyn til skel inde på selve marken lades 
ude af betragtning, det hele område er en stor udelt og 
udelelig græsslette, hvor ingen mindre del ejes til afbenyt- 
telse af nogen enkeltmand, men det hele benyttes som 



i 

fælles græsgang for alle de lodtagende byers kvæg, der frit 
kan søge deres føde overalt på marken. 



Bymændenes fælles drift af de fælles marker deler sig 
således i 2 slags efter som marken »lå i vang« (med korn) 
el. »i fang« (med græs), men da de 2 slags indbyrdes er 
en del forskellige, bør de betragtes hver for sig. 

Hvad kornvangen angår, da begyndte man om foråret 
med at tage bestemmelse om, hvornår sæden skulde lægges, 
ti det skulde jo — som omtalt — sædvanlig ske til samme 
tid over hele vangen. Det var ingenlunde altid så nemt at 
opnå enighed om dette punkt, ti de forskellige mænds agre 
kunde være tjænlige til forskellig tid. En lå f. ex. højt, 
en anden lavt, ét stykke var oel udgravet med grøfter et 
andet slet ikke; her var jordbunden sandig, hist leret o. s. y., 
men ikke desto mindre blev der ikke og kunde vel heller 
ikke blive taget hensyn til den enkelte, han måtte bøje sig 
og indordne sig under hensynet til det heles tarv; den 
fuldstændige mangel på veje gjorde udslaget. Men ulæm- 
perne var hvert år de samme : mens nogle agre endnu var 
for våde og ] bløde, var andre allerede bleven for tørre 
og faste. Bægge steder var jorden ubekvæm for sæden, og 
høsten har her sikkerlig båren spor deraf. Og sagen synes 
ikke at blive synderlig bedre, hvor man i en fælles mark 
prøvede på at lade hver by for sig bestemme tiden for så'- 
ning og høst. Et exempel blandt mange: Byerne Erdrup, 
Boeslunde og Sønderup-søndre (Sorø amt) har en mark, 
kaldet »Store-vang« til fælles. Den høje og tørre del af 
marken, som lå nærmest ved de 3 byer ejes af Erdrup. 
De længere bortliggende dele, som »falder meget side og 
våde«, tilhører Boeslunde og Sønderup-søndre. Efter mark- 
ernes beskaffenhed må de to sidstnævnte byer så' meget 
senere end Erdrup, sædvanlig en 14 dages tid, så kornet 
på Erdrups stykke er allerede stort, og »da sker det, at 
de heste, som af bymændene fra Boeslunde og Sønderup- 

søndre bruges til pløjning og harvning, de ikke alene ned- 
træder, men optrækker og af bider sæden på Erdrups mark«, 
når de drager frem og tilbage fra arbejdet, ti der er ingen 
vej at følge, og kuskene er ikke så dumme, at de søger, at 
hindre hestene i noget, der så afgjort sigter på ejernes 
fordel. Ikke så lidt bliver ødelagt ved denne fremgangs- 
måde, påstår Erdrup. 

Var såtiden om foråret forbi, og sæden begyndte at 
spire frem, så var det tid at efterse hegnene — vel at 
mærke i de egne af landet, hvor sådanne fandtes om korn- 
vangen. »Gårde (hegn) og gærder« skulde alle være »gab- 
lukkede« og »fuldfærdige« til en nærmere bestemt dag om- 
kring ved Voldborgs dag (d. 1. maj). På denne bestemte 
dag drog oldermanden i spidsen for alle bymændene ud til 
vangen for at tage hegnene i øjesyn. Undlod nogen at 
give møde ved denne såkaldte »gårgang« blev han straks 
idømt den sædvanlige bøde, og det samme var også til- 
fældet med de mænd, hvis del af det fælles hegn ikke 
fandtes i forsvarlig stand. Så snart »hegnets tid« således 
var begyndt, måtte på øerne ingen indlade kreaturer i 
»hejneden« ikke engang på sine egne agre, selv om disse 
var ubesåde. Vangen skulde i den tid være utilgængelig, 
og for at dette så meget som mulig kunde gennemføres, 
brugte man på sine steder at forbyde alle de sædvanlige 
private adgange: »Ingen må have porte, døre eller anden 
udgang fra deres gårde til vangen, når den er sået, være 
sig til deres egen eller andres ager«, hedder det i en af 
bylovene fra Lolland. Gik der offentlig vej gennem vangen, 
blev »led hængt«, hvor vejen gennemskar hegnet, og den 
vejfarende var pligtig at lukke det efter sig. Man tålte 
endogså meget nødig, at noget menneske færdedes der i 
vangen: »Ingen må lave stier i kornet«, hedder det videre. 
Jo mere man nærmede sig høst, desto strængere over- 
holdtes denne afspærring af en frygt for rapseri, der nok 
ikke har været helt uden grund. I hvert tilfælde blev der 
på stævnen ikke så sjælden klaget over ét og andet i den 
retning, snart savnedes der en halv eller hel høstak, snart 
var det så og så mange kornneg, der var forsvundne eller 



73 

ombyttede med nogle mindre og dårligere o. 1. De mange 
små og sammenblandede agre gav lejlighed; og at lejlighed 
gør tyve, var noget, man nok undertiden kunde erfare her. 
For dog at indskrænke lejligheden så meget som mulig, 
drev man det i enkelte byer så vidt, at man fra den tid, 
kornet begyndte at modnes, og til høsten var endt, lod 
holde nattevagt i vangen. I Nordby på Samsø påhvilede 
det oldermanden i dette øjemed at udnævne 2 mænd, »som 
skal skiftes til at se sig om, hvordan det står til i hejneden 
ved nattetide«, og træffer disse mænd da nogen, ligegyldig 
hvem, da skal samme betragtes, »som om han der ikke 
fandtes med troskab« , med mindre han kan godtgøre en 
lovlig årsag til sin nærværelse. 

En til 2 gange om ugen blev hegnene tilsete, om de 
fremdeles blev holdt i god stand. Tilsynet foretoges enten 
af pantemændene eller andre, som — på stævnen — var 
udnævnte til denne bestilling; og opdagede de steder, hvor 
hegnet var brøstholdigt, da fik vedkommende ejer deraf en 
vide indkærvet. Fandt de — til trods for hegnene — løse krea- 
turer i kornvangen, da var det disse mænds pligt at få 
dem dreven ud af samme og ind i »gadefolden«, hvor de 
så henstod til ejeren afhentede dem, imod at enten han 
eller byhyrden efter de forskellige egnes skik fik en vide. 
Så' nogen anden kreaturer i hejneden, da var han pligtig 
til — under straf af bøder — straks at angive det for disse 
tilsynsmænd, som så tog sig videre af sagen. 

Når såtid, høslet, kornhøst eller fællesarbejder af lig- 
nende betydning stod for døren, så lod oldermanden alle 
bymændene sammenkalde og — ligesom ved »gårgang« 
— drog alle i forening ud i marken for der på selve stedet 
at afgøre, hvad dag det fælles arbejde skulde påbegyndes. 
Var man uenig gjorde flertallet udslaget. I nogle byer be- 
tragtede man dog denne ordning som altfor tidsspildende 
og ubekvæm. I stedet for skulde oldermanden her hver 
søndag på stævnen udvælge 3 el. 4 mænd, som i forening 
måtte træffe bestemmelse om alt, hvad der skulde gøres 
og lades i den påfølgende uge, være sig enten i mark eller 
by. Hvad disse mænd bestemte, måtte alle de andre rette 

sig efter, om det end nok så meget var til skade for 
enkelte, ti at det gik ud over sådanne, var — som allerede 
påvist ved så'ningen — noget, man umulig kunde undgå. 
Ingen årstid kunde dog som høsten være ubarmhjærtig 
mod enkeltmanden: »Hans korn kunde være modent eller 
grønt, hans omstændigheder tillade ham det eller ej, så 
må og skal han dog herud og kaste det omkuld« Jden dag, 
fællesskabet bestemmer. Et lille træk, der belyser det her 
omhandlede forhold, bør hidsættes. Det er en samtidig, 
der fortæller*): »Da jeg rejste gennem Møens land, blev 
jeg en del agre vår, på hvilke det umodne og næsten 
grønne korn lå slaget omkuld. Jeg spurgte en bonde, som 
just stod derhos, om det ej var synd og skade således 
forsætlig at fordærve jordens afgrøde. Han gav mig til 
svar, at 4 bymænd havde været udridende for at se, om 
kornet i den mark var tjænlig til at høstes. Og eftersom 
de nu fra gammel tid satte megen pris på eller søgte et 
slags ære i at være de første der på landet, som havde 
indhøstet, eller — efter hans ord — som kunde være først 
på færde , og da • endvidere den største del agre havde 
været lovlig (tjænlig) om ej så ganske fuldmoden, så havde 
de kommen overéns om, at leen skulde gå over agrene. 
Han havde mod sin vilje måttet gå med og sig til liden 
fromme kaste sit grønne korn omkuld.« I det her om- 
handlede tilfælde synes de 4 mænd dog at have været 
lovlig forhippede på at få deres by »først på færde«, ti 
meddeleren fortæller senere, at da forvalteren erfarede, at 
marken allerede var bleven høstet, så lod han tage syn på 
kornet, og da det herved blev godtgjort, at en altfor stor 
del af marken var umoden, så dømte han bymændene i en 
anselig pengemulkt for deres »forseelse«, men, fortsætter 
meddeleren, den stakkels bonde, jeg talte om, var dog kun 
lidet tjænt hermed, »han blev for det første af med den 
store Guds velsignelse, som han havde kunnet indhøste, 
.... den var spildt og duede næppe til at føde kreatur- 
erne med, og dernæst måtte han jo også bidrage sin del 



*) »En rejsendes betragtninger« findes i økonomisk magazin I bind. 

til at betale den mulkt, som forvalteren havde idømt by- 
laget, fordi det havde ladet det umodne korn meje. 

Samtiden har sikkert kunnet fremvise mange side- 
stykker hertil. 

Men om end bylovene hævder, at alle skulde høste 
deres korn på den dertil bestemte dag, så er det dog et 
stort spørgsmål, hvorvidt dette alle vegne blev gennemført 
i bogstavelig forstand, det, som det nærmest gjaldt om, 
var da også kun at have et lovsted, hvorefter man kunde 
komme den dovne og trodsige »fællesbroder« til livs, ti en 
sådan kunde ellers efter de daværende forhold ved sinkeri 
gøre de øvrige fællesbrødre megen skade, når de af hensyn 
til ham ikke kunde slippe kreaturerne ind på stubben. eller, 
-som det den gang hed, »opgive ævret«. Nu må en sådan 
mand tage skade for hjemgæld, hvis han ikke bliver færdig 
i ordentlig tid, så de andre bymænd opgiver ævret og 
derved udsætter hans korn for at blive ædt op. Stod man 
overfor en sådan mand, da tav alle undskyldninger, og da 
talte loven i den strænge tone: »Dersom én eller 2 
(bønder) kan findes«, siger den, »som vel kunde med de 
.andre have deres korn inde men for ladhed ikke vil, da 
skal de påmindes af oldermanden. Kan det ikke hjælpe, 
•da må de andre drive deres kvæg derind, og de, som be- 
kommer skade, beholde det til undervisning«. På dette 
punkt måtte man dog altid være forsigtig, at ikke nogen 
léd uret og man havde da også adskillige bestemmelser, 
som sigtede i den retning: Ingen er pligtig til at indage 
sit korn, før det er tjænligt, hedder det; ingen må slå sit 
kvæg ind i vangen før den dag, som dertil er bestemt ind- 
træffer. Gør nogen det af lyst til fortræd , fordi han har 
sit korn inde, mens andre endnu ikke er nået så vidt, da 
skal han bøde; o. fl. lign. 

Det gjaldt jo her som på alle deslige områder, at sætte 
den rette grænse mellem samfundets og enkeltmandens 
gensidige ret. En grænse, som til de forskellige tider har 
været draget meget forskelligt. — 

Når endelig den dag var bleven fastsat, på hvilken 
man skulde opgive ævret, og* når kreaturerne på denne 

dag var slupne ind på stubmarkerne, så havde man det år 
egentlig kun ét større fællesarbejde tilbage, og det bestod 
i at lå rugen sået. Også i rugvangen måtte man sørge 
for at der blev holdt fred, og derfor skulde hegnene her 
nu om efteråret istandsættes på samme vis som om foråret 
ved bygvangen. Denne istandsættelse skulde i almindelighed 
finde sted ved Mikkels dags tider, skønt rugen rimeligvis 
sjælden blev sået så tidlig. Sædvanlig udførtes dette arbejde 
i løbet af oktober måned, og var det tilendebragt inden 
samme måneds udgang, var man på de fleste steder godt 
til freds, men det hørte ingenlunde til undtagelserne, at det 
trak ud lige til Mortens dag, ja man kunde endog træffe 
enkelte efternølere, der først blev færdige helt ind under jul. 
At denne rug så til næste høst ikke kunde blive moden til 
samme tid som de øvrige bymænds, ja det fik at blive ejerens 
sag, han måtte da tage til takke med den som halvmoden. 
De mindre efterårsarbejder, såsom at få gødningen 
kørt ud, at få græsmarken »ryddet« (pløjet) o. a. lign. synes 
det, som hver har måttet foretage, når som helst tid og 
omstændigheder var ham belejlige. Mange blev derfor heller 
ikke færdige stort før den tid, da marken om foråret skulde 
tilså' s — og det til trods for, at man gærne søgte at slippe 
så let som mulig fra bægge arbejder. Hvad således pløjningen 
angår, da skriver Daniel Heitmann på Birkholm i en af de 
mange afhandlinger, han tilsendte kommissionen, at den er 
højst elændig — nærmest som følge af, at de vil skynde 
sig for meget og tager da altfor brede furer, så det bliver 
kun noget roderi; desuden er plovbæsterne tit trætte, inden 
de har tilbagelagt den lange vej ud til det sted, hvor 
arbejdet skulde foregå. Og som det gik med pløjning 
således også med gødningskørsel, man vilde eller kunde 
ikke overkomme at køre gødningen ud på agre, der ofte lå 
2 til 3 fjærdingvej borte. Disse »udjorder« fik så godt som 
aldrig gødning, hvorfor de også sædvanlig brugtes som 
havreland og sjælden nåde at give mere end 2 til 4 fold. 
Men heller ikke de nærmereliggende fællesagre skulde blive 
fede af den gødning, de blev tilførte, ti fik de nogle læs en 
gang hvert attende eller niende år, så var det store ting. 

Man nåde derfor her sjælden over 3 til 5 fold af rug og 
havre og 5 til 7 af byg. Gødningen blev fornemmelig brugt 
i toften, ti her var man da sikker på, at den helt ud kom 
ejermanden til gode, da toften var helt uden for fællesskabet, 
men dog skal man heller ikke her forestille sig, at der 
kunde blive ødslet synderlig med den, dertil forekom den 
i altfor ringe mængde. En tiendel af årets afgrøde tilegnede 
sig tiendetageren, og desuden var kvæget sjælden på stald 
længer end omtrent fra jul til påske og fik i den tid ikke 
mere eller kraftigere foder, end at de netop kunde undgå 
at dø af sult. Hestestalden med sin forholdsvis talrigere 
besætning kunde jo nok afgive et noget større bidrag, men 
dette var dog hovedsagelig af samme dårlige beskaffenhed. 
Dertil kom, at stedet, hvor den blev opbevaret, og måden, 
hvorpå den blev behandlet, ingenlunde tjænte til at forøge 
dens naturlige værdi. Møddingsstedet, et stort firkantet 
hul, der gærne var halvt eller helt fuldt af vand, fandtes 
sædvanlig inde midt på gårdspladsen. I dette blev gødningen 
for hver dag kastet ud og druknet, hvorved naturligvis en 
fuldstændig afvaskning fandt sted. Efter at den her havde 
ligget og svømmet omkring og skøttet sig selv til udagnings- 
tiden kom, så blev den atter fisket op, og lige så udvasket 
og vandtung, som den var, kørt ud paa marken til ned- 
pløjning. Det hjalp kun lidt, at man undertiden søgte at 
gøre den drøjere ved at give den en tilsætning af aske, 
lyng el. jord, ti vel blev mængden derved større, men også 
arbejdet med den blev større, uden at det samme i nogen 
videre udstrækning kan siges om værdien. .Imidlertid 
begyndte man dog hist og her navnlig på herregårdene at 
få øjnene op for den betydelige rolle, gødningen kunde 
komme til at spille i et vel ordnet landbrug, og man prøvede 
da også så småt på både at forbedre og at formere den, 
men hvor løjerlige *og famlende disse forsøg var, det vil 
bedst kunne oplyses ved at fremdrage et enkelt, således 
som det meddeles fra ét af datidens bedste landbrug, 
godset Holstenshus på Fyn. På dette gods, der ejedes af 
den unge, daværende kammerjunker Holsten, og hvor man 
i mere end én henseende var forud for samtiden, var man 

også kommen på det rene med den ting, at det gjaldt om 
at forøge den årlige gødningsmængde, og i den hensigt 
gjordes der da følgende forsøg: Man »afmejede« 3 til 4 
gange i sommerens løb alle de »bregner, tidsler, nælder 
og pestilentsblade« , som det var muligt at opdage i gårdens 
nærhed, blandede dem med så mange høvlspåner, som man 
kunde skrabe sammen i værkstedet samt med en hel mængde 
afskårne græs- og stæretuer fra eng og mose, og hele denne 
blanding blev nu henlagt på en »kørestenbro«, og når der 
da her var bleven kørt på den så længe, at »det ene kunde 
hænge ved det andet«, så blev det atter skrabet op alt 
sammen og henlagt ved møddingen, hvor det forblev i ro 
i 2 år for så derefter at køres ud på marken. Meddeleren 
antager, at denne gødning vist er lige så god som den, der 
føres ud fra stalden (?) og opfordrer andre til at følge 
exemplet. 

Det følger af sig selv, at bymarkerne umulig kunde 
vedblive] at give korn de 2 år og græs det tredje, når de 
kun blev gødet så lidt og så dårligt, som de blev, det måtte 
nødvendigvis gå tilbage, og tilbagegang er da også det, 
man stadig har for øje i bondens drift, indtil fællesskabets 
ophævelse, indførelsen af den såkaldte holstenske drift og 
tiendens ydelse i penge gjorde det muligt, at skaffe jorden 
mere hvile og mere gødning og derfor en bedre afgrøde 
med forholdsvis mindre arbejde. 



At fordelene kun var få og små ved den tvungne fælles- 
drift af byens kornvange og at ulæmperne derimod var 
mange og store turde være fremlysende af ovenstående, 
men at dette uheldige forhold ingenlunde forandrede sig til 
det bedre det år, marken »lå i fang«, vil efterfølgende 
skildring af dette vise. 

I det enkelte at bestemme reglerne for, hvorledes fælles- 
brugerne el. de såkaldte fællesbrødre afbenyttede sådanne 
fang, er meget vanskeligt, da der næsten findes lige så 
mange regler, som der fandtes fang, hvert fællesskab kunde 

jo nemlig bestemme sit efter eget tykke og efter, hvad de 
forskellige stedlige forhold udkrævede. I det følgende vil 
derfor kun blive taget hensyn til sådanne, som i hvert 
fald for større dele af landet fortjæner navn af almindelige : 

Endnu før vinteren var endt, og fælleden begyndt at 
grønnes, samledes fangsbrødrene for i en række af møder 
at tage bestemmelser for den kommende sommer. Jo større 
fanget var , og jo flere byer, der var deltagere, desto tid- 
ligere begyndte møderne, og desto flere vanskeligheder var 
der at overvinde, før man nåde frem til enighed. Det er i 
så henseende en væsentlig omstændighed, hvorvidt fælles- 
brødrene kun var beboere i samme by, eller de var fra 
flere byer. I første tilfælde var det i reglen let at opnå 
enighed, hver by havde som oftest sin leder, sin tone- 
angivende mand, hvis mening de øvrige bymænd havde 
stor agtelse for og tillid til, og som de gærne rettede sig 
efter uden ophævelse, og skulde der en enkelt gang her 
opkomme meningsforskel, afgjorde man sagen ved stemme- 
flerhed. Men helt anderledes var det, når der var flere 
byer, det gjaldt om at bringe til enighed, ti disse betragtede 
gensidig hverandre med stor mistro og skinsyge, bestandig 
rede til bag hvert af de andres forslag at skimte de skumleste 
planer og snedigste hensigter til at fordele sig på de øvriges 
bekostning og der foreligger intet om, at man havde en 
bestemt fremgangsmåde at følge, hvorved man som f. ex. 
ved afstemning kunde fremtvinge en afgørelse. Måske har 
der dog været en sådan. 

På enkelte steder — som f. ex. på Birkholm hvorfra 
disse møder findes særlig udførlig omtalt af forvalter Jens 
Stiesen — samledes man til det første allerede i slutningen 
af januar måned. Dette holdtes dog kun af de delhavende 
byer hver for sig. Det gjaldt her navnlig om at blive klar 
over, hvilke af de tidligere års fællesbestemmelser, der 
havde været til byens skade, og hvilke der havde været 
til dens gavn, og da om mulig for det kommende år at få 
de første strøgne og de sidste udvidede og befæstede på 
de store fællesmøder, de såkaldte »fælleshøj« el. »fælles- 
hø vd« (undertiden også »grandestævne«) mellem udsendinge 

fra hver by. Var æmnet tilbørlig drøftet, og den størst 
mulige klarhed opnået, skred man — enten ved lodtrækning 
eller ved simpel stemmeflerhed — til valg af de mænd, der 
skulde tale byens sag på fælleshøj, og dermed var første 
møde til ende. 

Kyndelmisse dag trådte så byernes udvalgte mænd 
sammen til fælleshøj for her at rådslå og enes om de fælles 
bestemmelser, der skulde gælde for den følgende sommer, 
og hvorefter alle måtte rette sig. Her var mange ting at 
drøfte, f. ex. hvor mange kreaturer en husmand*) i år 
måtte holde, om man skulde lade får, svin o. desl. følge 
med kvæget eller udskille dem i en særegen hjord, om 
man i år skulde sætte flere eller færre kreaturer på fanget 
end taxt og gammel sædvane mælder om, om man skulde 
ansætte flere eller færre kreaturer til et »fuldt høveds 
græsning« end forrige år var sket, hvornår kvæget skulde 
»drives i vut« og meget mere af samme slags. Det holdt 
sædvanligvis hårdt at opnå enighed på alle punkter og 
således få de mange hoveder under én hat. Forskellige 
fordringer mødtes, modstridende meninger krydsedes og 
brødes, sejrede eller veg; hver by stod på sin fordel, og 
denne vilde ikke altid falde sammen med det heles. For- 
handlingerne endte dog gærne med, at der til sidst blev 
opnået enighed, men rigtignok kun derved, at hver især 
måtte give noget efter i de forskellige stridsspørgsmål og 
således gensidig vise sig lidt imødekommende. Men selv 
når man var kommet så vidt, var sagen ingenlunde til 
ende, det gjaldt nu om, hvorvidt valgmændene hver især 
kunde faa sin by til at anerkende de tagne beslutninger, 
ti ellers var de endda ugyldige. I den hensigt sammen- 
kaldte byerne nu et nyt møde hver for sig, og på dette 
blev så bestemmelserne fra fælleshøj tagne under overvejelse 
og sammenholdt med byens fordel og dens tidligere fordringer. 
Fandtes disse nogenlunde fyldestgjorte endte det med, at byen 
dermed erklærede sig for tilfredsstillet. Men dette var yderst sjæl- 
den tilfældet for alle byernes vedkommende og følgen blev, at 



*) Samsø: »Stans vend«. 

et nyt møde mellem valgmændene blev nødvendigt. Det 
ny fælleshøj blev da gærne berammet til fastelavns mandag. 
Efter at dette udfald var bleven bekendtgjort for de for- 
skellige byer , holdt disse på ny møde for at overveje, 
hvad stilling de skulde indtage til de omstridte spørgsmål 
på det ny forestående fælleshøj , og med indtrykket af 
gangen i disse forhandlinger og mundtlig fuldmagt samledes 
valgmændene så igen på ovennævnte dag. Man søgte nu 
i fællesskab at læmpe lidt hist og her på de tidligere be- 
stemmelser og derved så meget som mulig tage hensyn til 
de misfornøjede byers klager, og med de således ændrede 
beslutninger skiltes man derpå igen for nu om mulig at 
skaffe dem anerkendelse i denne ændrede form. Det lyk- 
kedes som regel også på de møder, hver by for sig bag- 
efter afholdt, men undertiden kunde det dog endnu være 
vanskeligt nok. 

Optæller man nu de herovenfor omtalte møder, ser 
man, at deres antal beløber sig til 6. Dette vil efter vort 
skøn anses for særdeles stort, og dog betragtede man sig 
— i den omtalte egn — for meget nådig sluppen, om sagen 
dermed blot foreløbig var til ende. »Disse 6 samlinger er«, 
skriver Jens Stiesen, »så godt som fastsatte og sker vist 
ja kan ej undgås , men hvor mange , der ellers om vinter- 
tiden af hver bys mænd sker, det kan vel næppe 

bestemmes og derfor heller ikke omtales.« 

Fra forskellige egne af landet omtales disse møder 
med samt deres tidsspilde; men ligesom de kunde være 
mér eller mindre hyppige og begynde mér eller mindre 
tidlig på året, så kunde de også på de forskellige egne 
være fastsat til forskellig tid. Fra Samsø nævnes således 
Marie bebudelses dag som den dag, på hvilken »hver bonde 
skal lade så meget kvæg indskrive i byens bog, som han 
det år vil have på græs«. Denne nøjagtighed med at lade 
kvæget indskrive træffer man flere steder, blandt andre 
også fra Jylland med den tilføjelse, at hvis senere i som- 
merens løb, noget sælges eller dør, bør det straks tilkende- 
gives, at det kan blive udslettet af »byens bog«. Men det 
var dog langt fra alle vegne at denne priselige nøjagtighed 

6 

fandt sted, det var ofte i bymarken som i overdrevet, man 
havde ikke ladet den høvedlægge, og derfor stod det hver 
by og hver bonde i byen frit for at indsætte efter behag 
og efter ævne. 

Så snart nu frost og sne om våren var forsvunden, og 
de første grønne spirer lige havde begyndt at titte frem, 
så måtte kvæget ud »mere for at sultes end for at fødes«. 
Havde man overdrev, kunde dette jo nok være tidlig på 
færde, men til gengæld var græsningen på fanget vist så 
meget desto tarveligere. Året forud havde her jo været 
rug, og den smule græs — lidt måske isået, det meste 
vildtvoksende — som i løbet af efterår og forår pippede 
frem har sikkert ikke frembudt skuet af en mønsterværdig 
græsmark. Tvært imod, den siges om foråret tit at se ud 
som »det bare sand og jord« , og hvor det var tilfældet, 
måtte kreaturerne foreløbig tage til takke med overdrev el. 
lignende steder. 

På flere egne af landet var det skik dagen førend 
kreaturerne blev »dreven i vut« at »ringe« svinene, d. v. s. 
give dem en ring i »trynen« , så de ikke kunde omrode 
hegnene og vende op og ned på grønsværen, samt at af- 
skære den yderste skarpe spids af køernes horn, for at de 
ikke dermed skulde afstedkomme skade på hverandre eller 
riste i hegnene. Selve dagen for udbindingen — der var 
fastsat efter den fælles bestemmelse — indtraf gærne i 
april måned, og byhyrden var dagens helt. Men da samme 
mands bedrifter står i så nær berøring med alt, hvad der 
angår fanget, så bør han og hans virksomhed her skænkes 
lidt nærmere omtale: 

Allerede tidlig på ovenommældte dags formiddag så 
man ham drage ned ad byens gade med hyrdehornet hæn- 
gende i en snor over skuldren og med stokken eller den 
lange pisk i hånden og fulgt af »sit hjælp« , en af byens 
karle. Han fortsætter sin gang, til han kommer til den 
inderste gård i byen, uden for hvis port oldermanden og 
bymændene eller i al fald pantemændene har givet møde. 
Idet han når stedet, sætter han hornet for munden og giver 
nogle kraftige stød, og straks som ved et trylleslag åbner 

sig gårdens port og stalddøre, mens en broget skare af alle 
gårdens kreaturer: heste, kør, får, svin og gæs kommer 
brølende, brægende og gryntende ud på gaden, hvor de 
modtages af hyrden og hans hjælp, der søger at holde styr 
på dem, mens de tilstedeværende bymænd anstiller deres 
forskellige undersøgelser, om — f. ex. — alle køerne har 
fået deres horn tilbørlig afskårne, om alle svinene er rin- 
gede, om kreaturernes antal ikke er større, end ejeren kan 
tilkomme o. s. v. Finder de nogen deslige bestemmelse 
overtrådt eller ikke efterkommen, da idømmes den skyldige 
bøde med påbud om inden en vis tid at rette sin fejl, hvis 
han ikke vil se bøden gentaget. Endelig er undersøgelserne 
endt, og alt i orden. Det er lykkets hyrden og hans hjælp 
— af de uensartede skarer at danne en tætsluttet fylking, 
der så med sin høvding i spidsen sætter sig i bevægelse 
op ad byens gade, dog kun til nærmeste gård, hvor der på 
ny bliver gjort holdt. Atter lyder hornet, atter går port 
og døre op, og atter myldrer en broget skare frem for 
efter endt undersøgelse at blive forenet med den første. 
Og for hver gård, som toget skrider forbi i byen, gentager 
sig det samme optrin — naturligvis overværet af en del 
nysgerrige — -men først når den sidste gård har afgivet 
sit tilskud, og når synsmændene har erklæret deres hverv 
for endt, først da kan fremrykningen vedblive uden af- 
brydelse, til hjorden når fanget eller overdrevet, hvor 
dagen skal tilbringes. Lå denne græsgang ikke for langt 
fra byen, blev kreaturerne drevne hjem til natten, og de 
samme optrin fra morgenen gentog sig nu om aftenen blot 
i omvendt orden og med udeladelse af den rolle, som 
synsmændene spillede, og således gik det her dag ud og 
dag ind, til det blev så mildt i luften, at hjorden uden at 
fryse kunde overnatte under åben himmel. Var vejen der- 
imod så lang mellem byen og græsgangen, at den ikke 
godt kunde tilbagelægges de to gange daglig, så havde man 
undertiden på selve marken indrettet et slags kvægfolde, 
hvor hjorden kunde drives ind og tilbringe natten. 

Var fanget så stort, at det benyttedes af flere byer i 
forening, så havde man gærne for skik at udvælge og an- 

sætte en »markmand« el. »fangsfoged« , som havde det 
hverv at føre et slags overopsyn med byhyrderne og over- 
hovedet med alt, vedrørende fanget. Han var udrustet med 
en almindelig »videkæp«, og på den indkærvede han vider 
for de forsømmelser eller lovovertrædelser, som bymændene 
eller hyrderne og deres kreaturer i ugens løb gjorde sig 
skyldig i. Kæppen blev så hver søndag fremlagt på stævnen, 
og de tilsvarende bøder indkrævede. Hvad ellers byhyrden 
angår, da havde han åbenbart en meget ansvarsfuld og 
temmelig besværlig stilling med at vogte og sørge for alle 
de mange kreaturer, således. at ejermændene kunde være 
-til freds dermed, at dette ikke altid var så let, og at der 
tit vankede utak og det, som værre var, derom vidner den 
omhyggelighed, hvormed bylovene indskærper sætningen 
om, at ligesom ingen med ord eller handling må krænke 
oldermand og pantemænd således heller ikke byhyrden. 
Hvem der vilde pådutte ham uretfærdigheder, overfuse ham 
med skældsord og trusler var en bøde vis, og det samme 
gjaldt også den, der ikke udbetalte sit tilskud til hans løn 
i rette tid eller ikke skaffede ordentlig mad de dage, det 
påhvilede ham at have hyrden i kost. Hvad dette, sidste 
angår, da var det nemlig skik i mange — måske de fleste 
landsbyer, at hyrden »gik på omgang« d. v. s. fik sin kost 
efter tur hos bymændene, således at han hver dag havde 
en ny vært. Denne omstændighed kunde imidlertid afsted- 
komme en sådan pudsighed som den, Carstensen meddeler 
i sin bog om Hjørlunde sogn: Også her fik hyrden sin 
kost på omgang, men i byen Skenkelsø var det efter hånden 
bleven en stående skik hos alle bymænd, at den dag, de 
havde hyrden i kost, bestod middagsmaden af ærter og 
altid af ærter. Følgen var, at den stakkels hyrde hver 
eneste middag dag ud og dag ind måtte hugge løs på ærter, 
så han næppe gennem hele sin tjænestetid stiftede bekendt- 
skab med nogen anden ret om middagen end ærter. Hvor- 
vidt denne ejendommelige skik har været brugt i flere byer 
end Skenkelsø, skal dog lades usagt. 

Som bymændene »på omgang« måtte have hyrden i 
kost, således måtte de også på omgang forsyne ham med 

»ét (el. to) hjælp« , eftersom hjorden var stor til. Dette 
hjælp, der sædvanlig var en af bondens karle, må, hedder 
det fra Samsø, ikke være under 16 år og skal i det hele 
taget være »et færdigt hjælp«. Det skulde »gå ret om at 
vutte i vangen« som hyrdens medhjælper, og enten skulde 
denne medhjælper stilles én dag fra hver gård uanset dens 
størrelse, eller også han skulde stilles én dag for hver 2 
eller S køer, hvad der vel egentlig var det retfærdigste. 
Medhjælperen stod fuldstændig under hyrdens befaling og 
kan nærmest betragtes som et slags underhyrde; viste han 
sig uduelig eller forsømmelig i marken, da havde hyrden 
ret til at føre klage over ham på stævne, og om klagen 
fandtes beføjet, da få ham dømt i bøde. 

Ovenstående skildring af byhyrden og hans virksomhed 
svarer nærmest til, hvad der meddeles fra Jylland, hvor 
så godt som hver by havde sin hyrde. Dette har næppe 
været tilfældet på øerne, man kan endogså træffe godser 
her, hvor byhyrder slet ikke kendes således f. ex. Rygård 
(Københavns amt). I indberetningen herfra findes følgende 
stykke: »Alle Rygård underliggende bønderbyers marker 
er hver for sig indelukkede dels med stengærder og dels 
med jorddiger, ti som de fleste tyer af fornødenhed haver 
fælles græsgang med hverandre, og bønderne her i Sjæl- 
land ingen hyrder el. vogtere holder ved deres kreaturer, 
så er det følgeligt, at alle marker, som ligger i vang, må 
være indhegnede og ligeledes fællederne, når de kommer 
i vang«. Hertil må nu først bemærkes i anledning af 
hegnene, at en sådan fuldstændighed i hegnsætning, som her 
omtales, må have været så godt som enestående i landet, 
og derefter kan føjes til, at når indsenderen så bestemt 
vil hævde, at bønderne på Sjælland ingen hyrder holder, 
så kan det fra de andre indberetninger klarlig godtgøres, 
at han her går alt for vidt, måske kan det have været til- 
fældet lige i den nærmeste egn om Rygård, men både fra 
Nordsjælland og fra flere steder på den sydlige del af øen 
findes bestemte udtalelser om det modsatte. Men skønt 
man altså kunde finde byhyrder mange steder på øerne, 
så er der dog meget der tyder på, at samme person ikke 

nær spillede den vigtige rolle eller havde den betydning på 
øerne som på halvøen. Hvad øerne angår, da må man 
antage, at hyrden her meget lidt gav sig af med at føre et 
stadigt og nøjagtigt opsyn med kvæget ; var den årstid først 
kommen, da hjorden ikke skulde drives hjem til natten, så 
fik den for det meste lov til at skøtte sig selv, hyrden 
sørgede blot for, at ledene holdtes lukkede ind til det fang 
eller overdrev, hvor kreaturerne gik, samt værgede byens 
tilstødende vange mod overskridelser fra fanget; men hvor 
kreaturerne opholdt sig, og hvordan de opførte sig, det 
synes at have været ham fuldstændig ligegyldigt. Egentlig 
kubde han derfor nærmere kaldes en vogter for vangen 
end en vogter for kreaturerne, og det er vel grunden til, 
at man fra Sjælland finder en mængde klager over, at 
dyrene driver ud i sumpe og moser, hvor de synker i 
»bløde« og »gunger« , som de ikke ved egen hjælp atter 
kan komme op af men ligger og »creperer«. Enkelte hæn- 
des det også, at de bliver skilt fra den samlede hjord, 
forvilder sig og på egen hånd flakker om på de ofte flere 
mil store overdrev og fang, indtil de omsider — måske 
først efter flere dages søgen — bliver fundne igen og på 
ny indlemmede i flokken. 

En ganske kvik men tillige hånende skildring af den 
sjællandske byhyrde og hans virksomhed findes indsendt 
fra Vordingborgegnen. Stykket begynder med at påvise en 
del mangler ved fællesskabet i græsmarkerne og fortsætter 
i flugt dermed således: »Ganske vist holder de fleste byer 
en vogter om sommeren , men han forretter ikke andet end 
ligge i en hytte ved et led og kryber sjælden ud, uden når 
han agter at trygle en rejsende en skilling af. Hvorledes 
■det går med kreaturerne, om de er syge eller døde, om de 
-er hist eller her, det er ikke hans sag. Det er derfor ikke 
sjældent at høre, at en bonde har mistet en hest, en stud 
Biler en ko enten af sygdom eller ved, at de er faldne i 
en grøft eller mose, altsammen af mangel på opsyn, og 
som let kunde have været forebygget. Den samme løn, 
som en bonde skulde give hyrden for at have opsyn med 
kreaturerne, at drive køerne til et vist sted for at malkes, 

at efterse, at ingen fremmede kreaturer indkom på marken 
eller fanget, den samme løn har han omtrent hidtil udgivet 
alene for at få opvartet to ledstolper, som gærne kan stå 
uden slig hjælp, når kreaturerne ikkuns har tilstrækkeligt 
tilsyn og opvartning«. Indsenderen slutter med at anbefale 
gode og påpassende hyrder i lighed med, hvad man havde 
i Jylland. Billedet er tegnet, for at manglerne ved hyrdens 
virksomhed netop skulde falde i øjnene, og derfor er det 
meget ensidigt, men det hindrer dog ikke, at det alligevel 
er naturtro, for så vidt det hævder, at hyrden ingenlunde 
ydede kvæget et stadigt og omhyggeligt tilsyn. Her har 
man da hovedforskellen mellem den ødanske og den jyske 
byhyrde, ti dette var netop, hvad sidstnævnte måtte lægge 
vind på særlig af to grunde. Først den næsten fuldstæn- 
dige mangel på hegn, og dernæst de endnu talrige ulve*). 
Allerede mangelen på hegn om de ofte vidtstrakte græs- 
gange gjorde det til en nødvendighed for hyrden at følge 
med hjorden og have den under stadigt opsyn, da kreatur- 
erne ellers let i mark og hede kunde overskride grænserne 
for byens ejendomme, blande sig med andre byers kvæg 
eller drive helt bort, og det kunde da ofte i disse tilfælde 
være meget vanskeligt at finde dem igen på de store ud- 
bredte strækninger, hvor intet hegn hindrede deres gang. 
Hvad dernæst ulvene angår, da var det navnlig Midtjyllands 
hedeegne samt Randers amt, de havde valgt til tumleplads, 
og hvor de optrådte talrigst og med størst dristighed. Her 
gjorde de ikke så lidt skade på småkreaturer og var heller 
ikke bange, for at binde an med et enkelt af de større 
kreaturer, når det tilfældigvis havde skilt sig fra den øv- 
rige flok. Under sådanne omstændigheder var en hyrde 
uundværlig. Han måtte stadig søge at holde hjorden 
samlet, ti en samlet hjord turde ulvene dog sjælden give 
sig i kast med, han skulde sørge for, at småkreaturerne 
kom i sikkerhed om natten i hus eller fold, ja han kunde 



*) Østjylland danner dog herfra en undtagelse, frodigt og tætbebygget- 
som det var. 

måske endog have udsigt til selv at måtte optræde som 
forsvarer, hvis rovdyrene på grund af sult eller i tillid til 
deres mængde blev alt for dristige. — »Hederne er opfyldt 
med ulve« skriver en samtidig*), de skjuler sig i det høje 

lyng og . kan ikke fordrives Jeg erindrer, at ulvene 

i min barndom gjorde så stort nederlag på kreaturerne, 
som gik i Alheden, at man agede de ihjælrevne får og lam 
hjem i læssetal. — Ulvene samler sig undertiden i så store 
flokke, at de rejsende må frygte for dem. De forjager tit 
hyrderne fra hjorden og gjør stor skade«. Det er fuld- 
stændig unyttigt at opsætte hegn, skrives der fra disse 
egne, ti selv om hegnsætningen kunde overkommes, og selv 
om hegnene var aldrig så gode til at lukke for kvæget; 
hyrder er dog nødvendige, ti hegnene kunde ikke holde 
ulvene ude, disse skulde nok indfinde sig og overfalde 
de ubevogtede kreaturer. 

Efter at kvæget om foråret første gang var »drevet for 
byens hyrde«, tillodes det ingen at »holde sær hjord«, alle 
skulde de overlade deres kreaturer til byhyrdens omsorg. 
Kun én undtagelse gaves der herfra, og det var, hvis 
nogen af kreaturerne blev syge, og navnlig da, hvis man 
kunde antage, at det var »fængsom« syge, som for hestenes 
pg fårenes vedkommende f. ex, den såkaldte skab eller for 
kvægets vedkommende den frygtede kvægpest. Et sådant 
»skrøbeligt fæmon«, som ikke kunde eller måtte følge med 
hjorden, skulde — i flere egne — fremstilles på stævne for 
»menige grander« og af disse anvises en bestemt plads, 
hvor det kunde gå éne for sig selv, til det blev rask. 
Indtil den tid var det ejermandens sag at vogte det og 
først og fremmest påse, at det ikke på nogen som helst 
måde kom i berøring med de sunde dyr for ikke at tilføje 
dem smitte. Mens sygdommen stod på, skulde det hver 
søndag på ny fremføres på stævnen, og der, synes af de 
menige grander, for at disse kunde følge sygdommens gang, 
og, når denne var til ende, da bestemme en dag, på hvilken 
det atter måtte slippes ud til de andre. 



*) Danm. og Norg. økom. mag. 3. bind, side 278. 

Det. gik undertiden med fanget som i almindelighed 
med overdrevet, at det ikke var høvedlagt, hvor sådant 
var forsømt, gjaldt det naturligvis for hver bonde om at 
sætte det størst mulige antal kreaturer derind, selv om 
græsningen end derved skulde blive »forsat«, ti også her kunde 
enkeltmanden sige: fordelen er min, men skaden er fælles- 
skabets. Det var dog vistnok kun temmelig få steder, at denne 
regelløshed herskede, men ikke desto mindre havde man 
bryderier nok i de store fang, navnlig med at påse, at 
enhver holdt sig »jævnet« efterrettelig og ikke indlod mere 
kvæg end ham tilkom, noget der let kunde ské især på 
øerne, hvor hyrden ikke bestandig fulgte med hjorden. I 
danske lov 5-10—23 forbydes det at indsætte mere på 
fælleden »end hvers lod kan tåle«, men hvor meget dette 
var, skulde så nærmere bestemmes ved taxationskommis- 
sioner, som dertil blev udnævnte, men for disse var det tit 
umuligt selv med den bedste vilje og den største omhygge- 
lighed at bestemme nøjagtig hvor mange høvder, der kunde 
tilkomme hver by i de store vidtløftige fang. så meget mere 
som græsjævnet kun blev foretaget »efter gisning og uden 
nogen regel«. En følelig mangel ved disse kommissioner 
finder Daniel Heitmann desuden i den omstændighed, at de 
bestod af »bønderne på stedet«. Ti disse bønder, siger 
han, »flyer ofte uden skønsomhed eller agtsomhed over de 
vidtløftige fælleder alene par eompagni for at følge deres 
formand og bistå alt, hvad han siger, og er straks rede til 
derpå at aflægge ed«. Bønderrie er jo rigtignok, mener 
forfatteren, de »bedst skønnende« i dette spørgsmål, når 
de virkelig med alvor vil tage sig af sagen, men det hænder 
ikke ofte, sædvanlig lader de sig »bringe fra sandhed ved 
partiskhed eller frygt ja endog flere gange ved penge, et 
glas brændevin el. lign., eftersom de uden ære og samvit- 
tighed har lige så lidt agt for billighed og ret, som de har 
frygt for at gjøre falsk ed, hvad der desværre er altfor 
almindeligt blandt bønderfolk«. Hvorvidt disse udtryk, der 
indeholder så meget ærekrænkende for bøuderne var sande 
eller ej, må stå hen, men hvad taxationerne angår, da 
synes de ganske vist ofte at have været upålidelige, hvad 

de talrige stridigheder desangående noksom udviser, og de 
mange byers klager over, at de ved græsjævnet er bleven 
forurettede. Daniel Heitmann fortsætter med beskrivelsen 
heraf således: »Er græsningen til forn taxeret af. 4 mænd, 
da begærer nogle byer af retten 8 mænd, som da i alminde- 
lighed kuldkaster de førstes forretning og tillægger de 
klagende så meget, som de forlanger. Men hvad sker, nu 
begærer modparterne udnævnt 16 mænd, som så atter dømmer 
tvært imod de 8, og således kunde det jo gå i det uendelige, 
uden at man af deres udsigende kan være forsikret om, 
hvad der er ret«. Den samme mening, som Daniel Heitmann 
her fremsætter om kommissionernes partiskhed, deles af 
mange indsendere, således skriver f. ex. Jens Stiesen, at 
det kan ikke undgå iagttagernes opmærksomhed, at de byer, 
som lader taxationsmændene opkræve, og som betaler og 
beværter dem, de høster også den største fordel af forret- 
ningen. Han kender exempler på, at ikke alene de 16 mænd 
har været opkrævede, men at der endogså om høsten har 
været stævnet til landsting til »ridemænds opkrævelse«, for 
at disse igen kunde kuldkaste de 16 mænds taxt. 

En følge af den større usikkerhed på dette punkt var, 
at begrebet om »mit og dit« i fanget blev i høj grad tåget 
for de fleste, og når hertil kom, at det var forbundet med 
stort besvær og tidsspilde at skaffe sig vished for, hvorvidt 
den enkelte bonde for sit vedkommende holdt sig jævnet 
efterrettelig, så forstår man, at overskridelser her jævnlig 
kunde finde sted. Snart gjorde man sig ikke den ulejlighed 
at holde svinene ringede, og snart indsatte man flere 
kreaturer end jævnet tillod. For at opdage hvad underslæb 
der mulig i den retning skete, plejede man at foretage de 
såkaldte »opeigninger«*) eller, som man også kaldte det, 
»drive fælled«**). Det er betegnende med hensyn til den 
forskel, der var på byhyrdens virksomhed i Jylland og på 
øerne, at disse opeigninger slet ikke omtales fra den første, 
men kun fra de sidstnævnte landsdele, og indenfor disse 



*) Sjællandsk udtryk. 
**) Fynsk udtryk. 

findes de igen udførligt beskrevne af Jens Stiesen, hvis 
fremstilling derfor nærmest er lagt til grund for det følgende- 
Opeigningerne blev enten foretagne et vist, forudbestemt 
antal gange eller så ofte, som man fandt anledning dertil, 
men i bægge tilfælde naturligvis til ubestemt tid for derved 
at overraske dem, der havde prøvet på at gøre sig ulovlig 
fordel. Så snart der vår truffen bestemmelse om, at en 
opeigning skulde foretages, samledes straks hver for sig 
alle bymændene i de delhavende byer og drog derpå ud 
til det sted på det fælles fang, hvor opeigningen skulde 
foregå, og her væntede man nu indtil alle de kreaturer, 
der fandtes på fanget, var drevne sammen på stedet. Var 
fanget stort, og især hvis det blev græsset sammen med 
tilstødende overdrev, da var det ofte et højst besværligt 
arbejde at få alle kreaturerne fundne og drevne sammen. 
For at spare på tiden og på benene var opdriverne gærne 
til hest, og man får en forestilling om, hvor ivrige disse 
— for det meste ungdommelige — ryttere har været i 
deres kald, når det hedder, at rytterne under sådan opeig- 
ning ofte »forrender« hestene, som de rider på, og »for- 
jager« kreaturerne, så de kommer til skade. Var nu endelig 
alle de løsgående kreaturer under skrig og skrål af ryttere 
og fodgængere bleven samlede, så blev de af bymændene 
eftersete og talte, for på den måde at opdage, om der var 
indsat flere, end det efter græsjævnet var tilladt. Viste 
dette sig at være tilfældet, skaffede man sig oplysning om, 
hvem ejeren af disse tiloversblevne var, og han måtte da 
finde sig i at betale en klækkelig bøde, samt indskrænke 
sit antal kreaturer til det, der oprindelig var ham hjemlet. 
Af sådanne opeigninger kunde der undertiden i løbet 
af en sommer blive så mange, at de — som Jens Stiesen 
udtrykker sig — »vilde være vanskelige at holde bog over«, 
ti var først mænd fra den ene by falden i bøde, da søgte 
samme by på alle mulige måder at opdage medskyldige 
fra andre byer, og i den hensigt kunde da byerne gang 
efter gang blive stævnede til opeigning. Dette kunde der 
være så meget mere gru^d til, som det i hvert tilfælde på 
enkelte steder synes at have været skik, at ikke alene den 

enkelte skyldige skulde betale bøde men også hele hans 
bylag, hvorved dette i væsentlig grad kom til at anse hans 
sag som sin egen. 

At hele dette retssystem gav anledning til en mængde 
stridigheder, er en selvfølge, det kunde umuligt være andet, 
hvor de samme folk — foruden det at være part i sagen — 
både var anklagere, dommere og de, der skulde udføre 
dommen. 

Sædvanlig begyndte stridighederne med, at de dømte 
påstod at være dømt uretfærdigt og vilde derfor ikke betale 
bøderne. Man måtte da gribe til det sædvanlige middel, 
udpantning. Samtlige fangsbrødre fra alle de lodtagende 
byer blev så — rimeligvis hen ad efteråret — stævnede 
sammen for i forening at foretage udpantning for de ubetalte 
bøder og desuden for »pantesinkelse« , d. v. s. det 
sinkeri, det forvoldte at foretage udpantningen. Skulde 
pantet for dette sinkeri imidlertid have svaret nogenlunde 
til sin hensigt, den nemlig at betale tiden, som dertil blev 
spildt, da vilde det ufejlbarligt have bragt mangen mand 
til betlerstaven. Man kan bedst danne sig en forestilling 
herom, når man hører, at for et enkelt fang, hvori 5 byer 
med tilsammen 110 bønder var lodtagende, løb pantesinkel- 
serne op til et tidsrum af flere dage, i hvilken tid altså de 
110 mand drog om fra sted til sted for at pante. — Men 
ikke nok hermed: Der kunde naturligvis ofte forefalde 
ulovlige udpantninger, og trode den udpantede, at dette 
var tilfældet, skyndte han sig at klage til herskabet. De 
forskellige herskabsfogder måtte da samles og med det 
samme tilsige samtlige fangsbrødre at møde, for at de i 
disses overværelse kunde undersøge årsagen til pantningen 
og fremgangsmåden ved samme og derefter træffe en 
afgørelse, der kunde hæmme al videre strid desangående. 
For øvrigt måtte jo også fogdernes afgørelse bygges på 
mindelig overenskomst mellem disse indbyrdes, så dersom 
hver især var altfor påstålig for sit gods, så var det umuligt 
at få et forlig i stand, og det hele kunde da ende i de 
vidtløftigste processer. Men om end sligt kunde og havde 
hændt, så var det dog meget sjældent, at det kom til den 

yderlighed; den skyldige fandt sig gærne i at betale sine 
bøder eller i hvert fald at lade sig pante. — De indkomne 
bøder brugtes gærne til øl og nødes da gærne af alle fangs- 
brødre i forening, hvad der selvfølgelig gav fornyet anled- 
ning både til fylderi og forsømmelser. »Der er«, hedder 
det hos en samtidig, »megen dobbel og drik mellem bønderne 
.... især ved de store samlinger, hvor 6 til 8 ja flere 
byers mænd mødes«. Er bøderne ikke tilstrækkelige, da 
skydes sammen til endmere at »drikke og sværme for, 
hvorved Gud fortørnes, og tiden forsømmes både for bonden 
og hans folk, som sjælden arbejder noget i hans fraværelse«. 
Så længe kornet stod på marken, var fanget og over- 
drevet de steder, som kreaturerne måtte lade sig nøje med, 
men aldrig så snart var høsten nogenlunde til ende, før 
bymændene trådte sammen for at enes om en bestemt dag, 
på hvilken kreaturerne måtte få adgang til stubmarkerne, 
(»opgive ævret«) en handling, der sikkert havde langt større 
betydning for datidens kreaturer, end den tilsvarende for 
nutidens, idet nemlig stubmarkerne alle vegne beskrives 
som dækket af en rigelig mængde vildtvoksende »bundgræs«, 
noget man langt fra ikke var utilfreds med, men snarere 
betragtede som et slags eftergrøde, og altså som en dobbelt 
fordel og meget beklagede, hvor det ikke fandtes. Den 
første tid, efter at ævret var opgivet, blev derfor anset som 
årets bedste, hvad græsning angik. Det var store stræk- 
ninger, der fra det øjeblik henlå som græsgang for en bys 
kreaturer: Først og fremmest de store fælles stubmarker, 
hvori den enkelte by før høst kun havde havt adgang til 
sine egne agre; nu lå markerne i hele deres udstrækning 
åbne for hver bys kreaturer, og dernæst som før fanget og 
overdrevet el. heden. Der fandtes byer, som på den måde 
fra høst kunde have fælles græsgang med 10 til op imod 
20 andre byer, alene i de dyrkede vange. Med denne for- 
udsætning for øje indser man let det store besvær, der — 
for øernes vedkommende — kunde være med til enhver 
given tid at finde sine kreaturer, enten det så var hestene, 
der skulde hjem i arbejde, eller det var kvæget, der skulde 
malkes, og at dette besvær ikke blev mindre, hvor overdrevet 

var dækket med kratskov, er en selvfølge. Her kunde karlen 
godt tilbringe hele morgentimer med at søge efter hestene, 
og hvad malkepigerne angik, da var de ingenlunde bedre 
stillede med hensyn til køerne. Selv om de havde den 
bedste vilje til at skynde sig, bero'de det dog altid meget 
på et held, om de hurtigt kunde træffe køerne. Hvor viljen 
hertil savnedes, var det såre let at finde undskyldning for 
séndrægtighed og driveri. En indsender fra Sydsjælland 
skriver herom som følger: »Omendskønt en bonde ikkun 
har én til 2 køer, må han dog holde en pige for samme 
at malke. Denne pige går tidlig ud om morgenen med sin 
mælkekande og mager det således, at hun kan lige slippe 
hjem til middagsmaden er færdig. Derefter går hun straks 
bort igen og kommer endelig hjem om aftenen. Spørges 
der, hvor hun har været så længe, er svaret, at hun ej 
kunde hitte køerne, og således går det dag efter dag hele 
sommeren igennem. Jeg forestiller mig, at dette til dels 
er årsagen til, at kvindfolkene her til lands udretter så 
lidt, og at en kone med 2 piger næppe kan spinde til det 
vadmel og lærred, de selv kan slide«. Indsenderen udvikler 
derpå videre, hvordan han har tænkt, der kunde rådes bod 
herpå, det kunde ské på flere måder, men navnlig ved, at 
man i lighed med Jyderne holdt »en hyrde el. opdriver, 
som kunde drive kvæget til byen eller et andet bestemt 
sted, når det skulde malkes. En kone eller pige vilde da 
kunne gå fra sin spinderok eller anden gerning og udi 
en halv time udrette det samme, som nu udfordrer en 
halv dag«. 

Eftersom årstiden nu skred frem, efteråret nærmede 
sig, og græsset svandt, så gik de stakkels kreaturer ofte 
en stræng tid i møde. Føden mindskedes, mens kulde, 
regn og storm tog til; græsmarkerne begyndte man at 
pløje, stubmarkerne var for længe siden afgnavede, kun 
overdrevet frembød endnu lidt, og her måtte så kreaturerne 
mellem kratskov og elletrunter søge ly og på kummerlig 
vis friste livet ved de rester af tørt, vissent græs og mos r 
der endnu kunde være lævnet fra sommeren, indtil de — 

langt hen ad juletid — i forkommen tilstand endelig blev 
tagne på stald. 

En bys besætning, sådan som den i de tider fandtes 
i de store samlede hjorder, og sådan som man nu finder 
den i de mange små, vilde frembyde flere betydelige afvigelser, 
og det ikke alene i dyrenes størrelse, udseende og antal 
men ganske særlig i forholdstallet mellem de forskellige 
husdyr. Hvad hestene angår, da overgik deres tal langt 
det som i nutiden er sædvanligt på en bondegård af samme 
størrelse. Antallet af svin og får var større end nutidens. 
I det hele taget finder man ofte, at en by den gang ejede 
et omtrent lige stort antal af heste, får og svin. Gæs 
fandtes forholdsvis også i langt større mængde end nu om 
stunder. Med kvæget derimod var lige det omvendte tilfæl- 
det. Selv om man bortser fra den omstændighed, at det 
her omhandlede tidsrum netop var i kvægpestens tid, så 
må det dog betragtes som en kendsgerning, at antallet af 
en bys kvæg ungt og gammelt i de fleste tilfælde kun nåde 
halvdelen af hestenes og mangen gang ikke så højt. Endnu 
en væsentlig afvigelse finder sted for plagenes og ungkvægets 
vedkommende, hvis antal den gang var forholdsvis langt 
større end nu er tilfældet. Det vilde ikke være ualmindeligt 
at finde byer, i hvis besætning der var lige så mange stykker 
ungkvæg som voksent kvæg, et forhold, der åbenbart har 
givet de store samlede hjorder et meget ungdommeligt 
udseende og skaffet byhyrden en del extrabeskæftigelse. 

Grundene til disse afvigelser vil ikke være vanskelige 
at påvise: Hvad hestenes store mængde angår, da skyldes 
den alvsredskabernes uhensigtsmæssighed og hoveripligten, 
og at ligeledes gæs, ungkvæg og svin var så talrige må 
sikkert tilskrives de store fællesgræsninger. Her kunde 
enhver indsætte så mange gæs, han vilde, da disse de fleste 
steder ikke blev regnede med ved græsjævnet. Her var 
det langt bekvæmmere at holde ungkvæg, det behøvede ikke 
nær så opmærksomt tilsyn som malkekvæget, og så slap 
man desuden for en stor del af det tidsspilde og besvær, 
der var forbunden med — på de store overdrev at oplede 
køerne hver gang, de skulde malkes. Og her kunde svinene 



på de skovrige overdrev leve højt ved den nedfaldne olden, 
hvoraf kendere især priser »bøgeolden«, der gjorde svinene 
raske og livlige, ja hvis den nødes i alt for stor mængde 
endogså kunde gøre svinene »ligesom drukne og meget 
hidsige, så de atter må svale sig ved græsset og dets rod«. 
Gennemgående blev svin betragtet som meget skadelige for 
græsmarkerne, og det netop fordi, de alt for meget vilde 
»svale« sig véd græsroden. På hele strækninger — helst 
hvor der var lidt sidt, kunde de vende op og ned på 
grønsværen, så det var fuldstændig umuligt for græsset at 
komme frem. Rigtignok bød lovene, at svinene skulde ringes, 
førend de indsattes på fælled, men overholdelsen af dette 
lovsted synes kun på meget få steder at have været gennem- 
ført. »Svinene forbliver for det meste uringede«, skriver 
Jens Stiesen, »så de omroder græsningen, hvad jeg har 
funden så godt som umuligt at ændre, hvor fanget er stort, 
ti omendskønt f. ex. mit herskab årlig lader sine bønder 
tilholde, at de forsvarlig skal ringe deres svin, som loven 
byder, så er dog befunden andre byers mænd og andre 
godsers bønder, der ej har villet ringe deres svin. Og 
kommer det endelig til, at derfor kan blive lovlig bødet en 
gang, så opkommer derved kun en del stridigheder, men 
øjemålet med svins ringning opnås ikke«. På andre steder 
gik man mere fiffig til værks, idet de ganske vist blev ringede 
til den dag, de skulde indsættes på græsningen, men om 
dette foretagende hedder det, at »de dagen til forn får et 
sådant stykke ståltråd i næsen, som de dagen efter taber 
igen«. Og enten lovstedet således er bleven trodset eller 
omgået, ibægge tilfælde blev fællesskabet udsat for mere skade, 
end svinenes ejer kunde høste fordel af sin uefterrettelighed. 
Fælles »bytyr« holdes af bylaget i forening, enten 
således, at bymændene skiftedes dertil efter omgang (noget 
der på mange steder har holdt sig lige ned til vore dage), 
eller så, at en enkelt mand én gang for alle påtog sig dette 
imod at få en vis passende erstatning. I Bjærgegrav bylov 
nævnes således præsten som den, der har påtaget sig både 
at holde »terragelse (teriak) for fæmons skyld, som bliver 
sygt« , og bytyr og byorne. Som erstatning fik ved- 

kommende da gærne enten 2—3 td. korn »vel målt« for 
vintertiden og et høveds græsning mere om sommeren, eller 
også han i bymarken fik »indstenet« et lille stykke jord, 
som han fra den tid måtte besidde som særeje unddraget 
fra alt fællesskab og med fuldstændig brugsret over. Et 
sådant lille jordstykke — afgivet af denne eller en lignende 
grund kaldte man »ornum«, »stuf« el. »særkøb«, de træffes 
oftest i Jylland. Der gaves dog endnu flere måder, hvorpå 
bylaget godtgjorde den mand, som holdt bytyren, og — 
mærkeligt nok — findes flere exempler på, at godtgørelsen 
er vedbleven selv efter, at modtageren for længe siden 
havde unddraget sig forpligtelsen. Rosenkrantz til Krabbes- 
holm omtaler et sådant tilfælde, der åbenbart har forarget 
ham meget: En møller der på egnen har for mange år 
tilbage i den anledning fået hævd på, at han »i hegns og 
uhegns tid må græsse 5 køer udi adskillige byers tildelte 
enge. Disse 5 Faraonis magre køer opæder ikke alene det 
bedste græs, men da det er bløde og våde enge, nedtræder 
og fordærver de lige så meget, som de æder op. Ja når 
bønderne med meget slæb og umage har fået deres hø sat 
i stak, må de tit sé, hvorledes disse forsultne køer splitter 
stakkene og nedtræder høet«. Rosenkrantz anfører dette 
som et bevis på al den usikkerhed i ejendomsforholdene 
og alt det sløseri, fællesskabet giver anledning til. 

Det var en temmelig almindelig skik, at bylaget lønnede 
de tjænester, der blev ydet det med at give den, der ydede 
tjænesten græsningsret på byens fang. Denne omstændighed 
blev dog ofte i tidens løb kilde til talrige stridigheder og 
megen kiv, når man efter hånden havde glemt den tjæneste, 
der gav anledning til, at retten blev bortskænket. Rlandt 
de byer, hvor et sådant tilfælde forekommer, kan nævnes 
Hillerslev i Tisted amt. Her var nabobyen Kåstrup en gang 
kommen i Besiddelse af en sådan ret, hvis oprindelse nu 
var glemt, men som Kåstrup ved brugen i de mange år 
oven i købet havde vunden hævdsret til. De nærmere 
omstændigheder var følgende: Hillerslev havde en mark, 
kaldet »havremarken«, hvortil byen var eneejer de år, den 
blev dyrket med korn, men al græsningsret var derimod 

overladt til Kåstrup, som derpå måtte græsse sine får imod 
at betale »7 græslam eller 14 mark i penge« til herremanden 
på Ullerupgård, der var ejer af Hillerslev. Under disse 
omstændigheder gjaldt det naturligvis for Hillerslev om så 
meget som mulig at benytte marken til kornavl og så lidt 
som mulig til græs, da indtægterne af dette kun kom 
nabobyen til gode. Havremarken blev derfor pløjet og 
tilsået år efter år, så længe den blot nogenlunde kunde 
betale arbejdet ja ofte meget længere, blot for at brugen 
ikke skulde overlades til Kåstrup. Men kom endelig den 
tid, da marken aldeles udpint ikke kunde bære korn længer, 
så nødtes man til at lade den hvile, og aldrig så snart var 
det tidspunkt indtrådt, før Kåstrup også straks var der med 
fårene og det tit — efter Hillerslevs sigende i sådan 
mængde, at alt blev afgnavet indtil det sidste græsstrå, 
»hvorved marken bliver hindret i at få en ordentlig grøn- 
svær, under hvilken jorden skulde samle kræfter til en ny- 
afgrøde«. På den måde søgte de to byer efter tur gensidig 
at drage den størst mulige fordel af marken, men følgen blev jo 
uundgåelig, at jorden, der ellers omtales som ganske god, 
blev fuldstændig »udpisket«. Hillerslev klager i høje toner 
og mener ikke, der kan være mening skabt i, at den skal 
lade sine »bæster og køer sulteføde ja moksen fordærves 
i Ballerum kær«, der er en mil fraliggende, mens Kåstrup 
nyder godt af græsningen på dens egen mark. Ti det er 
ikke alene skadeligt for Hillerslev, men det er også »smærteligt 
at sé en anden by tage græsningen på éns egen agerjord«. 
Byen håber, at kommissionen vil hjælpe den til igen at få 
fri rådighed over dens egen ejendom. 

En væsentlig ulæmpe under fællesskabet var vangenes 
forskellige størrelse, ti dette vanskeliggjorde i høj grad en 
nogenlunde regelmæssig og velordnet drift. Forskellen kunde 
ofte være ret betydelig, således havde landsbyen Tystrup i 
Fakse sogn en vang, der — når den var udlagt til græs- 
ning — var ansat til 250 høvders græsning, mens den 
næstfølgende derimod kun var ansat til 47. Fra Birkholm 
nævner Jens Stiesen bønder, der, eftersom vangene lå i 
fang, det ene år havde græsningsret til 13 høvder og det 

andet år kun til 5, eller andre bønder, der det ene år 
havde til 18 og det næste til 6 o. s. v. Et fast kvæghold 
blev herved næsten umuliggjort. Ti lå den store vang til 
græs, og havde bonden i den anledning fået sig anskaffet 
et så stort antal kreaturer, som hans ret tillod ham at 
indsætte der om sommeren, så var han dog nødt til atter 
at bortsælge en stor del af disse, når vinteren kom, og 
han kun havde avlingen fra den lille vang at fodre dem med, 
og det almindelige var da også, blandt de mindre velhavende 
bønder, at der sjælden var nogen, som havde flere kreaturer, 
end hvad der passede efter den lille vang, hvorved den 
store naturligvis aldrig kunde blive ordentlig gødet, og det 
hjalp ikke, man søgte at råde bod derpå ved at tillade en 
sådan bonde at indsætte så mange fremmede kreaturer, 
som han selv manglede i det antal, jævnet tillod ham, og 
for disse kreaturer selv beholde lejen. Det var ikke mange 
steder, den fattige bonde på den måde kunde holdes 
skadesløs. 

En ting var der dog, som på mange steder bødede 
noget på dette misforhold, og det var den omstændighed, at 
flere -byers sammenstødende græsvange (fælleder) sædvanlig 
blev udlagt til fælles brug for samme byers kvæg, og skete 
det da, at den ene by det år havde sin lille vang udlagt 
med græs, så kunde muligvis en af nabobyerne samme år 
have sin store vang, mens til gengæld det modsatte kunde 
være tilfældet næste år. 

I svarene på kommissionens forespørgsel om hegnsæt- 
ningen og dennes mulighed fremhæves atter og atter denne 
omstændighed som noget, der var heldigt under de daværende 
forhold, men som derfor også vilde blive en væsentlig hin- 
dring for tanken om hegn mellem byens vange. 



Hegn var overhovedet noget, som datiden kun kendte 
såre lidt til; flest synes der at have været på Fyn, færrest 
i Vestjylland. Ja man kunde vist gærne sige, at på sidst- 

nævnte sted så vel som i det nordlige Jylland var de så 
godt som ukendte. Man talte ikke her om hegn men kun 
om »skel«, dels naturlige (såsom bække, moradser, »vand- 
siger« og »dalstrækninger«), dels dannede af menneskehånd. 
Sidstnævnte bestod som oftest af de såkaldte skelsten (el. 
skelpæle), en række af sten, der var sat så vidt mulig i 
lige linie og således, at man under arbejdet bestandig 
kunde sé fra den ene til den anden for på den måde 
nogenlunde at holde sig inden for de rette grænser under 
pløjning og høst.*) Hvor man ikke havde slige skelsten, 
indskrænkede man sig til blot at lade en grøn agerfure 
henligge upløjet, den gjorde da samme nytte som skel- 
stenene. Men ingen af disse skelmærker ydede noget i 
retning af at sikre vangen mod fremmed kvæg og kun lidt 
i retning af at sikre den de rette grænser. Var det træpæle, 
smuldrede de lidt efter lidt hen, og blev de ikke i tide 
ombyttede med andre, så kom omsider den dag, da de 
forsvandt for at efterlade markens ejer i mer eller mindre 
uvished om, hvor det skel var, som de tidligere havde 
betegnet. Skelsten var vel ikke udsat for på den måde at 
forsvinde, men var til gengæld måske endnu lettere at 
flytte eller forrykke, hvad enten det så skete af ond vilje 
eller af uagtsomhed, ligesom de også i de sandede egne 
let kunde dækkes af flyvesandet. Usikkerhed om skel er 
derfor i indberetningerne fra disse egne af Jylland en 
idelig gentagen klage**). Snart forudsættes det forrykket 
ved vold, snart ved uvidenhed, uagtsomhed eller efterladenhed, 
og hvert af disse tilfælde giver da gærne anledning til 
»talrige disputer«, der endmere vokser i vidtløftighed, ved 
at også »skelbrevene« på mange steder var i uorden eller 
helt bortkomne. Endogså længere øster på finder dette 
sted, således skrives herom i indberetningerne fra herre- 
gården Bygholm (Vejle amt): Det vil være på høje tid 
at få markskellene ordentlig eftersete og fastsatte, da der 



*) En mark, afgrænset på denne måde, sagdes at være »indsténet«. 
••) Jævnfør også de talrige sagn om folk, der efter døden må »gå 
igen«, fordi de i levende live har »flyttet skel». 

på dette punkt hersker stor forvirring. »Mange sten og 
skelmærker mellem bymarkerne er forvildede og forrykkede 
eller overgrode; sandemændstogene næsten alle borte, og 
de gamle justitsprotokoller ikke mere at finde. Det var 
mere at ønske end at håbe, at markskellene én gang for 
alle enten af lodsejerne selv i kærlighed eller ved uvildige 
mænd kunde bringes i rigtighed og for eftertiden fastsættes, 
hvorved mange ulyksalige processer blev forekomne«. 

Også Viborg borgere beklager sig over usikkerheden i 
skel, og for øjeblikket fører de just en kostbar proces, 
opstået derved. Dens nærmere anledning er efter amtmand 
Lutticaus sigende 2 tilfælde. Det første således : Stadens 
skovfoged og en anden borger var én dag ude i skoven 
for at hente et læs gærdselris. Men netop som de var 
i færd medarbejdet, kom nogle af landsdommer Schinkels*) 
bønder og tjænere og påstod, at de var gået over skellet 
og tog risene på Halds grund. De 2 mænd mente nej (og 
efter borgernes mening med fuldstændig ret), men mændene 
fra Hald blev ved deres, og tvisten endte omsider med en 
hidsig nævekamp, hvori de 2 borgere dog trak det korteste 
strå og hurtigst mulig måtte flygte hjem ad mod byen efter 
at have fået rigeligt både af »hug og slag«. Heste og vogn 
måtte efterlades på valpladsen men blev efter kampen i 
triumf ført til Hald. 

Det andel tilfælde bestod deri, at én af Schinckels 
bønder har opbrudt et stykke hede på et sted, som, byen 
er ganske overbevist om. ligger på dens side af skellet. 
Manden har sået boghvede deri og nu oven i købet bygget 
sig et hus der på stedet. Sligt kan byen ikke tåle, men 
det afstedkommes altsammen ved skellenes utydelighed. 

Fra Mariageregnen gentager sig de samme klager næsten 
enslydende: I egnene der omkring hersker stor uvished 
om skel mellem de forskellige lodsejere og byer. Næppe 
nogen véd nøjagtig rede på sin ejendom, »som og sés af 
landmålingsforretningerne i denne egn, hvor intet ret skel 



•) Ejeren af Hald. 

er udvist«. Årsagen til egnens sørgelige mangel på »skel- 
breve« angives at være følgende: Den gang da der til 
denne egn kom underretning om, hvordan skipper Klement 
hærjende drog frem gennem landet og alle vegne på sin 
vej afbrændte adelens gårde, så flygtede alle egnens herre- 
mænd med deres papirer og deriblandt også deres skelbreve 
til Viborg. Skelbrevene blev nedlagte i en »mægtig stor 
kiste« og denne henstillet bag altret i byens domkirke, og 
her fik de senere lov til at blive, så endnu i »mands 
minde lå de der halvt hensmuldrede, men i sidste Viborg 
brand opbrændte de«, og senere er de aldrig på ny bleven 
erstattede. 

På sin forespørgsel om muligheden af at sætte hegn 
får kommissionen da også til svar et meget bestemt og 
afgjort nej fra hele denne del af landet. Det lader sig 
ikke gøre, dertil er nytten altfor lille og hindringerne altfor 
store : Til stengærder — som den gang blev anset for det 
bedste hegn — fandtes der ikke sten, til risgærder ikke 
ris, »levende hegn« vilde ikke kunne gro i den magre jord 
og det skarpe vejrlig; at opkaste jorddiger vilde være ørkes- 
løst, da sandet vilde regne ned og blæse bort lige så hurtigt, 
som man kunde kaste det op, og på samme måde vilde 
opkastede grøfter straks skyde sammen og fyldes på ny, 
inden det første år var omme, og man kunde da til næste 
år begynde forfra igen. 

Værst stillede sagen sig naturligvis for hedernes ved- 
kommende. Hegnsætning vilde her være aldeles uover- 
kommelig på grund af den længde, hegnene vilde få, og 
fordi der på store strækninger fandtes underlag af al. 
Blot at prøve på her at lave hegn, vilde være i højeste 
grad letsindigt, »da det for mange egnes vedkommende 
vilde være det samme som at åbne for sandflugten«, noget 
der kunde drage de største ulykker efter sig. Selve grøfterne 
vilde desuden kunne »fyldes på mindre end én dag ja på 
2 timer i sandfog«. 

At ville ad lovens vej tvinge bønderne til at sætte hegn 
om byens vange og hedestrækninger bliver derfor frarådet 
som en ulykke for disse egne. 

Hegn i den mængde, som f. ex. et fynsk landskab i 
nutiden fremviser, kendtes ingen steder ved midten af det 
forrige hundredår. Det var allerede store ting, hvor en 
by havde sine fællesj order omgivne deraf og adskilte der- 
ved fra andre byers. Sligt træffer man dog paa Fyn, små- 
øerne og i Østjylland, skjønt ikke ofte. På Sjælland der- 
imod hørte det sikkert til undtagelserne*), hvorfor også et 
landskab i de dage må have havt et langt mere bart, ens- 
artet og kedeligt udseende end i vor tid, efter at hegn- 
sætning og træplantning allerede for længe siden har vunden 
så stærk indgang. — Det var ikke blot i Jylland men også 
på øerne, at man stillede sig meget tvivlende overfor 
spørgsmålet om hegn sætningen s mulighed og dens nytte, 
og selv om man ikke just her sådan som hist bestemt 
frarådede det, så havde man dog et åbent øje for vanske- 
lighederne og de uheldige sider ved sagen. 

For mange byers vedkommende fik dette spørgsmål 
dog kun plads i anden række blandt dem, der tilstilledes 
af kommissionen. Sådanne byer nemlig, som havde deres 
jorder liggende splittet ad og spredt mellem andre byers. 
Her måtte ikke alene fællesskabet først ophæves, men 
hver bys ejendomme udskilles og samles for sig, før der 
kunde være tale om at lade dem indhegne, og denne om- 
stændighed syntes her at skubbe spørgsmaalet ud i en 
tåget fremtid. Men selv hvor den vanskelighed ikke kendtes, 
hvor byerne havde deres jordtilliggende samlet og på ét 
sted, selv der, syntes folk, hindringerne kunde være store 
nok til at afskrække fra al begyndelse. 

Ganske vist opfattede man alle vegne kommissionens 
forespørgsel om hegnsætning som et forsøg på ad denne 
vej at nå til klarhed om, hvor vidt samme måtte anses 
for nyttig og gennemførlig, men man underforstod tillige, 



*) Den beregning over gær dselsb ruget, som Pontoppidan år 1763 
giver i sit »danske atlas« (side 420), må efter de her foreliggende 
indberetninger fra hele landet anses for meget overdreven og kun 
lidet egnet til at give et sandt billede af den virkelige tilstand. 

at i så tilfælde vilde hegrisætningen ikke alene blive tilladt 
men påbudt ved lov. Dette bidrog vistnok meget til at 
gøre svarene så forbeholdne og så omhyggelige i stadig at 
fremhæve vanskelighederne. 

En hovedhindring møder straks, idet »danske lov« 
(3 — 13 — 13) forbyder bonden at »indgrave eller indelukke 
nogen ager, eng eller jordbund, uden hans husbonds minde, 
og alle lodsejeres samtykke«. Før hegnsætning i fælles- 
marker kan få synderlig fremgang, må altså loven for- 
andres på dette punkt. Er dette sket, kommer man til de 
mere håndgribelige vanskeligheder i selve marken, og 
tager man blandt disse først sådanne, der nærmest tilhører 
enkelte egne, træffer man straks for Nordsjællands ved- 
kommende en sådan stedlig vanskelighed i anlægget af de 
mange vildtbaner, der navnlig, hvad overdrevene angår, 
vilde være til hinder for hegnsætning. Trindt om i Nord- 
sjælland var der nemlig den gang indrettet store kongelige 
og herskabelige vildtbaner, og i mange af disse anlagt 
»fast utallige jagt- og promenadeveje«. Gennem »det store 
og almindelige overdrev for Frederiksborg og Kronborg 
amter » gik der ikke mindre end 50 sådanne jagtveje, som 
ikke kunde omlægges eller opgives, »da de med stor be- 
kostning er anlagte på de allerbekvæmmeste steder«, de 
måtte — selv under en indhegning — beholde deres nu- 
værende løb og vilde da nødvendiggøre en sådan mængde 
led og »jagtporte«, at bekostningen vilde blive uover- 
kommelig. På »store overdrev« i Tikøb sogn når antallet 
af jagtveje op til over 200, og heller ikke her kan fc de af 
hensyn til hegnsætning omlægges eller opgives, følgelig 
måtte man da også her benytte sig af jagtporte, men dette, 
— mener amtmanden — bliver en aldeles umulighed, 
»parforcejagten vil lide altfor stort ophold ved så mange 
jagtportes og ledes oplukkeise.« 

En anden stedlig vanskelighed mødte ved strandkanten. 
Hvoraf og hvordan kunde her sættes hegn sådan, at de kunde 
gøre fyldest. Ti for at dette kunde opnås, måtte de gå 
helt ud i vandet, da kvæget ellers vilde gå uden om og 
nd på nabobyens enemærker. Hvordan og hvoraf skulde 

disse hegn laves, når de skulde stå fast på den plads: 
Jord eller sten vilde snart glide ned og skylle bort, ja selv 
om de blev sat af pæle og stænger, vilde disse dog snart 
gå samme vej, tvungen dertil af bølgeslag og isstykker 
under storm og højvande. 

Desuden kunde man også på øerne og i Østjylland 
finde jorder så sandede, at hegn deraf ikke lod sig opføre. 
Der kunde være mangel på sten, mangel på gærdsel. Der 
kunde i andre egne være en sådan mængde af vildt, at et- 
hvert forsøg på at frembringe »levende hegn« (d. v. s. be- 
plante grøftevolden) vilde være forgæves, da vildtet øje- 
blikkelig vilde afgnave de unge skud. 

Også vejenes slette tilstand kunde her komme til at 
spille en rolle. Fra flere steder i Jylland hedder det, at 
hegnsætning vil være det samme som til visse tider af 
året aldeles at stænge for samfærdselen. Vejene blev 
nemlig under tøbrud eller langvarigt regnvejr ofte bundløse 
og aldeles ufremkommelige, og under sådanne omstændig- 
heder vidste man kun et råd for at komme frem: man 
lavede et andet spor på marken ved siden af vejen, og 
blev også dette opkørt, begyndte man på et tredje, fjærde 
o- s. v. Og selv om der så på den måde blev — som en 
datidig forfatter skriver — nedtrampet jord til mangfoldige 
bøndergårde, så kunde man dog komme frem. Men blev 
der nu sat hegn langs vejene, var dette til sådanne tider 
umuligt, og man vilde da fuldstændig være afspærret fra 
omverdenen. 

Endnu et forhold skal i denne sammenhæng frem- 
drages : Man tænke sig en by, hvis fællesmark består af 
mindre lodder, der hver især tilhører de enkelte gårde i 
byen. Tag da et sådant tilfælde som ofte findes, at én af 
disse lodder strækker sig langs skellet mellem to byers 
marker, følgen af denne omstændighed vil da blive, at et 
par alen af samme lod fra ende til anden vil medgå til 
hegnet, og ejermanden altså komme til at lide stor uret i 
forhold til sine fællesbrødre, hvis jordstykker ligger i god 
behold inde på marken. 

Går man dermed over til at betragte de hindringer 
og vanskeligheder, der er af mere almen beskaffenhed, så 
møder os straks, hvad Jens Stiesen kalder, »markskellenes 
bugter og sving«, der som han udtrykker sig — »vil gøre 
hegnene 3—4 gange længere end ellers er nødvendigt«. Ja 
man kunde endog møde sådanne særsyn, som at hegnet 
kom til at gå >op ad én agerren, bøje om enden af ageren 
og gå tilbage ad den næste rén«. 

Amtmand Barner til Vedbygård véd dog råd herimod: 
Man bør foranstalte magelæg, før man påbegynder arbejdet 
med at sætte hegn. Det må kunne gennemføres ved hjælp 
af lidt god vilje fra de pågældendes side, men at lade 
hegnene følge de nuværende skel på alle deres »unyttige 
og vanskabte bugter og krumninger«, det vil gøre arbejdet 
langt mere besværligt, ja måske uoverkommeligt, samtidig 
med at disse krumme hegn til ingen nytte vilde unddrage 
en stor del af jorden fra dyrkning. Af de forskellige hegn 
bør hver egn have lov til at vælge det, der for den er 
lettest at overkomme og bedst svarer til hensigten. Så- 
ledes, at hvor man har overflod på gærdsel, kan man lave 
risgærder, hvor man har sten, stengærder. Hvor ingen af 
delene findes, må man tage til takke med vandgrøfter eller 
jorddiger, men sidstnævnte bør da, hvor det er muligt 
gøres til »levende hegn«. Stengærder var tidens yndlings- 
hegn, ti foruden det at være stærkt, let at holde ved lige 
og fortrinligt skikket til at sikre markens fred, så friede det 
tillige jorderne fra de overflødige sten, og dem var der 
den gang mange af. »Der er«, skriver amtmand Barner, 
»adskillige steder her i egnen, hvor der findes så mange 
og så store sten, at plovmanden ikke kan holde ploven i 
jorden et halvt stenkast ad gangen.« Disse sten burde 
tages i brug og anvendes til nyttige hegn i stedet for som 
hidtil kun at hindre markens drift, Men skønt næsten 
alle indsendere er enige om nytten af, at alle bymarker 
hver for sig blev omgivne med hegn, så fraråder de fleste 
dog også her at fremtvinge sagen ad lovgivningens vej. 
Der vil altid være egne — og det navnlig af de fattige, 
hvor stedlige forhold kan lægge uoverstigelige hindringer i 

vejen, og disse egne vil loven da blive uretfærdig imod. 
Man bør indskrænke sig til at opmuntre folk dertil, samt 
fortælle og vise dem, at sagen ikke er uoverkommelig, då 
den allerede er i færd med rask at blive gennemført på 
flere steder. Blandt andet henvises så til Ringsted klosters 
ejendomme, der allerede for en stor del er omhegnede 
med stengærder. Klosterets bønder opfordres stadig til at 
følge det givne exempel, rense markerne for sten og bruge 
disse til hegn. Klosteret har tilbudt at ville lade deres sten- 
gærder opsætte for én mark favnen. Dette tilbud har 
meget fremskyndet sagen, og den er nu i rigtig god gænge. 
Af alle indsendere er forvalter Jens Stiesen den, der 
her som flere steder giver det bedste indlæg i sagen. Han 
har for en del år siden været forvalter hos den daværende 
unge men ivrige landbruger kammerjunker von Holsten til 
Holstenshus (Svendborg amt), og han giver nu følgende 
livlige skildring af, hvordan det gik til, at sagen allerede 
den gang blev gennemført på dette gods: Da kammer- 
junkeren overtog Holstenshus, fandtes der — så vel på 
gårdens som godsets marker — en del gamle stengærder, 
men disse var så forfaldne og brøstfældige, at man brugte 
årlig næsten lige så megen gærdsel til at lappe dem med, 
som man vilde have brugt, om der havde stået risgærder 
på stedet. Gærdselskov havde man kun lidt af, men en 
sand overflødighed af sten fandtes der liggende alle vegne 
omkring på markerne. Kammerjunkeren besluttede da, 
at anvende disse til hegn og således spare på skoven. 
Nu viste det sig imidlertid, at der på hele godset kun var 
én eneste mand, en husmand, der forstod at sætte sten- 
gærder, han blev imidlertid antaget og skulde da først be- 
gynde med på ny at opsætte de gamle nedfaldne. En »ung 
frisk husmand« blev ham tilstillet som håndlanger og lær- 
ling, og de 2 tog nu fat med god lyst, og det gik rask 
fra hånden. For hver favn »dobbelt stengærde« — ind- 
vendig fyldt og pakket med småsten — - fik den gamle 
husmand »én mark dansk«, og deraf måtte han så også 
lønne sin håndlanger. Gærdet skulde holde 2 alens 
bredde i bunden, 1 alen for oven og 11 kvarter i højden. 

Efter nogen tids forløb kunde den unge husmand betragtes 
som udlært og veløvet i håndværket, hvorfor han blev er- 
klæret for at være mester og fik lov til at arbejde som 
sådan, mens »2 friske husmænd« måtte tiltræde hans plads 
som håndlanger hos den gamle. Den ny mester fik på 
samme måde 2 medhjælpere, og således var der nu i løbet af 
kort tid bleven 6 stensættere, som alle arbejdede med at 
istandsætte de gamle hegn. 

Så snart kammerjunkeren kunde begynde at se de 
gode frugter af sit forehavende, besluttede han sig straks 
til at udvide dette også til sit bøndergods. Til trods for 
fællesskabet havde hver by her sine jorder liggende så 
nogenlunde samlede, og fra gammel tid omgivne med sten- 
gærder, der dog på det daværende tidspunkt var aldeles 
nedfaldne og ødelagte. 6 bønder fik nu tilhold om — 
så snart kornhøsten var forbi, da at istandsætte deres del 
af de gamle stengærder. Til mester for arbejdet fik hver 
af dem tilsendt én af hovedgårdens 6 stensættere og des- 
uden tilladelse til at anvende deres egne karle og halv- 
voksne drenge som håndlangere og medhjælpere ved ar- 
bejdet. Forsøget viste, at sagen på denne måde let kunde lade 
sig gennemføre : I løbet af få dage havde hver af de 6 bønder 
fået alle deres gamle stengærder på ny opsat til gode og 
forsvarlige hegn. Man skred derfor videre ad den be- 
trådte vej, idet stensætterne nu i samme hensigt blev sendt 
til de 6 næste bønder og derpå atter til 6 andre, og så- 
ledes vedblev man, til stensætterne havde været hos hver 
eneste én af alle godsets bønder og alle vegne på ny fået 
de gamle hegn sat i stand. Men kammerjunker Holsten 
standsede endda ikke her. Han havde lagt mærke til, at 
overalt på bøndernes dyrkede marker fandtes en ganske 
urimelig mængde sten. Disse — besluttede han — skulde 
opbrydes og anvendes til ny hegn, og så snart det nu i de 
følgende år lakkede mod enden af kornhøsten, så blev der 
straks lejet fra 12 til 18 ja stundom endog 20 husmænd 
for i løbet af 2 — 3 uger at opbryde sten dels på bøndernes 
og dels på herregårdens egne marker. Hver husmand fik 
i fast dagløn »10 skilling dansk«. Disse arbejdere blev 

delt i 2 — 3 el. flere hold, der hver fik sin formand til at 
lede arbejdet. Et hold fik f. ex. ladefogden, et andet skytten, 
et tredje kusken »eller en anden dertil bekvæm person«. 
Ridefogden fik overopsyn med det hele og måtte daglig 
være i marken, medens arbejdet stod på. For at frem- 
skynde dette var det desuden pålagt formændene selv at 
arbejde med, og til yderligere opmuntring blev der om 
aftenen efter endt arbejde uddelt drikkepenge dels til det 
hold, der i løbet af dagen havde opbrudt det største antal 
sten, og dels til det hold, der havde ryddet og renset det 
største flademål, efter at arbejdspladserne om morgenen ved 
lodtrækning var bleven tildelt de forskellige hold. »En 
utænkelig hob sten blev på den måde opbrudt«, og hvad 
mere var: bønderne blev derved »i bund og grund kendte 
med deres jord«. 

Så snart et tilstrækkeligt antal sten om høsten var 
brudt op, blev der straks taget fat på at føre dem hen 
til det sted, hvor hegnet skulde stå. Transporten foregik 
på vogne eller småslæder, som man lærte at indrette til 
dette brug. Hvad man ikke kunde overkomme at flytte 
straks, blev liggende til siden hen i vinteren og da tilført i 
sneføre eller paa is. Et Par af stensætterne og så mange 
af herregårdens folk, som kunde undværes fra andet ar- 
bejde, hjalp stadig bønderne med denne flytning og bidrog 
derved meget til, at det kunde gå rask fra hånden. Således 
blev arbejdet med at sætte stengærder begyndt på Holstens- 
hus, og da det først var i gang, gik det stadig bedre og 
bedre. Bønderne fik lidt efter lidt en sådan øvelse deri 
og lyst dertil, forsikrer Jens Stiesen, at »en bonde under 
Holstenshus ikke er så bange for at sætte 20 favne sten- 
gærde, som en bonde her på Sjælland er for at grave en 
grøft af samme længde. Man har« , fortsætter han videre, 
»exempel på, at hver helgård i en by opbrød sten på sin 
mark, førte disse sten til gærdestedet og derpå satte 40 
favne stengærde, altsammen i mindre end 8 dage«. Dette, 
at således alle blev stensættere: gårdmanden og karlen 
så vel som drengen og husmanden, det var — mener Jens 
Stiesen — hovedårsagen til den kendsgerning, at i løbet af 

4 år blev der alene på hovedgårdens og 3 bønderbyers 
marker sat over 10,000 favne dobbelt stengærde. Godsets 
første og oprindelige stensættere tilbød til sidst at sætte en 
favn dobbelt stengærde for 10 skilling dansk og en favn 
enkelt for 6 til 8 efter dets højde. 

Så vidt var man kommen, da indsenderen for 6 år 
siden forlod Holstenshus for at flytte til Sjælland, og han 
har ikke med egne øjne set fremgangen i arbejdet siden 
da, men han har hørt mange fortælle, at der i løbet af den 
tid er sat et endnu langt større antal favne end forhen i 
hans tid. Sin skildring af hegnsætningen på Holstenshus 
slutter han således: »Herskabet drev arbejdet med force, 
ordre og tilhold det første par års tid, men senere, da 
bønderne blev vante dertil, behøvedes det ikke. De minder 
nu hinanden derom og fornøjer sig derover, ja roser sig 
både af dem de har sat og af dem, de endnu årlig kan 
sætte« . 

Men enten man nu var af den mening, at hegnsætning 
var nyttig og gennemførlig, eller man var af den modsatte 
mening, så herskede der ingensteds tvivl om, at det vilde 
blive et foretagende, der vilde lægge i høj grad beslag på 
landets arbejdskraft. Det gjaldt derfor om, hvis dette fore- 
tagende skulde gjennemføres ved lov, da at finde en billig 
og retfærdig måde, hvorpå arbejdet kunde fordeles mellem 
byerne. De mange forslag, der i den anledning blev til- 
sendte kommissionen, søger hovedsagelig at nå målet ad 
3 forskellige veje: enten ved at hver by tager halvdelen af 
de hegn, der skiller dens marker fra nabobyens, eller ved 
at samme hegn tildeles byerne i forhold til det antal høvder, 
de er ansatte til, når markerne ligger til fællesgræsning, 
eller for det tredje — ved at de tildeles byerne efter 
størrelsen af disses hartkorn. 

Men om intet af disse forslag kan man sige, at det 
utvivlsomt og tilstrækkelig klart har løst opgaven: i det 
rette forhold at tildele de sammengrænsende byer de hegn> 
der skiller deres jorder. En nøjere påvisning heraf gives 
af Daniel Heitman i en længere afhandling, indsendt til 
kommissionen. Ingen af disse måder yder sikkerhed for,. 

at byrderne bliver ligelig fordelte, skriver han. Hvad den 
første angår, da vilde den have været god, hvis de forskel- 
lige bymarker havde samme form, men det er så langt fra 
tilfældet; én kan f. ex. være firkantet, en anden kun en 
eneste lang, smal strimmel, og selv om nu disse to markers 
flademål er lige stort, så vil der dog vise sig at være en 
betydelig forskel paa hegnenes længde. Ejerne af den første 
mark vil have fordelen. 

Hvad den anden måde angår, at rette sig efter høved- 
lægningen, da blev den måske endnu mere ubillig; den be- 
regnes jo nemlig efter det antal høvder, marken kan græsse, 
ikke efter dens størrelse og godhed til andre afgrøder: Er 
to marker lige store, men den ene mest ager og den anden 
mest eng, da vil den sidste være ansat til et langt større 
antal høvder end den første, men det vilde være ubilligt, 
at hegnsætningen alene skulde rette sig efter indtægterne 
af marken det år, den lå til græs. Dertil kommer desuden, 
at bønderne de fleste steder foretager høvedlægningen meget 
ligegyldigt og skødesløst. Bæggedele vilde bevirke, at man 
med denne rettesnor kunde komme til at begå de største 
uretfærdigheder. 

Den tredje måde, at tildele byerne hegn efter størrelsen af 
deres hartkorn, synes ved første øjekast langt at foretrække 
for nogen af de to andre, og deri må vel ogsaa søges 
grunden til, at så mange indsendere anbefaler den som bedst. 
Dens gennemførelse vil dog — påstår Heitmann — have sine 
store vanskeligheder og da fornemmelig den, at skønt man 
meget vel kender byernes samlede hartkorn, så kender man 
ingenlunde de enkelte beboeres i byen, og hvorefter skal 
man da fordele arbejdet mellem disse? 

Kort sagt, selv om man virkelig turde anse hegnsæt- 
ning for at være et nyttigt foretagende, så blev det dog et 
stort spørgsmål, om man til arbejdets deling kunde finde 
en form, der nogenlunde tilfredsstillede billighedens krav. 
Dette kunde efter ovenstående synes besværligt nok, og 
dog, selv om det lykkedes, var sagen dermed ikke bragt i 
havn. Et spørgsmål stod endnu tilbage ubesvaret, det 
nemlig, hvorvidt arbejdet var overkommeligt. 

Næsten alle indsendere hævder, at den eneste tid, der 
kunde være tale om at anvende dertil, var tiden mellem 
kornhøst og rugså'ning, men til alt uheld indtræffer tillige 
her de såkaldte »skulke«- eller »sluntedage« , hvori kun 
såre lidet arbejde kan udføres. Med navnet skulkedage be- 
tegnede man de første 8 dage til 3 uger efter tjæneste- 
folkenes flyttedag, der om efteråret var bestemt til Mikkels 
dag, den tid fra tjænestefolkene flyttede af den gamle tjæneste 
og indtil de efter så lang tids forløb flyttede i den ny, 
vilde de i følge gammel skik være deres egne herrer med 
fritagelse for arbejde og lov til at drive omkring på egen 
hånd hver efter sin lyst. En indsender fra Sydsjælland 
skriver derom således: »Sædvanlig går de af tjæneste enten 
dagen forud eller i det seneste, når de har fået deres 
mikkelsdagsmiddagsmad, og de kommer ikke på ny i tjæneste 
før 14 dage, 3 uger, ja undertiden en hel måned derefter«. 
Man havde hidtil fundet sig i dette driveri, fordi det på 
den årstid kun var småt med arbejde, men blev det — som 
det burde — afskaffet, da vilde man hele landet over vinde 
en ret anselig arbejdskraft, som vilde kunne anvendes ved 
hegnsætningen, og på den måde blive af stor, måske af- 
gørende betydning, når det gjaldt spørgsmålet om, hvorvidt 
arbejdet var overkommeligt eller ej. 

En anden indsender oplyser, at han og mange andre 
med ham ofte har prøvet på at indskrænke eller helt 
atskaffe skulkedagene, men det lader sig ikke gøre af 
enkeltmand, dertil er det en altfor almindelig og folkeyndet 
skik og »helst blandt kvindfolkene, som ikke lader sig 
foreskrive mere end efter almindelige regler og i den post 
helligen holde over den gamle slendrian«. Han foreslår 
derfor, enten at skulkedagene bliver ved lov forbudt eller 
også, at »flytte- og faredag« bliver henlagt til jul eller 
nytår, ti i juletiden kan bonden nemlig bedst undvære sine 
folk på grund af de mange helligdage, hvori desuden »enhver 
efter vedtagen skik og brug må leve noget extraordinair« *). 



*) Også til danske cancelli indsendtes der »forestillinger« om afskaf- 
felse af skulkedagene; i en sådan fra grev Danneskjold Samsø 



•^r^v:/:. 

Dette sidste forslag blev virkelig også gennemført senere : 
År 1770 udkom en forordning om at skiftetiden for tjæneste- 
folk skulde være ved nytår og kun den ene gang om året *). 



forklares, at anledningen til skulkedagene er — for tjænestekarlenes 
vedkommende — den, at de modtager deres løn i form af korn 
på marken. Når en karl altså har fået tilstået korn til løn i 
stedet for penge, da må han have dette tærsket, før han kan tage 
tjæneste hos den ny husbond. Denne omstændighed er da også 
— mener greven — grunden til bøndernes sædvanlige silde rug- 
så'ning. De har i den tid (»3 — 4 uger«) ingen arbejdskraft eller 
kan i hvert fald ikke komme til at bruge deres loer til tærskning 
af sæderug, før karlen er færdig med sit. Også greven foreslår 
flyttedagen henlagt til nytår. 
*) At bondens tjænestefolk gærne vilde tage sig tiden og arbejdet så 
let som mulig, trænger hverken til forklaring eller undskyldning. 
De vilkår, hvorunder de levede, førte det med sig: Var man flittig, 
druknede man kun sin flid og sine kræfter i andres driveri, var 
man sparsom, berode det på herskabet, om man senere fik lov 
til at beholde, hvad man havde sparet sammen, var man sædelig 
og pligtopfyldende, blev man ofte kun til latter for sine kammerater 
på hovmarken. Nej så hellere lade stå til, mens man var ung, 
sin løn var man i o vis, og tids nok kunde den stund komme, hvor 
man som »madfader« eller »madmoder« helt måtte bøje nakken 
under åget og trælle for udkommet. 

En ret kvik og dygtig skildring af tjænestefolkenes kår findes 
afWestenholtz i hans »prisskrift omfolkemængden i bondestanden« 
(1772), hvoraf følgende skal hidsættes: »Hovningen er en sag, som 
plager hverken karl eller pige ret meget .... Der arbejdes sjælden 
stærkt, men den meste tid drives dagen hen, og lystigt selskab 
. vanker. Imidlertid sidder mand og kone hjemme i angst og sorg 
for, hvorfra den føde skal komme, hvormed madposen skal fyldes 
til hove, hvorfra landgilde, skat og folkeløn skal tages, hvor man 
skal få de stikpenge, som fogden eller forvalteren må have. Dette 
og meget mere ser de ugifte folk, og anser deres tilstand for langt 
lykkeligere end hines. De har ikke så meget at bestille om dagen, 
de taler med deres madpose, og på hen- og hjemvejen til hove 
nyder de al slags ungdomsglæde, og når så året er til ende, får 
de deres løn, enten så madfader og -moder beholder en skilling 
til overs eller ej. 

Hvor tit synger de ikke deres ordsprog: 
Dagen skal gå — måltider skal stå, 
når året er om' — putter jeg lønnen i lom'«. 

8 

I det skildringen af fællesskabet i de dyrkede marker 
hermed nærmest må betragtes som sluttet, står endnu tilbage 
kortelig at omtale det, som kommissionens sidste forespørgsel 
går ud på, nemlig åer, moser og moradser. 



Lovgivningen havde hidtil taget sig såre lidt af dette. Det 
fik at blive ejernes eller de pågrænsendes egen sag, hvor vidt 
de kunde enes om at udgrave moserne og lade åerne oprense 
eller på anden måde aflede det skadelige og overflødige 
vand. Kunde en sådan enighed ikke opnås, — og det var 
vistnok kun sjældent, så fik alt lov til at blive ved det 
gamle, og sådant blev det også på de fleste steder. Moser 
og moradser stod overalt og sivede og sumpede i vand, 
som de havde stået fra de ældste tider**). Åer stoppedes 
og rensedes efter eget behag. Stundom træffer man vel i 
indberetningerne exempler på, at én eller flere byer har 



Tjænestefolk på godser med strængt hoveri kan ikke let over- 
tales til at gifte sig og tage mod en gård, hvor de som mand og 
kone med børn må miste den mad, »som deres karl, pige og dreng 
skal have med til hove; hvor de på det strængeste må arbejde 
hjemme, mens karl og pige får dem en dans eller en søvn eller 
driver dagen bort med latter og lidet arbejde; hvor børnene under- 
tiden må gå ud i andre byer og tigge det brød, de kan spise, mens 
kanske karl og pige sidder i en busk og spiser med fornøjelse de 
æbler og pærer med hinanden, som karlen tog ud af herremandens 
hauge«. I overensstemmelse med dette lægges følgende ord de 
gifte folk i munden: »Som karl og pige sang, dansede og legede 
vi; vort bord blev dækket, vor madpose fyldt, vi levede uden 
sorg og bekymring; men da vi blev gifte, så kom det til at gå i 
en anden tone«. 

Det gik mangen gang med bondens tjænestefolk som med 
husmændene, de stod ikke højt anskrevne hos herskabet, dertil 
var deres stilling for fri og selvstændig. Herskabet stemte gærne 
for, at skulkedagene ved lov blev forbudte. 
*) Efter beregning af von Justi fandtes der alene på Københavns og 
Frederiksborg amter 2,000 stillestående såkaldte damme og endnu 
kanske 2 gange så mange andre mindre stående vande og moradser. 

bestemt sig til i fællesskab at aflede vandet fra en mose 
eller oprense en h, men som oftest viser exemplerne kun, 
at arbejdet trods alle fordele derved dog er gået i stå på 
grund af en bys eller enkeltmands »vrangvillighed til at 
tage deres part«. Arbejdet lader sig da ikke gennemføre, 
og har man måske allerede gjort en større eller mindre 
begyndelse derpå, da er denne spildt. 

Den sædvanlige grund til, at enkelte altid unddrog sig 
fra dette fællesarbejde, var rimeligvis sløseri, ligegyldighed 
og den almindelige frygt for alt nyt, men der var dog også 
andre mere vægtige grunde. Lå f. ex. den mark, der grænsede 
til åen, så højt, at vandet aldrig kunde nå at skade den, 
så holdt ejeren selvfølgelig ikke af at anvende tid og kræfter 
på et arbejde, der var ham aldeles uvedkommende; eller 
— et andet tilfælde: En mand ejer en eng, der er så 
højtliggende, at vandet under de nuværende forhold kun 
med nød og næppe kan nå at overrisle og vande den. 
Blev åen nu renset, da vilde følgen blive, at han intet græs 
kunde avle på sin eng, der da, efter at vandstanden var 
bleven sænket, vilde blive altfor tør. Ejeren vilde i sådant 
tilfælde ikke blot undlade selv at oprense sit stykke af åen, 
men han vilde endogså forbyde andre at gøre det. Noget 
som indberetningerne flere gange fremdrager exempler på. 
En anden omstændighed, som navnlig modvillige godsejere 
påberåber sig, er den, at fiskeri og »jagtherlighed« derved 
formindskes. De store sumpige og næsten ufarbare moser 
var et meget yndet opholdssted for vildtet, særlig fuglevildt. 
Dette vilde ved åernes oprensning og mosernes udgravning 
blive hjemløst. Også på dette område af fællesskabet sér 
man hensynet til jagten gøre sig gældende. 

Men selv om der virkelig opnådes enighed mellem alle 
de pågrænsende om at grave nogle grøfter eller oprense 
en å, så var der endda for det skadelige vands afløb tit 
en hindring, som var meget afgørende, og "det var vand- 
møllerne. Af disse synes Sjælland forholdsvis at have havt 
flest, og det er da også denne del af landet, der fører de 
stærkeste klager over dem. 

8* 

Efter loven deltes vandmøllerne i 2 slags; »hoved- 
møller« og »vinter«- el. »græsmøller«. Det første slags 
var de værste, da de havde lov til at male hel året rundt 
og derfor måtte åbne eller stemme for vandet, som de selv 
vilde. Græsmøllerne derimod måtte ophøre med malingen 
den første maj. Til den dag skulde »stiebordene trækkes«, 
og vandet lades frit løb, og først når alt hø og korn om 
efteråret var kørt ind fra de enge og marker, der grænsede 
til åen, først da måtte vandet atter stemmes op, og malingen 
begynde. 

Det er da navnlig hovedmøllerne, som klagerne rettes 
imod, fordi de havde ret til at stemme for vandet, mens 
græsset skulde vokse eller høet tørres i de tilstødende enge, 
sådan skrives fra Rønnebæksholm om en hovedmølle på 
Gavnø, at den ødelægger al høavl på de enge, der ligger 
langs mølleåen. Sædvanlig må folk soppe og vade i vand 
for at slå og bjærge den smule hø, der kan vokse på den 
våde, kolde grund, og sker det en enkelt gang i tørre åringer, 
at vandet er nogenlunde borte i høhøsten, »så er engene 
dog Så bedærvede af vandets oversvømmelse, at ejerne 
ikke kunde høste tiendedelen imod, hvad de ellers kunde 
vænte at få, når møllen ikke stemmede for vandet«. 

Det var ikke alene vandet ovenfor møllen men også det 
nedenfor (»bagvandet«), der kunde volde skade på veje, enge 
og øvrige omgivelser. Exempler herpå træffer man overalt, 
blandt andet da også fra Mors: I nærheden af Nykøbing 
er en hovedmølle, hvis »bagflods vand« tilføjer — blandt 
andet — landevejen stor skade. Ti når møllen går, åbnes 
der undertiden for en så mægtig strøm, at den sætter 
vandet højt op over vejen på en strækning af indtil 90 alen, 
hvad der følgelig gør vejen aldeles ufarbar; Men i stedet 
for at afhjælpe dette, gør mølleren alt, for at det snarere 
kan blive værre end bedre. Ti den snedige mand har efter 
hånden vidst at gøre sig stor fordel af denne omstændighed, 
i det han over det ufarbare sted på vejen lægger løse 
fjællebroer, hvor folk ganske vist kan komme tørskode 
over, men kun mod at erlægge en klækkelig afgift til ham, 
den samme mand, som har afstedkommet oversvømmelsen. 

Eller en lignende klage over møllen ved Grenå: Møl- 
leren har her ladet opføre en stor dæmning tværs over 
åen; denne »stenebæksdæmning« el* meget stor, så vandet 
i lang tid kan opstemmes der bag ved; men vil mølleren 
så endelig til at male, så åbner han sluserne for sådan en 
vandstrøm, at den tilgrode å ikke nær kan tage derimod, 
og følgen bliver, at »kær og enge« ganske oversvømmes, 
så høet skylles bort »ud i det dybe hav« , ja at vandet 
undertiden løber helt op i byen og afstedkommer stor 
forstyrrelse. 

Ved adskillige møller havde man ikke alene én men 
flere sådanne dæmninger, den ene ovenfor den anden, og 
ved hjælp af disse kunde man i den regnfulde årstid op- 
samle og opspare vandet til brug i den tørre. Mølleren i 
Nyborg må især betragtes som fremragende i retning af at 
anlægge sådanne dæmninger og sluser, ti efter hvad enken 
på Hindema forsikrer, så kan han ved hjælp af disse op- 
stemme vandet i åen på en strækning af over én mils 
længde oven for møllen, og med dette opsparede vand kan 
han så holde møllen i gang lige til st. Hans dag. Enken 
synes — som rimeligt kan være, at dette er uforsvarligt, 
ti hun er overbevist om, at »samtliges forlis i våde åringer 
vel kan beregnes til tusende læs hø og derover uden at 
tale om det meget og besværlige arbejde ved opgræsning, 
som os derved forårsages. Møllerens fordel kan da umulig 
opveje egnens tab.« 

Stor var især den skade møllerne forårsagede, når de 
lå ved afløbet af en mose eller lignende stor, flad sænk- 
ning i jordsmonnet, ti da kunde det hænde, at de ved 
deres dæmninger kunde sætte betydelige strækninger under 
vand, og på den måde hindre både høavl og tørveskær. 
For nærmere at belyse dette skal her fremdrages, hvad 
indberetningerne fra forskellige sider meddeler om »Bro- 
mølle« og den store »Åmose« i Nordvestsjælland. 

Åmosen begyndte ved Bonderupgård og endte ved 
Bromølle med en flade på henved halvtredje mil i længden 
og omtrent en fjærdingvej i breden. 25 herregårde og byer 
var tilgrænsende og lodtagende deri. Men kun liden ind- 

tægt havde ejerne hidtil havt af denne store mose, ti hele 
strækninger af den stod altid under vand, og på de øvrige 
var der kun tørt i så kort tid, at det var med nød og 
næppe, græsset kunde holde sig i live, og med stort besvær, 
at man hist og her kunde skære lidt tørv. — Da var man 
for en halv snes år siden bleven enig om at lade mosen 
udgrave. En lille tilgroet å, som i mange sære bugter og 
svingninger snode sig langs gennem mosen, skulde da i den 
hensigt rettes, uddybes og gøres bredere, så den kunde op- 
tage det overflødige vand og på den måde skaffe mosen i 
brugbar stand. En ingeniør-kapitain blev antaget til at 
forestå arbejdet, for at det kunde blive udført til gavns; 
hverken penge eller arbejde blev sparet, ti man væntede 
rig løn for al sin møje og alle sine udgifter i den kom- 
mende tid, når mosen først blev udgrøftet. Men man gjorde 
regning uden vært, det vil her sige, uden mølleren på Bro- 
mølle; hele arbejdet blev i grunden slet ikke andet end 
vand på hans mølle, ti mosens ejere havde glemt, at han 
havde ret til at stemme for vandet i den udgravede å, så 
meget han lystede, og hvad mølleren angår, da undlod han 
ikke at benytte sig af sin ret, så man var lige nær. Ar- 
bejdet havde kostet »mange hundrede rdl. foruden bøn- 
dernes arbejde« , og vandstanden var omtrent den samme. 
Det gjaldt da om på den ene eller den anden måde at få 
mølleren til at give køb, og i den hensigt indgik man da 
med ansøgning om at få Bromølle forandret fra en hoved- 
til en græsmølle , for at vandet dog i det mindste kunde 
have frit afløb om sommeren, man påviste, hvorledes mosen 
efter al rimelighed vilde kunne afgive »mange tusende« læs 
hø mere end før, om vandets afledning fik lov til helt at 
blive gennemført vinter og sommer, men da dette måske 
dog var for meget forlangt, ønskede man blot, at mølleren 
måtte blive pålagt at trække sine »stieborde« til første maj, 
ti allerede derved vilde en del vindes. Ansøgningen blev 
bevilliget med det forbehold, at lodsejerne af Åmosen da 
én gang for alle måtte enes om at betale mølleforpagteren 
en vis »anselig« sum penge. Denne sag blev nu bragt i 
orden og viste sig snart at være til betydeligt gavn for 

mosens græsvækst, som efter den tid var langt bedre 
end forhen. Men netop denne omstændighed gav lodsejerne 
blod på tanden og skyndede dem til at tragte efter en 
mere afgørende sejr over mølleforpagteren , og da det 
nogle år efter møllens omdannelse hed sig, at den skulde 
sælges, så indgik de en forening om at købe den, og bød 
kgl. majestæt som møllens ejer 1000 rdl for den, men 
skønt mølleforpagteren hidtil kun havde svaret 8 rdl. i år- 
ligt landgilde, så fik dog lodsejerne det svar fra det kgl. 
kammerkollegium, at kun hvis de bød 1500 rdl., vilde der 
blive gjort indstilling derom til kgl. majestæt. Så højt et 
bud havde de dog ikke turdet vove, og sagen henstår da 
endnu uafgjort til stor skade for lodsejerne, til liden gavn 
for kongen men til stor glæde for mølleren. 

Møller med en så skadelig beliggenhed som denne 
burde enten omdannes til vejrmøller eller mod en passende 
godtgørelse helt nedlægges, derom føler alle lodsejerne i 
Åmosen sig overbevist. 

Datidens brobygning bidrog heller ikke lidt til at lægge 
en dæmper på vandets fri løb. — I det mindre synes 
broerne på mange steder at have været en lignende hin- 
dring for vandets fri løb som mølledæmningerne i det større. 
Der var for det første ikke noget bestemt fastsat om, hvor- 
ledes de skulde bygges, ej heller noget tilsyn dermed, så 
det var kun noget meget almindeligt, hvad der fortælles 
fra Ruderupholm, at der på dette gods er bleven opført 
-en meget skadelig bro. Den blev bygget for at afløse den 
besværlige færgefart, der hidtil havde været den eneste 
forbindelse her mellem åens bredder. For så vidt svarede 
broen da også til hensigten, men i en anden henseende 
var den fuldstændig forfejlet, den var bygget altfor kort, 
så åbningen derunder ikke gav plads for vandet. To bro- 
hoveder, ét fra hver side, gik så langt ud i vandet, at åen 
blev sammentrængt til kun en tredjedel af sin oprindelige 
bredde. Af dette fulgte at åvandet i tøbrud og efter stærke 
regnskyl stemmedes op flere alen højt foran broen og bredte 
sig vidt ud over de omliggende engstrækninger og gjorde 
derved ofte stor skade på disse. 

Æmnet til brobygning var den gang næsten udeluk- 
kende træ og måtte derfor ofte forny's. Kunde en bro 
ligge i 20 år, uden at blive bygget om, regnede man det 
for godt, i de fleste tilfælde varede det ikke så længe. 
Også dette forhold var uheldigt for åerne, ti begyndte 
broen først at blive gammel og brøstfældig, så kunde der 
jævnlig falde større og mindre stykker af den ned i vandet 
og spærre dets løb. Folk synes ikke at have været særlig 
ivrige efter at komme i lav med disse gamle forfaldne 
broer, man trak det ud så længe som mulig. »Værebro« 
mellem Roskilde og Frederikssund er netop i en sådan 
forfatning, skriver Københavns magistrat, den skal holdes 
ved lige af de 2 amter Roskilde og Frederiksborg, men se 
om den bliver. Den del, som tilhører Frederiksborg amt, er 
meget nedfalden og »stopper vandet til meget ophold i dets 
løb«. Magistraten tillader sig at anse en sådan efterladen- 
hed for utilgivelig. 

Men var broerne gennemgående dårlig byggede og 
brøstfældige, så var der til gengæld heller ikke så mange 
af dem. Over bække og mindre åer gjorde man sig ikke 
den ulejlighed at lave broer, der måtte de vejfarende springe 
eller vade over, som de kunde bedst, og hvis dette i tø- 
brud var umuligt, da vænte, til der kom én eller anden 
kørende, som kunde befordre dem tørskoet over til den 
anden side. Angående dette forhold skriver Westenholtz*) 
om de små tiggerbørn: »De kommer på vejen mod. en 
fremmed by til en bæk, som er bleven stor af den faldne 
regn, de forsøger, om de kan gå derigennem, men de kan 
ikke, de går op og ned ved siden af bækken, de er blevne 
våde og forfrosne, de råber og skriger men .... høres af 
ingen, indtil en rejsende mand kommer til samme by, hjæl- 
per dem over bækken på sin vogn og giver dem en skilling 
i Guds navn«. 

Traf det sig, at man om sommeren skulde færdes meget 
med heste og vogn over ét eller andet sted af disse små- 
åer, så lavede man sig af risknipper og jord et slags 



*) »Prisskrift om folkemængden i bondestanden«, side 171. 

midlertidig bro, og på denne kørte man så over åen sine 
tørv, sit hø, sit korn, eller hvad man for øvrigt havde. 
Efter endt arbejde burde man jo rigtignok sørge for, at 
»broerne« på ny blev ryddede til side, før efteråret kom 
med sine regnskyl. Men tit blev dette forsømt, det var så 
nemt, at lade åerne »rense sig selv«, hvad der dog kun 
skete meget ufuldkomment og først efter, at vandet ved 
oversvømmelser havde forårsaget mer eller mindre skade 
på de tilstødende jorder. 

Det, man først lægger mærke til ved åløbene i datiden, 
sådan som de skildres i indberetningerne, er især deres 
uforholdsmæssige bredde, ringe dybde og ubestemte løb, 
hvad der selvfølgelig altsammen skriver sig fra, at de så 
godt som aldrig blev rensede. Dårlige synes de at have 
været på Fyn, endnu dårligere i Jylland men dårligst på 
Sjælland. Mens man dog stundom for de fynske åers ved- 
kommende hører tale om foretagen rensning, så skal der 
ledes længe for at finde dette omtalt for nogen anden 
landsdel. — I Jylland kæmpede åerne en uafbrudt kamp 
med flyvesandet, en kamp hvori snart den ene og snart 
den anden af de to modstandere måtte bukke under. I de 
rigtige sandegne kunde sandet stundom under længere tids 
storm — fuldstændig fylde åløbet, så åen trådte over sine 
bredder og oversvømmede enge og marker i nærheden, 
indtil den enten dannede sig et nyt løb eller på ny ved 
det opstemmede vands tryk fik sit gamle leje renset. At 
træde til i denne kamp som hjælper for de betrængte 
vande faldt imidlertid ikke nogen ind, det blev anset for 
aldeles unyttigt arbejde, ti som herredsfogden fra Hjørring 
skriver, åerne kan dog ikke ved menneskelig hjælp holdes 
udgravede. Altså overlod man til dem selv at klare sig i 
kampen, som de bedst kunde. Deres bedste hjælp var de 
stærke tøbrud om foråret. På sådanne tider, når vandet 
styrtede af sted med dobbelt kraft og hvirvlede isstumper og 
-stykker med sig, så måtte sandet følge med og vige den 
plads, det med urette havde tilranet sig. 

For åløbene på Sjælland kom besværlighederne fra en 
anden kant. Vandet fik jo lov til at løbe, hvor det helst 

vilde, hvorfor det da også bredte sig så langt ud til bægge 
sider, at der i stedet for en dyb rensende strøm fremkom 
en grund, sivende og rislende overvanding ude af stand til 
at holde lejet rent. Talrige rør. og siv voksede overalt på 
bunden og bidrog end mere til at hindre vandets fri løb. 
Således skriver Villiam Hammond til Ågård (Holbæk amt) 
om en å fra Tissø til stranden ved Rejersø, at skønt den 
kun er 3 / 4 mil lang, så er den dog selv i den tørreste tid 
6 til 8 alen bred. Overalt er den så tilgroet med rør, siv 
og græs, at det på mange steder skal falde vanskeligt at 
trænge derigennem. Strømmen tager deraf anledning til 
uafladelig at danne ny større og mindre løb. I de utal- 
ligste »bratte bugter og sære svingninger« snor clen sig af 
sted, idet den her afsætter forskellige sandbanker og små- 
øer hist uddyber hulninger, hvor der kan være 15 — 16 
alen til bunden. 

Den gang så vel som nu var åerne ofte skel mellem 
de forskellige byers eller godsers jorder. Men som det 
fremgår af ovenstående, dette skel var undertiden temmelig 
ubestemt og gav anledning til mange klager : Om »Ørevads- 
åen« skrives fra baroniet Conratsborg, at den »har før« 
gjort skel mellem forskellige byers grunde men er nu på 
sine steder så tilgroet, »at skellet og afdelingen derved er 
så godt som borte, hvad der næsten årlig forårsager disput 
mellem beboerne på hver side af denne å . . . . især udi 
høsletten,- da enhver, ligesom de selv vil, og som de kom- 
mer først til, gør skel«. 

Undertiden kunde den også ved at forandre sit løb 
helt forrykke skellet, hvad der så kunde have mange 
»lumpne disputer« til følge. Et sådant tilfælde berettes os 
af amtmanden over Sorø amt, C. Juel: Sorø akademi har 
ved Næsby bro en lille eng, kaldet »biskopsholmen« . Åen 
har tidligere havt sit løb syd for engen, der altså har 
ligget på Sorø amts grund. Men en skønne dag forandrede åen 
retning og brød sig et nyt løb nord om engen, hvorved denne 
kom til at ligge syd for amtsskellet altså i Vordingborg 
amt. Denne omstændighed gør engen halvvejs værdiløs for 
akademiet, ti det har ikke ret til at indsætte »liware« på 

Vordingborg amts grund. Den kan altså kun bruges til 
høavl, men der bliver kun ringe udbytte, ti så snart ævret 
opgives, så afgnaver de tilstødende byers kvæg hvert græs 
strå, og hvert tredje år, når de tilgrænsende marker syd 
for åen ligger til fang, så går kvæget der hele sommeren, og 
akademiet får da ikke så meget som en tot hø. Akademiet 
besluttede da at lade den indhegne, men af beboerne syd 
for åen blev der straks »gjort forbud og begyndt med 
stævnemål og proces« , og da lovene giver dem medhold, 
måtte »førbemældte indhegning atter standses for at undgå 
vidtløftighed«. 

Stærkest lyder klagerne dog angående de store åer, 
der efter manges mening burde og kunde indrettes som 
store vandveje, ad hvilke man til skibs kunde føre varer 
ind til det indre af landet, i det sted de nu — grunde, 
sumpige og bugtede aldeles ikke han benyttes til skibsfart: 
Gudenå er ved Frisholt 60 alen bred men ikke dybere, end 
at man på mange steder kan vade over den, ikke så meget 
som en pram kan sejle derop ad. Åen, som fra Kolindsund 
løber forbi Grenå ud i havet, er vel 30 alen bred, men så 
flad og så ujævn i bunden, at man ikke kan ro med en 
jolle fra stranden op til byen, skønt man dog tidligere efter 
en oprensning skal have kunnet sejle der med store både 
og andre småfartøjer. På lignende måde med den store 
å, der udmunder ved Køge. Den er efter hånden næsten 
helt bleven overgroet med rør og opfyldt med mudder, ja 
den har endog lidt efter lidt fyldt den gamle havn, der lå 
ved dens munding. Så mens »de største hollandske last- 
dragere i fordums tid har kunnet gå lige ind til bolværkerne 
med deres fulde ladning, så kan nu næppe en pram på 
40 td. komme igennem åen og havnen med sin last«. Og 
endnu værre ser det ud med sejladsen til Varde : Tidligere, 
men endnu i gamle folks minde har små fartøjer kunnet 
gå op ad åen til byen, og endnu minder en gammel vold 
ved sit navn »losse- og ladepladsen« om det sted, hvor 
fordum fartøjerne lagde til. Men efter hånden er de grunde 
steder i åen bleven mere og mere talrige, så nu er farten 
næsten ophørt, og toldstedet flyttet 2 mile herfra ud til 

Hjerting ved fjorden. Åens slette tilstand forårsager byen 
store tab, ti mens den ved en rensning magelig kunde 
gøres sejlbar for skibe på indtil 200 td., må nu alt, hvad der 
ikke kan føres på småbåde (til 40 td.) bringes hertil med 
heste og vogne. — Oprensning ønskes ivrigt. 

Alt i alt får man indtrykket af, at den almindelige til- 
stand på dette punkt var så slet som vel mulig, og at 
mange så med længsel hen mod en bedre ordning, hvor 
delingen af arbejdet med pligten for hver enkelt til at lade 
sin del udføre var fastsat ved lov. Men alt måtte forud 
overvejes omhyggeligt, og mange ting tages i betragtning, 
før man nåde målet, som var: bortskaffelsen af »det skade- 
lige og overflødige vand« ved en retfærdig og hensigts- 
mæssig deling af det hidtilværende fællesarbejde. 

Indsendere efterkommer da også i rigt mål kommis- 
sionens opfordring til at »indgå med forslag« , advare mod 
misgreb og påpege de veje, der snarest og lettest fører til 
målet. Mangen en pudsig advarsel men også mangt et 
nyttigt vink findes derimellem. Moserne var man lidt æng- 
stelig ved at gøre for meget ved. Man var ikke rigtig i 
stand til at udmåle tab og vinding. Det kan i ethvert til- 
fælde ikke gå an at byde, at moserne ved grøfter skal 
sættes i forbindelse med en forbiløbende å. Ti sæt nu — 
skrives fra Hanstedgård (Århus amt), at mosens overflade 
er lavere end vandstanden i åen. Hvad vil følgen da blive, 
— at vandet løber ind i mosen i stedet for ud af den. 
Mosen vil under sådanne omstændigheder straks blive for- 
vandlet til en sø. 

Men selv om man ser bort fra slige temmelig ene- 
stående tilfælde, så fremkommer der dog forskellige ud- 
talelser om, at man bør være forsigtig med, hvad man her 
påbyder, hvis man har til hensigt at gavne og glæde folk. 
Det er jo bevisligt, at bønderne har langt mere agerland 
end de skøtter om at drive, blev moserne udtørrede, vilde 
agerlandet endnu mere forøges. Ofte er mosen på én 
gang landsbyens eneste branddam og vandingssted, men 
blev den nu udgravet og udtørret, hvor skulde man så 
hente vand under en ildsvåde, og hvor skulde man så 

vande kreaturerne*). Og hvad skal der blive af tørven, 
når mosen ikke længer kan »stå blank« om vinteren; den 
fordærves, tørres hen og bliver til »smuld«, samtidig med 
at græsset på de steder, der ikke kan lade sig pløje, visner 
og svinder bort. Ja selv elietrunter og vidiebuske, som nu 
vokser så frodig omkring på disse side steder, også de vil 
ødelægges og gå ud, hvorved bonden mister sin gærdsel, 
og hans kreaturer skygge for middagssolens stråler samt 
ly og læ for plaskregnen og efterårsstormene o. s. v. 

Hvorvidt de væntede fordele kan opveje alle disse 
misligheder, henstilles til kommissionens grundige over- 
vejelse. 

Hvad åernes oprensning angår, da er stemningen mere 
afgjort for sagen. Kun fra Fyn findes enkelte udtalelser 
om, at et sligt lovbud var unødvendigt, da åerne er gode 
nok i forvejen. Der er ligeledes en anden ting, som heller 
ikke må forbigås — mener en indsender fra Boltinggård 
(Svendborg amt), og det er den omstændighed, at der langs 
med »Ringe å« som »de fleste andre åer« findes vandinger. 
Disse må ikke ved rensning eller udgravning af åen ud- 
tørres eller ødelægges, ti bønderne kan ikke undvære dem 
til deri at vande kvæget. 

Arbejdet kunde deles mellem de tilgrænsende byer og 
godsejere på forskellig vis enten ved at påligne dem en 
sådan del, som vilde svare til størrelsen af deres hartkorn 
eller den fordel hver især kunde vænte af arbejdet, når 
det engang blev fuldført, eller også' — hvad der måske på 
én gang var både det letteste. og det bedste — beregne 
rensningsarbejdet efter længden af den strækning, hvori deres 
marker støder til åen* Og da åen jo har to bredder, vil det 
blive vedkommendes pligt at rense den — enten til »midt- 
strøms« eller, hvis han skulde rense den på hele dens bredde, 
da kun på halvdelen af hans tilgrænsende marks længde. 
Denne sidste ordning er langt at foretrække, skrives fra Vallø. 
ti da kan den flittige selv have hele glæden af sit vel fuld- 



*) At lave ny og mindre vandinger er der kun få, der skønner 
muligheden af. 

førte arbejde og den forsømmelige hele ansvaret uden at 
kunne skyde skylden over på sin sidemand, hvad der vil 
ské, når rensningen kun forgaar til midtstrøms. 

De fleste holder på, at tiden lige efter høst skal fast- 
slås som den, hvori dette rensningsarbejde skal foretages, 
da den i alle måder må anses som den belejligste. Andre 
mener dog, at tiden lige efter vårsædens lægning er at 
foretrække, blandt andet af den grund, at høsten i vade 
åringer godt kan trække ud lige til den tid, man skal be- 
gynde rugså'ningen. Men enten den ene eller den anden 
tid bliver foretrukken, så må der allerførst fastsættes be- 
stemte regler for, hvordan arbejdet skal udføres: Hvor dyb 
og bred åen på ethvert enkelt sted skal være; til hvad 
side mudderet skal kastes; hvorvidt den fremdeles skal 
beholde alle sine »bratte bugter«, — hvorved bredderne 
undergraves, og åens længde fordobles — eller om man 
ikke så vidt mulig skulde rette løbet, o. 1. 

Sluttelig lægges det kommissionen på sinde at sørge 
for at få udnævnt mænd, der skal have tilsyn med arbejdet 
og hvert år til en bestemt dag »syne« åen. Det kan være 
største lodsejer, amtmanden eller andre »uvildige mænd«. 

Blandt mér eller mindre velgrundede »forslag«, som 
indsendtes til kommissionen, findes også flere angående 
inddæmningsarbejder, navnlig på Lolland og Falster samt 
ved Limfjorden. Af disse kan nævnes inddæmningen af 
den såkaldte »Staverby sø« på Falster »3390 al. i omkreds«. 
Ligeledes findes der planer til udtørringsarbejder f. ex. en 
mere udførlig for det nu udtørrede Kolindsunds vedkommende. 



Det var hovedsagelig i løbet af sommeren 1758, at 
landvæsenskommissionen — fra godsejere og amtmænd i 
alle landets egne modtog de indberetninger, hvorfra det 
meste af æmnet til ovenstående skildring af fælleskabet er 
hentet. Allerede samme efterår begyndte kommissionen at 
gennemgå og bearbejde det indkomne; og på grundlag af 

de oplysninger, som deri fandtes — og som her i det fore- 
gående er ordnede og nærmere udfyldte — udkom så 
den 29. dcbr. 1758 den første forordning »til landvæsenets 
forbedring«. Den betragtedes vistnok nærmest som et 
forsøg, og for ikke at gjøre dette mere voveligt end nød- 
vendigt, så indskrænkedes forordningen til kun at gælde 
Sjælland, Møen og Amager. Senere kunde den let udvides 
til også at omfatte de øvrige landsdele, hvis man blev til- 
freds med prøven. 

Mellem alle kommissionens efterladte papirer søger 
man forgæves om oplysninger angående forordningens til- 
blivelse, hvem der er dens egentlige forfatter, hvorledes de 
forskellige kommissionsmedlemmer har stillet sig til den, 
forhandlet om den o. s. v. Kun 2 små udkast er opbevarede. 
Det første*), der hverken er dateret eller underskrevet, og 
som er meget kortfattet, omhandler kun ophævelsen af 
fællesskab i overdrev og indhegninger af særeje i fælles- 
marker. Med a. o. indholdet svarer i forkortet form til 
forordningens første og anden §. Dette udkast, der vistnok 
skriver sig fra en tidlig tid, kunde måske da tyde på, at 
man fra først af har tænkt på at begynde med en for- 
ordning, der kun tog sigte på disse to arter af fællesskab, 
men at man så siden under fornyet drøftelse og gentagen 
overvejelse har vovet sig til at tage mere med. At man 
således gik fra det mindre til det mere, viser også udvik- 
lingen i selve forordningerne. 

Det andet udkast**) er ligeledes uden dato og under- 
skrift, men det er betydelig større, end det første og har alle 
de §§ med, som den senere forordning indeholder. Det 
har rimeligvis været brugt som grundlag for de sidste og 
afgørende forhandlinger mellem kommissionens medlemmer, 
i hvert fald er det i margen forsynet med en mængde 
rettelser og udvidelser, som da må være vedtagne under 
forhandlingerne: Til §2 således et tilsagn om anerkendelse 



*) Findes i pakken nr. 8 (»Concepter og materialier til forordninger 

ang. landvæsenets forbedring i årene 1759-67—70—71«). . 
•) Findes mellem »sjællandske indlæg expedérte 1758«. Nr. 588. 

af kongen til alle dem, der gjør sig umage for at gennem- 
føre det, forordningen påbyder; til § 5 hele ordningen af 
forholdet til de »benificerede« godser*); til § 7 en ind- 
bydelse til at indsende beretning om mødende hindringer 
og forslag til disses fjærnelse o. s. v. Alle disse udvidelser, 
indføjede hver på sin plads i udkastet, giver da i forbindelse 
med dette netop forordningens text. Forordningens original 
findes renskreven (liggende ved siden af dette udkast), 
undertegnet af Holstein. 

Hvordan var da de afgørelser og bestemmelser, som 
kommissionen nåde frem til gennem de modtagne oplys- 
ninger og forhandlingerne derom? 

Forordningen er svaret på dette spørgsmål. 

Den kalder sig med det noget vidtløftige navn: »for- 
ordning angående landvæsenets forbedring ved at få det 
derudi værende fællesskab, for det første så vidt Sjælland 
samt Møen og Amager er betræffende, ophævet med videre«. 
Dens fremkomst grundes på »vores højst-kongelige omhu 
for vores rigers og landes flor og opkomst«. Til »fremtarv 
og nytte« skal den være for landvæsenet, som »næst den 
allerhøjestes forsyn er grundvolden til et riges øvrige for- 
dele«. Forordningens indhold er da i al korthed følgende: 
§ 1. Begyndelsen gøres med at ophæve den del af »danske 
lovs« 3 — 13 — 13, der lyder på, at »bonde må ej indgrave 
eller indelukke nogen ager, eng eller anden jordbund uden 
.... alle lodsejernes samtykke« **) og i lighed hermed 



*) D. e. gods, der, ejet af staten, en komune eller stiftelse, er henlagt 
til andres brug som gave eller løn. 

**) Det er om de praktiske følger af dette lovsted, at Westenholtz i 
»prisskrift om folkemængden i bondestanden« skriver sit bekendte 
stykke om det næsten umulige i at få en ny byggegrund. I en 
by, hedder det, hvor der er mange lodsejere, og hvor der altså 
er mange, som ejer jorden, der skal, »om man ikkuns vil bygge 
et fag hus eller 2 eller anlægge en liden bihave, først holdes en 
polsk rigsdag, der skal handles med alle, man skal give gode ord 
til bønder og proprietairer, til ladefogder og fogder, til favoriter, 
til koner, junkere, frøkner og fruer, man skal bruge kneb og 
overtalelser, drikke- og stikkepenge; kort sagt, man skal anvende 

ophæves ligeledes forordningen af 22 /i 2 . 1720, bvori ligeledes 
under straf forbydes alle og enhver at lade indhegne sin 
»særskilte, men dog på fælles fang liggende jord«. Ejeren 
må selv koste og vedligeholde hegget, dog skal de på- 
grænsende tage del deri, hvis det kommer dem til nogen 
hjælp i det, de ellers havde at hegne«. I overdrevet eller 
fælleden mister ejeren den græsning, det indhegnede stykke 
bliver taxeret til. 

§ 2. Om en by eller ejerne af byens meste hartkorn 
ønsker deres del af et overdrev el hede særskilt tildelt 
»først by- og siden lodsejervis« og derefter indhegnet, da 
skal det være tilladt og det således, at endog de øvrige 
byer og lodsejere forpligtes til at tage del i hegnet efter 
»hartkorn og høvders påslag«, for så vidt hegnet også 
kommer dem til nytte. Dog må ved hegningen iagttages, 
at ingen almindelige veje og vandsteder aflukkes, med 
mindre først andre anlægges. Ingen tørvemoser må ind- 
hegnes til enkeltmands eje således, at de andre mister deres 
ret til at nytte mosen. Om nogen opdyrker overdrev, da 
skal samme dog ikke blive matrikuleret højere, end det 
hidtil har været. Men de flittige, som »retskaffen viser sig 
patriotiske« ved efter ævne »sådant for alvor at iværk- 
sætte«, de kan »gøre sig håb om« vort »allernådigste vel- 
behag«. 

§ 3. Om en by eller ejerne af byens meste hartkorn 
ønsker en bymark fraskilt og frahegnet fællesskab med 
andre byers marker, da er dette tilladt, når hegningen her 
bliver foretagen på samme måde som i overdrevene. 

§ 4. Hvor der ved delingen kan opstå vanskeligheder, 
der bør man gøre alt muligt for at få det afgjort i minde- 
lighed. Hvor således de forskellige byers jorder ligger i 
flæng strøet omkring mellem hinanden på fællesmarken, 
der bør man søge ved »mageskifte eller andet vederlag« 
at opnå enighed, og om fornødent gøres, kan man som 



alle de kunster, en Richelieu nogen sinde har forstået og brugt, og 
dog undertiden gøre sig forgæves umage, om en eneste af denne 
polske rigsdags mænd trækker sablen ud og råber: jeg vil ikke!« 

9 

hjælp dertil udvælge kyndige landmænd, som ikke er del- 
agtige i samme mark. 

§ 5. For at indskrænke den lyst til fællesskab, som 
fremgår af jagtretten, så forandres herved forordn, af 18 /. t 
1732 således, at i stedet for, at den hidtil har været til- 
stået ejere af 4 td. hartkorn, så indskrænkes den nu til 
kun at måtte udøves af ejere på 10 td. Har ingen lods- 
ejer så meget hartkorn i byen, da tilfalder retten udelukkende 
den, som ejer det meste. — Beneficeret strøgods, tilhørende 
kommune, kirker, skoler, grev- og friherskaber o. desl., og 
som efter »fundatzerne« ikke må forandres, bør dog ikke 
hindre fællesskabets ophævelse. Hvor magelæg kan ské, 
bør dette finde sted, men hvor ikke, tillades det, at en sådan 
bondegård overlades til én af de store lodsejere imod fuldt 
vederlag til besidderen. Dog skal forslag herom stedse 
indsendes først til »vores allernådigste godtbefindende og 
appropation«. 

§ 6. Åerne skal herefter renses. De største lodsejere 
skal »forderligst afgøre det med de andre, således at hver 
får sin del afpælet og udvist, den de fra åbred til åbred 
tværsover og ikke til midtstrøms« bør rense. Af mudderet 
skal lige meget kastes til hver side, og ejeren af grunden 
skal da lade det bortføre. Arbejdet skal begynde næst- 
kommende forår efter vårkornets lægning og siden fort- 
sættes »udi vår og efterhøst«, til hele åen er sat i for- 
svarlig stand, hvorefter den på samme måde skal vedlige- 
holdes. Vægrer nogen sig ved at deltage, skal han bøde 
til sognets -fattigkasse. Til at tage syn over åen udvælges 
et par pålidelige mænd, som dog ikke er delagtige i ar- 
bejdet. Under påkommende stridigheder må disse mænd 
henvende sig med deres besværinger til 2 af amtets største 
lodsejere, og efter deres kendelse afgøres så tvistighederne. 
.Når én eller flere af de største lodsejere ønsker en fælles- 
mose udgraven, da bør de øvrige ikke unddrage sig derfor 
men bidrage deres del til, at arbejdet bliver gennemført. 
Skal grøften nødvendig gå over én af de tilgrænsende 
marker, da må ejeren det ej nægte men skal dog have 
billig erstatning. 

§ 7. Hvad flid og dygtighed, der bliver udvist for at 
gennemføre denne »velmente anordning«, det vil vi herefter 
lade os indberette af vore amtmænd, da det »altid er til 
vores højkongelige velbehag at erfare og se de herved 
føjende anstalters lykkelige virkning«. Indtræffer noget 
hinderligt, da skal samme amtmænd også indberette det 
med vedføjede forslag om, hvordan det bedst kan fjærnes. 
»Hvorefter de vedkommende allerundanigst sig haver at 
rette«. 

Skønt det sikkert har været kommissionens mening, 
så lader det dog ikke til, at amtmændene straks har op- 
fattet forordningens sidste § som en udtrykkelig befaling 
til dem om at indberette, hvad der på de forskellige steder 
i amtet nu herefter blev foretaget til fællesskabets ophævelse. 
I hvert fald findes der fra disse ikke i de første år nogen 
skrivelse, der omhandler dette æmne. Fra ganske enkelte 
godser er dette derimod tilfældet, og man ser da, hvordan 
der i det mindste på visse steder er bleven arbejdet med 
stor iver på at gennemføre, hvad forordningen bød: 

På grev A. G. Moltkes gods Bregentved er allerede i 
løbet af året 1759 — første år efter forordningens ud- 
stedelse — iværksat følgende: Fællesskabet i Bonderød 
overdrev hævet, 14 landsbyer har fået deres marker afdelte 
og indgrøftede for sig selv, 2 moser er udgravede, og 2 
åer rensede, så langt godsets grund strækker sig. — På 
samme måde mældes fra Sorø akademi, at flere af godsets 
byer har fraskilt sig og indhegnet, adskillige moser er 
bleven udgravede, Nidløse ladegårds jorder udskilte og 
indhegnede fra bøndergodset, 24,078 favne grøfter gravede, 
940 fv.. stengærde sat, og sten til endnu 1000 fv. gærde er 
opbrudt og henkørt til hegnstederne. — Fra Ledreborg 
en lignende fremgang: Overdrev delte, marker indhegnede, 
moser udgravede, men navnlig synes man her at have 
kastet sig over hegnsætningen, ikke mindre end 4650 fv. 
jorddiger og 5239 fv. stengærde var opsatte i løbet af 
dette år. 

Ikke alle steder havde man dog havt så godt held 
med sig. Således fortælle W. Hammond tilÅgård, at han, 

9* 

der er egnens største lodsejer, lod indvarsle samtlige 8 
lodsejere til et møde hos Jørgen udriders enke i Kirke- 
helsinge for i forening at få bymarkerne delte efter for- 
ordningen. Men det viste sig snart, at dette foretagende 
var ikke efter der*es hoved, der mødte kun 5, og efter at 
man til hest havde undersøgt markskellene efter 2 gamle 
bønders påvisning, og efter at skellene var bleven delte 
lodsejerne imellem til hegnsætning, så erklærede flere af 
dem, at de hverken vilde have lod eller del i alt det 
bryderi og den umage med fraskillelse og hegnsætning. 
Vilde Hammond og hans meningsfæller sætte hegn, så 
værs'god, for dem gærne, men selv skulde de ikke få skyld 
for at spilde deres tid på noget så unyttigt. 

Fik kommissionen således ikke indberettet meget om 
forbedringer i den første tid, så fik den desflere forespørgsler, 
klager, besværinger o. desl. Disse drejede sig om alt 
muligt. Snart var det om deling af fællesjorder, hegn- 
sætning, rensning af åer, mageskifte eller køb af beneficeret 
gods og krongods, snart var det om overgreb, forsømmelser 
og misforståelser i det uendelige. Ja undertiden endogså 
om sager, som slet ikke vedrørte den *). Selve forordningens 
noget uklare og ubestemte affattelse beredte mange vanske- 
ligheder. »Her er,« skriver en indsender senere, »nu for tiden 
en standende strid om, hvor vidt overdrevene skal deles efter 
den gamle eller ny landmålingsberegning«, om åernes op- 
rensning skal foretages uden undtagelse af alle, der får 
gavn deraf, eller kun af dem, hvis marker grænser til åen. 



*) Som når f. ex. sognepræsten i Tostrup og Horne (Ribe stift), 
Ludvig Pontoppidan ansøger hos kommissionen om tilladelse for 
hans sognebørn til at indgå ægteskab i andet og tredje led uden 
at behøve at koste kgl. dispensation. Karlene der er nemlig så 
fattige, påstår han, at de ikke selv kan underholde familien, konen 
må hjælpe til, og det kan hun også derved, at »fruentim rene« 
der i sognene har lært at lave »sorte jydepotter«. Men da »fruen 
fimrene« i de andre sogne ikke forstår denne kunst, så er karlene 
jo nødte til at søge sig mager blandt sognets pottemagersker, og 
det har de gjort så længe, at bægge sognes beboere nu næsten er 
en eneste familje. 

om forordningen overhovedet skal forstås som et påbud 
(de, der gærne vil ud af fællesskab) eller som en tilladelse 
(de, der vil, at alt skal blive ved det gamle) o. s. v. 

Særlig voldte magelæg utallige bryderier for kommis- 
sionen, så meget mere som den — fjærn fra »åstederne« 
vanskelig kunde have nogen grundet mening om hvem af 
de stridende parter, der havde ret. Og netcp dette har 
sikkert ofte præget dens virksomhed, man følte det godt 
ude omkring mellem folk, ti dens svar på forespørgslerne 
kunde tit være lige så tågede og ubestemte som selve 
forordningen. Det var derfor mellem forordningens venner 
vistnok kun et almindeligt ønske, sojm stiftamtmand 
Barner til Vedbygård fremkommer med, når han i en 
skrivelse af 21 . april 1759 foreslår kommissionen at virke 
hen til, at der i hvert amt bliver udnævnt mænd, der på 
åstederne kunde undersøge tvistighederne og om mulig 
straks bilægge dem. — Af lignende forslag indkom noget 
efter — den 14. juli — endnu ét, og kommissionen, der 
åbenbart mere end én gang har følt sig temmelig usikker 
overfor de stridigheder, der var henstillet til dens afgørelse, 
anskaffer sig da også hjælp i nævnte øjemed skønt fra 
først af ikke så rigelig, som Barners forslag antyder. 
Daværende kammerjunker, Adam Kristoffer Holsten (til 
Holstenshus) blev nemlig under 18. avgust 1759 forordnet 
at tiltræde kommissionen med det særlige hverv at påtage 
sig, hvad der måtte forefalde at udarbejde eller forrette i 
tilfælde, hvor der skulde foretages syn på åstederne*). 

Det beneficerede gods viste sig dog at være den største 
hindring for ophævelsen af fællesskabet mellem byer eller 
lodsejere. Størstedelen af det henlå nemlig som strøgods 
spredt rundt omkring over hele landet. Og aldrig så snart 
var forordningen for Sjælland udkommen, før det straks 
strømmede ind med tilbud fra de store lodsejere — dels 
om køb og dels om magelæg som også med klager over 
den vrangvillighed, slige tilbud mødte hos »beneficarerne« 



*) Sjællandske tegneiser 1759. 

(d. v. s. dem, der havde fået det beneficerede gods over- 
draget , såsom enkeltrpænd eller kirker , »klostre« , skoler, 
hospitaler, stiftelser, Københavns magistrat, universitet o. a.) 

Fra universitetets professorer findes der mellem kom- 
missionens papirer en skrivelse, som oplyser om, hvor stor 
godsejernes iver var og tillige, hvorfor professorerne ikke 
vil gå ind på de gjorte tilbud, og da samme skrivelse 
sikkerlig gælder ligfe så meget for de øvrige beneficarers 
vedkommende, skal den her betragtes lidt nøjere. Den er 
dateret 23. marts 1759 altså knap 3 måneder efter for- 
ordningens udstedelse: Der er, hedder det, allerede nu ind- 
kommen til professorerne en sådan mængde forslag om 
køb og magelæg, at »bliver det sådan ved en lille stund 
endnu, og skal alle forslagene så udføres, da vil universitetet 
til sidst fast intet mere selv kunne beholde uden måske 
nogle gårde så slette, at ingen skøtter om dem«. Grunden 
hertil, mener professorerne, er den, at universitetet — som 
ejer af strøgods næsten overalt er mindste lodsejer. Hvis 
det er kongens mening, at universitetet skal miste sit 
jordegods, ja da bøjer dets lærere sig som tro og lydige 
undersåtter, men foreløbig vil de dog blot tillade sig at 
minde om én ting. Den nemlig, at det meste af omtalte 
strøgods er givet ved fundatser (regler for dets anvendelse, 
anerkendte af staten), der forbyder alle og enhver at gøre 
mindste forandring i den én gang fastsatte orden. Frederik 
d. 2.s fundats af 1571 indeholder blandt andet følgende 
»betænkelige ord« : » »Ingen af professorerne skal have 
magt til at sælge, skifte eller i nogen måde afhænde fra 
universitetet noget af det gods, .... som fremfarne konger 
dertil givet haver, og ej heller af det gods, vi nu dertil 
funderer (henlægger), men det skal altid og stedse blive 
hos universitetet aldeles uformindsket under" Guds evige 
hævn, straf og vrede .... uryggelig og uigenkaldelig også 
af os og vore efterkommere konger af Danmark under 
Guds evige hævn og straf over dennem, som noget her- 
imod gøre««. 

Det øvrige strøgods, som er givet på andre betingelser, 
og hvor forbandelsen ikke er tilføjet, det har professorerne 

for øvrigt ikke noget imod at afhænde, hvis det er hans 
majestæts udtrykkelige vilje, »endskønt vi visseligen i 
almindelighed heller ønsker at beholde det. Men Jivad det 
gods angår, som er under disse hårde klausuler (bestem- 
melser), da tør vi ... . ikke handle derimod så meget 
mindre som heller ikke de hedenfarne konger har turdet 
gøre det for ikke at fortørne den almægtige Gud«, til hvis 
ære sådant er oprettet. Vi tør det ikke for »samvittigheds- 
skrupler«. Dog også hensynet til bønderne afholder os 
derfra, ti overlades disse til proprietairerne , og bliver de 
ufri og kommer under hoveri, da vil de stedse sukke over 
os. Eftersom det står klart for alle, at én af vore hoverifri 
bønder står sig bedre end en ufri og hoveripligtig, der på 
herremandens mark må bruge sin meste tid. 

Også fra Københavns magistrat findes en skrivelse med 
vedlagt skøde på Bistrup hovedgård og bøndergods udstedt 
afFr. d. 3. og bekræftet afKr. d. 5. Bekræftelsen forbyder 
magistraten at indgå mageskifte med nogen angående dette 
gods, som den har modtaget for tro tjæneste under be- 
lejringen 1660 — undtagen vedkommende giver den tre- 
dobbelte værdi igen. Og i overensstemmelse hermed har 
magistraten da bestandig svaret dem, der kom i dette 
ærinde, at den med største fornøjelse skulde deltage i 
magelæg, når det vel'at mærke kunde ské efter ovennævnte 
bestemmelse. Men desværre kun, der synes ikke at være 
nogen, der vilde magelægge på de vilkår. 

Lignende vanskeligheder optårner sig alle vegne mod 
salg eller magelæg af det beneficerede strøgods, og jo 
længere tiden gik, desto flere kom for dagen. Kommis- 
sionen vidste til sidst hverken ud eller ind med de mange 
sager desangående og de endnu flere vanskeligheder. I 
begyndelsen havde den temmelig rask væk ladet det afhænde 
hver gang, der mødte et antageligt tilbud, så allerede i 
året 1759 var der alene blandt præstegårdsejendommene 
på Sjælland udstedt kgl. konfirmation (bekræftelse) på 
overdragelse af ikke mindre end 5 mensalgårde*) og 5 annex 

*) Således kaldes de bøndergårde, som foruden præstegård og anneks- 
gård var henlagte til et præstekald. 

gårde til verdslige herrer. Et antal, der langt overgår det T 
der fandt sted i de følgende år. Men lidt efter lidt lader 
det til, at den har fået en følelse af, at der måske burde 
tages reb i sejlene: Overdragelserne foregår mere langsomt, 
og omsider bestemte kommissionen sig til helt at blive 
disse afgørelser og dermed ansvaret derfor kvit. Den ind- 
sender da til kongen en forestilling, der — udtrykt i kort- 
hed — fremsætter følgende*): 

Det skadelige fællesskab, hidrører for en stor del fra 
det adspredte strøgods, hvormed én og anden er beneficeret, 
men det sér ikke ud til, at det bliver til noget med af- 
skaffelsen af det fællesskab, som derved er fremkommen, 
eftersom de beneficerede bestandig henholder sig til de 
gamle fundatser, eller også søger de ved andre ubillige 
vilkår at undgå den »velmente forandring«. Dette værk 
bør derfor ved hans »majestæts højkongelige omhu« end 
ydermere »vorde understøttet og befordret«. Men nu er 
det jo så, at vi underskrevne medlemmer af kommissionen 
selv besidder en del jordegods, der undertiden også ligger 
i fællesskab med omtalte strøgods. Og denne omstændighed 
hindrer os i at foreslå nogen 11 gennemgribende foranstaltning* 
desangående. Det vilde derfor være langt heldigere, om 
kgl. majestæt udnævnte andre mænd, der ikke som os er 
part i sagen. De skulde da overveje og gøre indstillinger 
om alt, hvad der vedrører fællesskabet med det beneficerede 
strøgods. 

Denne forestilling af kommissionen blev tagen til følge, 
og allerede d. 16. maj 1759 blev den »a parte kommission« 
udnævnt**). 

Til medlemmer af denne kaldtes kammerherre Kristian 
von Støchen, konferenceråd Mogens Rosenkrantz samt den 
dygtige og ivrige reformven, biskop Erik Pontoppidan. 

Kommissoriet pålægger disse mænd at gennemgå og 
overveje alt, hvad der med eller uden føje vil blive ind- 
vendt imod ophævelsen af fællesskabet mellem godsejerne 



*) Kommissionens kopibog, side 34 (udateret). 
*) Sjællandske tegneiser fra 1759. 

og det beneficerede strøgods for så vidt, det tilhører Køben- 
havns universitet, kommunitet eller magistrat. Alt, hvad 
der til landvæsenskommissionen tidligere er indkommen af 
forestillinger og erklæringer vedrørende dette, skal udleveres 
til disse mænd, og alle de vink og oplysninger, samme 
kommission kan give dem, bør stå til tjæneste. Hvad 
forslag, de vedtager, skal indstilles til kgl. bekræftelse. 

10 dage senere (26. maj) udgik en anden skrivelse til 
' biskop Ludvig Harboe om også at indtræde i denne kom- 
mission »anlangende universitetets, kommunitetets og Køben- 
havns magistrats strøgods's fællesskabs ophævelse«. 

Denne a parte kommission arbejdede nu i sommerens 
løb jævnsides med den oprindelige landvæsenskommission, 
og i slutningen af dette eller i begyndelsen af det følgende 
år indsendte den betænkning om de forelagte sager. Det 
viser sig imidlertid her, at medlemmerne ikke har kunnet 
opnå enighed på flere væsentlige punkter. Den betragter 
sagen under 3 hovedsynspunkter: 1) Bør de forbandelser, 
som f. ex. fundatserne på universitetets og kommunitetets 
godser indeholder, — hindre deres overdragelse til største 
lodsejer i fællesskabet mod betaling i penge? eller, hvis 
dette er iilfældet, kan der da 2) gives vederlag med til- 
strækkelig sikkerhed i andet gods uden for fællesskab? 
Og endelig 3) Bør bønderne og deres efterkommere — 
efter professorernes påstande — aldrig undergives hoveri- 
arbejde? 

Angående det første spørgsmål, da deler kommissionen 
sig straks i et flertal og et mindretal. Flertallet (Støchen, 
Rosenkrantz og Harboe) mener at uovervindelige hindringer 
for strøgodsets afhændelse er forbandelserne i fundatserne ; 
»ti sådanne forbandelser kan ikke uden samvittigheds- 
skrupler .... sættes til side«. En sådan handling kunde 
desuden også skræmme andre fra at henlægge gods til 
lignende brug, i det de kunde frygte for, at det senere 
vilde blive anvendt i andre øjemed. Flertallet hævder 
derfor, at alt her bør bestå, som det er, »uryggeligt indtil 
verdens ende«. Andet gods, hvorover sådanne forbandelser 
ikke findes, kan derimod godt forandres efter bedste skøn. 



138 

Mindretallet (Pontoppidan) gør herimod gældende, at 
forbandelserne umulig kan forbyde eller forhindre myndig- 
hederne i at afhænde godset, når dette fremdeles anvendes 
efter »sit egentlige væsen«, og afhændelsen sker til det 
almindelige bedste. Forbandelserne kan ikke her komme 
i betragtning, ti — efter Salomons ord — en »uskyldig 
forbandelse« rammer ikke. 

Andet punkt er alle medlemmerne enige om at besvare 
med ja. Der vil meget godt med sikkerhed kunne gives 
vederlag i andet gods uden for fællesskab, hvor sådant 
haves, men det er desværre kun på de færreste steder. 
Medlemmerne har imidlertid taget denne omstændighed i 
betragtning og fremkommer derfor til kgl. majestæt med 
følgende forslag: Alt det strøgods, som i følge de omtalte 
fundatser ikke kan afhændes for penge, det lader kongen 
taxere af »uvildige mænd« og modtager det derpå mod — 
efter en lignende taxation — at give gengæld af det kgl. 
gods i Odsherred. Fordelen herved blev da den, at stif- 
telserne fik deres gods samlet. Hvorimod kongen, som jo 
da fik strøgodset, atter kunde efter taxation lade det afhænde 
til største lodsejer på stedet. 

Hvor vidt disse omvekslinger vilde blive til vinding eller 
tab for den kgl. kasse, sér kommissionen sig dog ikke i 
stand til på forhånd at kunne afgøre. 

Tredje punkt deler atter kommissionen i 2 partier; 
Harboe og Pontoppidan hævder, at det vilde være synd og 
skam nogen sinde at pålægge strøgodsets beboere eller 
deres efterkommere hoveri, »dem til byrde, og landet til 
skade«. De har det langt bedre som hoverifri end som 
hoveripligtige. 

Denne sidste sætning bestrides imidlertid ivrigt af de 
to andre særlig af Rosenkrantz: Bønderne kan have det 
lige så godt under hoveripligten som den foruden, ti i 
første tilfælde må proprietairen sørge for dem, i sidste 
tilfælde må de under alle omstændigheder sørge for sig 
selv. De kan heller ikke pukke på nogen ret for efter- 
kommerne, ti fæstebrevene nævner kun fæsteren selv ikke 
hans børn. 

Svaret på denne indstilling fra den a parte kommission 
lod længe vænte på sig. Det er, som om ingen rigtig har 
turdet trodse forbandelserne og imens vedblev alt desan- 
gående at henstå lige så uafgjort som hidtil. Omsider be- 
gyndte de købelystne godsejere at tabe tålmodigheden. 
Flere indsender til kommissionen skrivelser, hvori de søger 
at afkræfte forbandelserne, og at indskrænke »beneficarer- 
nes« — særlig professorernes indvendinger til udslag af 
blot og bar egenkærlighed og misundelse samt opfordrer 
kommissionen til ikke at lade sig standse af disse hindringer 
men føre det »priselige værk« til ende. Det dygtigste men 
tillige skarpeste og spydigste af disse indlæg er skrevet af 
den utrættelige Daniel Heitmann og dateret d. 31. marts 
1761. Det begynder med en klage over, hvor småt og 
sendrægtigt det alle vegne går med ophævelsen af det 
skadelige fællesskab. Kun såre lidet er endnu opnået, og 
det bliver aldrig i verden bedre, før det private strøgods 
afhændes. Ti den største, om ikke den eneste hindring for 
fællesskabets ophævelse ligger netop i beneficarernes mod- 
stand derimod, en modstand, der også breder sig til de 
uvillige proprietairer. At professorerne og de andre bene- 
ficarer søger at fremstille sagen fra deres side, derom 
tvivler forfatteren ikke et øjeblik, men hvor hule og intet- 
sigende deres grunde er, skal med lethed kunne bevises: 
Der er nu først forbandelserne, »at ville påberåbe sig disse 
... er at tilbagekalde den katolske overtro og vankundig- 
hed, der antager skallen for kærnen, bogstaverne for me- 
ningen. Som forstandige bør vi forklare fundatorernes 
vilje således, at godsets indkomster bør og skal til evig tid 
tilligge professorerne og stiftelserne. At sige eller tænke 
at fundator tillige har villet foreskrive, at ingen anden 
bonde må bruge gården end den, som en professor satte 
dertil, ingen anden styre godset end en professor, ingen 
anden ridefoged plage bønderne end en professors o. s. v., 
det kan dog aldrig falde et fornuftigt menneske ind«. Skal 
forbandelserne overhovedet ramme nogen, da må det vel 
blive den, der bestyrer godset slet, så det ikke giver så 

mange indtægter, som fundator har bestemt, — hvem denne 
bestyrer så for ørvigt er. 

Så er der hensynet til bønderne, som man også på- 
beråber sig. Men man kan dog vanskelig få sig til at 
tænke, at »kærlighed og medlidenhed går så vidt, at de 
gode herrer skulde regne dem med, når de overlader deres 
bønder« i betragtning af, at de i fremtiden kunde blive 
hoveripligtige. »De nulevende kan jo ej nødes dertil, så. 
længe de efterlever deres fæstebreve, og om deres efter- 
kommere ved fæste dertil bliver forbundne, da sker dem 
jo ingen uret, da de ej mer er fødte til frihed end de 
andre bønder i landet, og når dem ej sker andet, end at 
de holdes til arbejde — hvortil de som alle andre men- 
nesker og fornemmelig bonden er skabt— så er de jo ikke 
at beklage, om de ellers har et kristeligt herskab«. Vel 
»råder de beneficerede og fribønderne sig selv« , men så 
kan de også forfalde til så mange dårskaber, som de vil, 
uden at blive holdt tilbage af nogen. 

De gode herrer kan da heller ikke lade sig afskrække 
af frygt for, at de ved en forandring skulde miste deres 
indkomster, eftersom de naturligvis skulde have fuld 
sikkerhed med første prioritet i hovedgårdene. At spå sig 
tab af en sådan forandring er det samme som at »spå os 
de sidste konger af den merovingiske familie el race, som 
Gud i nåde forbyde og med dem en sådan omvæltning i 
regeringen, at al ejendom og al ret til tingene blev gjort 
til intet« men om noget sådant kan der selvfølgelig ikke 
være tale, forslaget kan kun blive til professorernes fordel. 

Men er det da ikke »forunderligt, at d'hrr. professorer 
så vel som Københavns magistrat vil tvært imod deres 
egen fordel beholde bøndergodset«. Man kan jo dog umulig 
»mistænke disse to — så vel oplyste som hæderværdige 
korps for at misunde proprietairerne den fordel, som disse 
uden hines fornærmelse med tiden kunde vænte«. D'hrr. 
professorer kan i heldigste tilfælde kun holde alt i samme 
gænge som nu, hvorimod proprietairerne efter fællesskabets 
ophævelse kan til almindelig fordel forbedre godset. 

Dog grunde må vel de gode herrer have til at nægte 

forordningen fremme, men hvor vidt de er holdbare, bliver 
en anden sag. Jeg antager nemlig, at de består i følgende: 
1) at ridefogderne — som i disse tilfælde gærne har mere 
at sige end deres husbond — de finder ikke deres regning 
derved. Ti selv om de for livstid beholdt den løn, som de 
nu har, så vilde det dog kun være småting imod, hvad de 
nu har i extrafortjæneste*), man kan derfor ikke undres 
over, at de gør, alt, hvad de kan for at få deres husbond 
— der gærne er ukyndig i landvæsenssager — til at for- 
kaste proprietairernes forslag om afhændelse af strøgodset. 

2) har de gode herrer visse rejser af deres bønder, 
og da disse er strøet over det hele land, kan de for deres 
adspredelse rejse, hvorhen de vil, uden at betale »fuhr- 
mandspenge«. 

3) den ærbødighed jeg har for disse to agtværdige 
korps, og de ædle følelser, man bør vænte hos dem, for- 
byder mig tanken om, at de kunde drives af nogen som 
helst egennytte, der var til det offentliges skade. »Skulde 
imidlertid nogen af dem — imod al formodning — være 
af modsat karakter (og hvor finder man fuldkommenheden 
så almindelig, at den skulde besiddes af alle lemmer!), da 
kunde samme jo ganske vist tænke således: Når fælles- 
skabet bliver ophævet, jorden bedre dyrket, kornet mere 
rigeligt, så må også kapiteltaxten falde, og mine indkomster 
altså formindskes — sandelig, en stor fristelse for egen- 
nytten!« — 

Dette lange indlæg, hvoraf ovenstående er et kort ud- 
drag, slutter med et forslag om at omveksle strøgodset 
med kgl. majestæts samlede gods i Odsherred. Altså 
samme forslag, som -den a parte kommission allerede 
havde fremsat i sin betænkning. 

»Såre lang er rettens vej«: Der gik over halvandet 
år, og endnu havde kommissionen ikke fået sin indsendte 
forestilling hverken bekræftet eller afslået. Den skrev da 
d. 7. avgust til rentekammeret, hvor forestillingen var 
bleven lagt i bero, og mindede det om, at det snarest 



*) Jævnfør: »Jæppe på bjærget«. 

mulig burde afgive sin betænkning over sagen, for at den 
kgl. resolution dog endelig en gang kunde erholdes, så »de 
proprietairer, som for at få fællesskabet ophævet, bestandig 
her i kommissionen anholder om samme strøgods, kan få 
endeligt svar«. Denne påmindelse fra kommissionen hjalp. 
D. 17. avgust 1762 erklærer endelig rentekammeret som 
svar på forestillingen, at det vilde være betænkeligt, at 
bortskifte sådant gods som det i Odsherred, da det både 
er samlet og giver sine gode indtægter »uden restance«. 
Man véd jo desuden slet ikke noget om, hvad proprietai- 
rerne vil give for det bøndergods, som kongen modtager 
til gengæld, måske de slet ikke vil have det, når det kom- 
mer til stykket. 

Denne noget gnavne erklæring synes for en lang tid 
at have nedslået modet hos kommissionen, ti som følge 
deraf fik dens forestilling naturligvis ikke kgl. stadfæstelse, 
og det så altså ud, som om deres arbejde havde været 
spildt. Først efter mere end et halvt års forløb tog man 
atter sagen op til fornyet overvejelse. Det gjaldt da først 
om at få klaret, hvor vidt proprietairerne vilde være rede 
til at købe strøgodset i tilfælde af, at kongen overtog det, 
og i den hensigt udsendte kommissionen da d. 26. marts 
1763 en skrivelse til nogle grever og friherrer samt alle 
amtmænd i hvis amt, der fandtes fællesskab med omtalte 
strøgods. Med skrivelsen fulgte et uddrag af jordebøgerne 
over det strøgods, der på de forskellige steder lå i fællig. 
Og med dette uddrag skulde nu amtmændene henvende sig 
til hver enkelt af de proprietairer, der var største lodsejer 
i nævnte fællesskab, og hos ham forespørge sig, om han 
vilde modtage det strøgods, han der var i fællig med, og 
hvad han i så tilfælde vilde give derfor. 

Denne skrivelse er det sidste livstegn, der er efterladt 
af den a parte kommission. Hvor vidt den imidlertid har 
udrettet noget synderligt med sin sidste skrivelse, fremgår 
ikke klart af det foreliggende, men fuldud nåde den aldrig 
sit mål; det benefieerede gods blev aldrig afhændet mod 
samlet gods i' Odsherred. Opgaven har åbenbart været for 
indviklet til, at den ad den vej kunde løses, endnu i et par 

års tid vedblev Daniel Heitmann at indsende stykker om 
denne sag, idet han stadig drager til felts mod benefica- 
rerne særlig professorerne og ordentlig læser dem texten 7 
men skønt der bestandig foregik magelæg i det små, så 
havde kommissionen dog ladet sagen falde for så vidt den 
angik en almindelig og gennemført bytning. Der findes 
intet som helst om, hvornår den a parte kommission er 
bleven opløst, så rimeligvis har den i al stilhed selv be- 
sørget sin opløsning. 

Skønt krigsråd Daniel Heitmann under hele den op- 
rindelige kommissions tiårige beståen — stadig hævder sin 
plads som den ivrigste og utrætteligste indsender af »for- 
slag«, »betænkninger« og »afhandlinger«, så var der dog 
mange foruden ham, som gjorde det samme, og kommis- 
sionen fandt snart, at den også her måtte have hjælp i en 
særlig underafdeling. Hvorfor også en sådan blev udnævnt 
ved kommissorium af 11. april 1760. Dens 3 medlemmer 
var mænd, der i forvejen alle var med i den oprindelige 
kommission eller de senere oprettede nemlig Adam Kri- 
stoffer von Holsten (den gang udnævnt til kammerherre), 
Mogens Rosenkrantz (også kammerherre) og etatsråd Jakob 
Barkman. Disse 3 mænd skulde »tilsammen træde« for 
»nøje at gennemgå, overveje« og omsider betænkning af- 
give over, hvad kommissionen tilsendte dem af indkomne 
forslag, forestillinger, betænkninger o. dslg. 5 år senere 
udnævntes endvidere kammerherre Willum til Bjerregård 
som medlem af denne underafdeling. Hvad disse mænd 
her har udrettet, er nu meget vanskeligt at oprede, da 
deres virksomhed vistnok faldt så meget sammen med 
kommissionens, at den ikke har sat spor i nogen særlig 
retning. 

Efter således at have fulgt kommissionens udviklings- 
historie vendes tilbage til dens arbejde for ad lovgivningens 
vej ved forordninger og lign. at få det »skadelige fælles- 
skab« ophævet. Den første forordning må som før sagt 
nærmest betragtes som et slags forsøg og omfattede derfor 
alene Sjælland, Møen og Amager, men kommissionen 
syntes, at forsøget var faldet heldigt ud, og besluttede at 

gå videre ad den én gang betrådte vej: Forsøget skulde 
udvides og allerede d. 28. dcbr. 1759 udkom en ny for- 
ordning omfattende »Fyn, Lolland og Falster med under- 
liggende øer«. Den er i alt det hovedsagelige temmelig 
enslydende med den første. Kun synsforretningen over de 
oprensede åer forandres lidt, i det den ikke længer skal 
foretages af 2 af de største lodsejere i amtet men derimod 
af stedets stiftsbefalingsmand og amtmand. Rimeligvis har 
man funden det tidligere tilsyn noget sløjt og villet sørge 
for et skrappere. I forordningens sidste § findes endvidere 
en lille opfordring til at enes i mindelighed, da det i til- 
fælde af uenighed i fællesskabssager herved forbydes alle 
og enhver »sig derom til proces og rettergang med hin- 
anden at henskyde«. Hvad denne forordning indeholdt 
mere end den forrige, skulde også gælde for Sjælland, 
Møen og Amager. 

Af et opbevaret, skrevet udkast til denne forordning*) 
ses, at kommissionens medlemmer vistnok har været noget 
uenige om delingen af hegnene, idet nogle holdt på at de 
fremdeles — som i første forordning bestemt — skulde 
deles efter byernes »hartkorn og høvders påslag«, hvor- 
imod andre heldede til den anskuelse at hegnene burde 
deles således, at hver by tog halvt hegn, så langt som 
dens grunde strakte sig. Imidlertid den ny forordning 
hævder dog, at delingen fremdeles skal foregå, som i den 
første forordning bestemt. 

Men heller ikke her standsede kommissionen. En lig- 
nende forordning burde også udstedes for Jyllands ved- 
kommende, man lagde straks hånd på værket, og allerede 
d. 4. marts indsendtes en forestilling undertegnet af Hol- 
stein, Moltke og Tott.**) I denne meddeles, at kommis- 
sionen nu efter at have gennemgået indberetningerne fra 
Jylland straks har gjort udkast til en ny forordning også 
for denne landsdel. 



*) I pakken nr. 8: »Concepter og materialier til forordninger ang. 

landvæsenets forbedring i årene 1759—71«. 
'*) Jydske messiver og åbne breve 1760, nr. 66. 

Den har brugt en afskrift*) af forordningen for Fyn 
som grundlag, i det den har rettet eller udstreget utydelige 
og mindre velvalgte udtryk i texten samtidig med, at den 
i margen har tilføjet, hvad der særlig skulde sigte til Jyl- 
lands tarv, dog således at tilføjelserne også skulde gælde 
de øvrige landsdele, for så vidt der i dem fandtes nt)get 
tilsvarende. 

De vigtigste tilføjelser er i korthed følgende: Til § 1. 
Fællesjagt på marker, der kun har én ejer (enemærker), 
kan ikke fordres af nogen. — Til § 2. Den, som forud 
har indhegnet noget for sig i det fælles fang, skal ské 
forholdsmæssig afkortning i det fælles hegn. Under hegn- 
ingen skal hver vogte sig for at gå de almindelige heder 
for nær. 

Til § 3. Byerne skal tage halvt gærde, grøft og dige 
med hverandre, så langt deres grunde sammenstøder, men 
bymændene skal dele byens hegn »efter deres hartkorns 
ny matrikul og høvders lovlige påslag«. Selve hegnene 
burde helst sættes af sten, men, hvor æmne fattes, da med 
»varagtige grøfter el. diger«, belagte med tørve, tilsået med 
marehalmsfrø el. tilplantet med levende hegn. Proprietair- 
erne bør i lighed med, hvad der sker på de kgl. godser 
— ved passende belønninger opmuntre deres bønder til at 
fremelske slige hegn. 

Til § 4. Om en proprietair efter lovens tilladelse »deler 
sine egne bønders jord ved reb« , hvor ingen anden lods- 
ejer har part i marken, da skal han for fretntiden have 
lov til at inddrage under samme rebning endogså de jord- 
stykker, som under navn af ornum, stuf el. særkøb hidtil 
har været undtaget derfra. 

Til § 5. Enhver godsejer advares imod at gøre salg, 
køb eller mageskifter, hvorved fællesskabet øges. 

Den således øgede forordning for Jylland udkom så 
d. 8. marts 1760**). 



*) I pakken nr. 8: »Concepter o. s. v.« 

**) Den renskrevne original findes underskreven af kongen og kontra- 
signeret af Holstein. 

10 

Endnu én forordning skylder kommissionen sin til- 
blivelse nemlig: forordning af 15. maj 1761 »angående 
landvæsenet i Danmark, dets ydermere forbedring ved 
fællesskabet at ophæve og hindre«. Den omfatter hele landet 
men er mere kortfattet og af mindre betydning end de 
tidligere. 

Den begynder med en besværing over, at proprietairerne 
ingenlunde retter sig efter den advarsel, som i sidste for- 
ordning tilføjedes § 5, så i stedet for at søge efter på en- 
hver måde at komme ud af de gamle fællesskaber, så rager 
mange proprietairer sig ved køb eller salg af enkelte bønder- 
gårde ind i ny uden at bryde sig om forordningen, blot 
de skimter en smule egen fordel derved. Men såsom 
fællesskabet er skadeligt, så bør sådant forbydes, da det 
heles fordel står over den enkeltes. Ti befales da herved 
i § 1, »at ej nogen herregård efter dags ved køb eller salg, 
mageskifte, arv, gave eller andre tilfælde må skilles fra 
dens bøndergods, og godset i sig selv ikke heller udi flere 
ejeres hænder således adspredes, at fællesskab deraf 
forårsages. Understår nogen sig herimod at handle, må 
han vænte efter beskaffenheden enten med ommældte ejen- 
dommes forbrydelse eller med anden vilkårlig straf at vorde 
anset.« 

§ 2 fastslår den ligeledes sørgelige kendsgerning, at 
fællesskabet endnu langt fra er ophævet alle vegne. Tvært 
imod det går småt, men herved bydes, at der nu skal tages 
fat med mere kraft, og da ophævelsen, som bekendt, tit 
strander på det umulige i at opnå enighed mellem de på- 
gældende, så skal alle og enhver her efter dags henvende 
sig til amtmanden, som da skal tilsende tvende kyndige 
landmænd, der kan optræde som mæglere, i det de på åstedet 
undersøger stridens årsag. Hvis det ikke lykkes dem at 
fjærne denne, skal de i forening med amtmanden indsende 
beretning og betænkning derom til kommissionens afgørelse. 

Den tredje og sidste § angår jagtretten. Denne, der 
ved de tidligere forordninger blev indskrænket til kun at 
måtte udøves af dem, der ejede mindst 10 td. af det fælles 

hartkorn, bliver yderligere indskrænket til kun at gælde 
dem, der har 20 td. — 

Denne og den tidligere bestemmelse om indskrænkning 
af fællesj agten tager, som man sér, ikke samme billige 
hensyn som forordningernes øvrige bestemmelser. På den 
måde kunde man ganske vist let komme ud af fællesskabet, 
om hele fællesejet med et magtbud blev overdraget til 
største lodsejer, men hverken om retfærdighed eller billighed, 
kunde der da godt være tale, da det var et åbenbart ind- 
greb i de mindste lodsejeres ejendomsret. At disse da 
heller ikke billigede den, ses blandt andet af de ansøgninger, 
der — rigtignok forgæves — blev indsendt om at be- 
holde den. 

De tvende kyndige landmænd, som § 2 henviser til, 
var endnu ikke bleven udnævnte ved forordningens ud- 
stedelse, men beslutning derom var dog tagen: allerede 6 
dage før (d. 9. maj *) var udsendt en skrivelse til alle 
landets amtsmænd med opfordring til disse om hurtigst 
mulig at tilsende kommissionen navnene på 4 af de mænd 
i amtet, som de anså for bedst "pikkede til at påtage sig 
et sådant mæglerhverv. 2 af disse skulde da af kommis- 
sionen udvælges, hvorimod de 2 andre skulde træde til i 
de førstes sted, om disse fik forfald. 

Amtmændenes forslag indkom nu i den påfølgende 
sommer, men mange synes at have havt stort besvær med 
at finde passende mænd i det ønskede antal. Godsejere 
kunde man jo nemlig ikke være bekendt at byde en sådan 
post; forvaltere og forpagtere bør »for det almindelige bedste« 
helst undgås, og da fæstebønder heller ikke vel kan komme 
i betragtning, så bliver tilbage kun de mindre proprietairer 
og de få selvejerbønder. Disse kan nu mangen gang også være 
i besiddelse af den største dygtighed i den ønskede retning, 
men her møder så en anden vanskelighed: forretningen 
vil, hvis den ikke skal lønnes, sluge en mængde penge, 
dels som rejseomkostninger og dels måske som løn til 
skriver og landmåler for ikke at tale om tidsspilde og for- 



*) Kommissionens kopibog. 

10* 

sømmelse af sin egen bedrift. Altsammen noget, som 
mindre velhavende folk vanskelig kan afse. Og desuden 
vil folk sikkert være bange for at komme i uvenskab, 
klammeri og måske proces med de folk, som de skal 
dømme imellem. 

Danneskjold-Samsø, amtmand over Sorø og Ringsted 
amter har således kun to mænd at nævne i hvert amt. 
Løvenørn (Korsør og Antvorskov amter) har kun 5 for 
bægge amter tilsammen og deriblandt endda hans egen 
fuldmægtig. 0. s. v. 

Gennemgår man de navnelister, som af amtmændene 
blev indsendte, da ses de mest at indeholde navne på 
proprietairer enkelte forvaltere og selvejerbønder, én fæste- 
bonde samt nogle andre f. ex.^ møllere. Man finder 
navne som: 

Rasmus Rraband til Sonnerupgård; 

Johannes Vedel, »en dygtig selvejerbonde i Svend- 
strup .... en skikkelig mand, der forstår at dømme om 
jorders beskaffenhed« ; 

oberstlieutenant Rarner til Egemark; 

Hans Kærsgård, forvalter på Rirkindegård ; 

avditør Påske til Røstrupgård; 

Hammond til Ågård; 

Hans Rrændholdt, fæstebonde i Odense amt »bekendt 
som en god landmand« ; 

birkedommer Frederik Ragger til Julskov; 

Sten de Stensen til Avnsbjærg; 

Mads Lillelund til Sindegård »en sindig og meget 
redelig mand, som forstår det vesterlandske gods's administra- 
tion, hvortil han i stilhed og rolighed alene applicerer ». 

0. s. v. 

Under 4. oktbr. tilsendtes samtlige »kyndige« land- 
mænd anvisning om, hvorledes de havde at forholde sig i 
deres ny hverv: De skal i amtmændenes nærværelse tage 
syn over åstederne og derefter gøre forslag om, hvorledes 
magelæget eller handelen med størst billighed kan foregå. 
Kan der desuagtet ikke opnås mindeligt forlig, da skal 

deres forslag samt amtmandens betænkning derover ind- 
sendes til kommissionens afgørelse. 

For tilstrækkelig at få kundgjort disse mænds ud- 
nævnelse og deres hverv blev der under 23. marts det 
følgende år sendt 20 afskrifter af de »landkyndige« mænds 
anvisning til hver af landets amtmænd med påbud om at 
uddele dem mellem amtets godsejere og proprietairer, 
således at alle kunde få fornøden underretning i tilfælde 
af, at nogen ønskede samme mænds hjælp. 

Også grever og friherrer fik lignende afskrifter til ud- 
deling. 

For endnu mere at opmuntre folks lyst og ævne til at 
få fællesskabet afskaffet blev der af kommissionen udvirket 
tilladelse til, at alle »breve, documenter og pakker«, som 
indsendtes til eller afsendtes fra samme, måtte gå portofrit. 
Dette i forening med de »landkyndiges« udnævnelse havde 
til følge, at kommissionens brevveksling voksede i et omfang 
som ingen sinde før i de foregående år. Men alligevel har 
dens medlemmer vistnok havt mindre at bestille end før, 
ti næsten alle sager (forespørgsler, stridigheder o. lign.) 
henvises fra nu af til de landkyndiges undersøgelse, i det 
kommissionen kun forbeholder sig den endelige afgørelse. 

De landkyndiges stilling var lidet misundelsesværdig, 
fik man tak for sin forretning, kunde man være glad, men 
som oftest vankede der kun utak, proces og det, som 
værre var. 

Amtmanden over Skivehus amt Verner Rosenkrantz 
fortæller blandt andre et exempel herpå : Mellem kommerce- 
råd Hvid til Jungetgård og hans naboer var der opstået 
strid om noget jordegods. Amtmanden og de landkyndige 
mænd blev tilkaldt som mæglere og afgav en kendelse, der 
gik Hvid imod. Herover blev denne så opbragt på mæglerne 
og særlig på Rosenkrantz, at han foruden megen anden 
ulæmpe også stævnede ham for Salling herredsret, men da 
han ikke her kunde få dom over ham indstævnede han ham 
derefter for Viborg landsting. Heller ikke her vilde det lykkes, 
og derfor havde han (Hvid) nu lige for nylig indstævnet 
Rosenkrantz for tredje gang og nu for højesteret. Rosen- 

krantz beklager sig stærkt over denne behandling så meget 
mere, som det jo i forordningerne er forbudt alle og enhver 
at føre proces om landvæsenssager. »Bliver det en pro- 
prietair tilladt for den sags skyld at angribe amtmanden 
eller de to landmænd, når kendelsen ikke falder i hans 
smag«, da bliver det en kostbar og såre udsat stilling. 

Kommissionen giver Rosenkrantz ret og sender kort 
efter til stiftamtmanden en skrivelse, hvori 'det pålægges 
ham at tilholde Hvid om at frafalde procesen«. Dette er 
rimeligvis sket, og sagen dermed sluttet. 

Et andet exempel på, hvor mange bryderier og ube- 
hageligheder de landkyndige kunde blive udsatte for — 
hidsættes her efter indlæg fra Svendborg amt. 

I foråret 1762 indkom en klage fra en del bønder i 
Vester-Åby, Salling herred. De gjorde deri gældende, at 
justitsråd Jens Lange til Rødkilde »selvrådig« havde på 
deres grund ladet opkaste en grøft som hegn mellem hans 
lykke og deres bymark. Om den gode græsning, de derved 
har mistet, vil de ikke tale, men indskrænke sig til blot 
at fremhæve den bestandige fare, der nu er for, at deres 
kreaturer skal falde i denne store grøft og derved ynkeligen 
krepere. De »anholder« derfor om, at grøften atter måtte 
blive tilkastet, selv om Lange måske nok vil foregive, at 
den er gravet for at aflede vandet fra hans tørvelung 
og eng. 

Den 10. april skriver kommissionen da til amtmand 
Adeler til Lykkesholm, om han vil lade grøften undersøge 
af amtets 2 landkyndige mænd og om mulig sé til at få 
parterne forligte. Skulde dette ikke lykkes, må der til 
kommissionens overvejelse indsendes en meget omhyggelig 
og udtømmende forklaring af sagen. 

Da amtmanden havde modtaget ovenstående med 
bøndernes klage vedlagt, sendte han først denne til Lange 
for at afæske ham en erklæring derom. Lange svarer, at 
grøften blev gravet for 27 år siden - ikke på bøndernes, 
men på hans egen grund. Ingen sinde har der været klaget 
over den før birkedommer Busch nu sidste år »besværede 
sig på kammerherre Holstens (Holstenshus) vegne«. Grøften 

er Lange meget nyttig, og det vil blive ham til stor skade 
på »tørv og grøde«, om den atter skal tilkastes, han er 
overbevist om, at det ikke er bønderne selv, der har lavet 
den klage, der må stå andre bag ved, og det folk, der 
ønsker ufred. 

Denne erklæring indsendte amtmanden til kommissionen, 
men i en ny skrivelse dateret d. 3. juli får han påny gen- 
taget, at kommissionen ikke kan træffe nogen afgørelse i 
denne sag, før bægge parter på åstederne er forhørte af 
de udvalgte landmænd, og førend en fuldstændig betænk- 
ning og forklaring af alle omstændigheder er indgiven«. 
For sikkerheds skyld bør amtmanden dog først forhøre sig hos 
de klagende bønders herskab, ti dersom disse er til freds 
med den nuværende tilstand, »følger det af sig selv, at 
ikke noget på bøndernes andragende er at reflektere«. 

Det viste sig imidlertid, at kammerherre Holsten støttede 
klagen fra sine bønder i Vester -Åby. Synsforretningen 
skulde altså foretages og på den fastsatte dag (d. 24. avgust) 
blev alle de tilstødende lodsejere tilsagte at møde på 
åstedet for at »afgive deres bemærkninger«. Foruden disse 
mødte så de to landkyndige, nemlig borgmester og byfoged 
i Fåborg samt herredsfoged i Salling herred, Mølmark og 
birkedommer Fris. De havde med sig til yderligere sikkerhed 
2 hjælpere eller undersynsmænd, som Mølmark havde 
skaffet. Efter at alle var ankomne, »gjorde de (landkyndige 
mænd) deres forretning«. 

Om denne forrretning findes der indsendt 2 vidtløftige 
redegørelser, én fra Lange og én fra de landkyndige mænd. 
Lange slår så småt på, at forretningen er bleven ledet 
partisk, og selv om han ikke udtaler det lige frem, så antyder 
han dog muligheden af, at der kan have været bestikkelser 
med i spillet. Efter at have berørt synsforretningen på 
åstedet fortæller <han videre, hvordan Mølmark bad Fris 
og de 2 medhjælpere om at følge med ind til Lange, i det 
han (Mølmark) »foregav«, at han ikke havde pen og blæk. 
Da de kom ind i stuen, begyndte Mølmark at skrive på 
indledningen til sin forretning uden i mindste måde at 
omtale, hvad der blev skreven. Dette fandt Lange meget 

upassende, men Mølmark fortsatte på den begyndte vis, 
indtil han pludselig afbryder med den erklæring, at han 
ikke vil have mere med den forretning, at bestille. Anled- 
ningen dertil tog han af nogle få ord, der af mig (Lange) 
»discursive« blev talt. Jeg bad ham 2 gange om at fort- 
sætte, men bægge de landkyndige mænd og deres hjælpere 
rejste øjeblikkelig, uden at jeg fik deres mening om sagen 
at vide. Siden hørte jeg jo nok, at de ganske rigtig var 
rejst den IV2 mil lange vej til Holstenshus, hvorfra klagen 
jo netop var udgået. Der har de så samme ettermiddag 
til ud på aftenen siddet og udarbejdet forretningen , som 
formodentlig bliver derefter. 

Lange slutter sin redegørelse med at bede kommis- 
sionen om ikke at træffe endelig afgørelse af sagen, før han 
får en klage opsat og med tingsvidner indleveret til dens 
undersøgelse. 

De landkyndige mænds redegørelse udfylder og berigtiger 
i flere henseende Langes og gør overalt indtrykket af at 
være den pålideligste. 

Så snart synsforretningen på marken var endt, hedder 
det her, gik alle — med undtagelse af forvalter Boye — 
ind i Langes stue. Forvalteren kom dog et kvartérstid 
senere. Der var da til stede Lange, Fris, de to »syns- og 
granskningsmænd« samt Mølmark. Sidstnævnte satte sig 
straks hen ved et bord, fremtog papirerne og begyndte at 
skrive på forretningen. Imidlertid kom også forvalter Boye 
ind, og der blev da dækket til kaffe ved et bord, modsat 
den ende af stuen, hvor Mølmark sad og skrev. Han ved- 
blev sit arbejde imens de andre: Lange, Fris, Boye o. s. v. 
tog plads ved kaffebordet. Det sér ud, som om Mølmarks 
tavshed og uforstyrrelige ro ophidsede justitsråden, der 
selvfølgelig gærne vilde vide lidt besked om, fra hvad kant 
vinden blæste. Jo længere tiden gik uden nogen tilkende- 
givelse heraf, desto mere spændt og desto mere forbitret blev 
han, indtil vreden endelig kogte over, så han midt under 
kaffedrikningen og ellers uden nogen anledning »faldt ind 
i den discours« — at sige, at kammerherre Holsten havde 
ej nødig at lade nogen møde, — der var den til stede, som 
stod i hans årlige løn og fik 100 rdl. for sine kommissioner. 

Kammerherren, ja ham vilde han have undskyldt i denne 
sag, det var kun slette og ondskabsfulde mennesker, der 
havde forført ham. 

Birkedommer Fris tillod sig nu at afbryde justitsråden 
og spørge, om han med den person, der fik de 100 rdl. 
vilde betegne birkedommer Busch, men hertil svarede Lange 
nej, det var en ganske anden; klagen over grøften var vist 
meget snarere skreven i Fåborg end på et birkedommerkontor, 
og endda sér man sådanne partiske mennesker deltage i 
forretningen. 

Den mindre hyggelige samtale blev nu for en stund 
afbrudt ved, at man rejste sig fra kaffebordet, men endnu 
gentagne gange kom Lange tilbage til dette æmne, i det han 
hver gang opvartede med »adskillige og uanstændige tale- 
måder« desangående. 

Mølmark havde hidtil passet sit skriveri og tiet helt 
stille, men da han omsider blev klar over, hvorhen talen 
sigtede, blev det ham dog for hedt, han rejste sig og 
spurgte Lange, om han med alt dette mente ham (Mølm.)r 
om han beskyldte ham for at være partisk og at være 
ophavsmand til klagen, og om han tænkte, at han fik 
100 rdl. årlig fra Holsten. Ja, svarede Lange, ham, netop 
ham var det, han havde ment, og han vilde godt bevise 
alt. Mølmark erklærede det hele for usandhed og sagde, 
at han aldrig fik én skilling. Lange: »Nej, du får ikke én 
skilling, men du får 100 rdl«. Mølmark erklærede det 
atter for usandhed og opfordrede Lange til at bevise det, 
da han ellers nok »på lovlig måde skulde udgøre det med 
ham«. Mølmark var under denne samtale trådt frem i 
stuen, justitsråden vedblev at fare op og ned ad gulvet 
med lange, heftige skridt. Fris derimod trak sig længst 
mulig tilbage fra krigsskuepladsen og søgte henne i en 
vinduesfordybning at samle sig ved læsningen af et brev. 
Stillingen var åbenbart meget truende. Men nu gik Mølmark 
atter tilbage til sit bord, indpakkede i en fart alle sine 
papirer og erklærede, at han ikke på dette sted vilde 
befatte sig mere med forretningen; hvorpå han og Fris 
tillige med deres hjælpere forlod stuen og lod den vrede 
justitsråd ene tilbage med sin forvalter. 

Hvad selve den omstridte grøft angår, da betegnes den 
i synsforretningen som meget nyttig for Lange men tillige 
som meget farlig for naboernes kreaturer på grund af dens 
dybde og ringe bredde. Sidste post vilde Lange imidlertid 
ikke på nogen måde anerkende, og han satte sig straks i 
bevægelse for at få synsforretningen ved dom erklæret for 
ugyldig og en anden afgiven af andre synsmænd. Vanskelig- 
heden i at nå dette mål bestod fornemmelig i den omstæn- 
dighed at selve hans modstander Mølmark vilde som herreds- 
foged blive den, der skulde afsige dommen over synsfor- 
retningen, og hvorledes den da vilde falde, var jo let at 
forudse. 

Det gjaldt da for Lange om for enhver pris at undgå 
dette, og i den hensigt indsendte han da til amtmanden et 
andragende om at få indsat en sættedommer i Mølmarks 
sted angående denne sag. Hans begæring blev ham øje- 
blikkelig tilstået, og nu syntes Lange at »det stod sig bedre 
med sagen«. Den 19. septbr. lod han så alle vedkommende 
indstævne til at møde i Salling herredsret d. 11. oktbr. 

Dagen kom og med den blandt de andre indstævnede 
også Mølmark, der imidlertid straks gjorde gældende, at han 
ikke sådan uden videre kunde vige sit dommersæde »for 
en konstitueret sætterdommer«. Alene han var her ansvarlig 
for rettens pleje, og han fordrede derfor betænkningstid til den 
25. oktbr. Langes sagfører nedlagde forgæves indsigelse 
herimod. Fordringen blev tilstået. Men amtmanden, der 
i første øjeblik havde tilstået Lange sættedommer uden at 
tænke nærmere derved, blev imidlertid nu betænkelig og 
beslutter sig til selv at rejse ned og undersøge sagen. Han 
fik herredsfoged Leth og birkedommer Blangsted til at rejse 
med, og de 3 høje herrer undersøger så i forening grøften 
men finder i enhver henseende synsforretningen rigtig, og 
efter at amtmanden således med egne øjne havde overbevist 
sig om, at Lange havde uret i sine påstande, tilbagekaldte 
han atter tilladelsen til sættedommer, for at — efter for- 
ordningen — »ingen vidtløftighed skulde ské«. 

Den 25. oktbr. mødte Mølmark i retten med amtmandens 
tilbagekaldelse, idet han dog tillige erklærede, at selv om 
denne tilbagekaldelse ikke havde fundet sted, kunde han 

dog af samvittighedshensyn ikke her have veget sit dommer- 
sæde. 

Langes forsøg på ved dom at få synsforretningen 
erklæret for ugyldig var altså strandet, men hans stivsind, 
der var lige så stort som hans hidsighed, vandt dog alligevel 
et slags sejr. Det lykkedes ham nemlig at gøre Mølmark 
så led og ked af sin bestilling som »landkyndig«, at han 
besluttede at fratræde denne. 

Allerede i et brev af 4. septbr. havde han bedt amt- 
manden fritage sig for nogen sinde mere at få noget at 
gøre med sagen mellem Lange og bønderne. Amtmanden 
gjorde, som han bad og beskikkede for denne sags ved- 
kommende i hans sted kammerråd Bagger til Julskov. Men 
heller ikke Bagger blev gammel i embedet; den 2. nvbr. 
beder ligeledes han sig fritaget derfor, og den 13. samme 
måned kommer en lignende anmodning fra Fris for hans 
vedkommende. Det lader til at Lange hurtig forstod at 
gøre dem kede af sagen. 

Amtmanden vidste til sidst hverken ud eller ind og 
sender derfor de tre mænds anmodninger til kommissionen 
med forespørgsel om, hvad han skulde svare dem, og hvad 
han i denne sag videre skulde gøre. Kommissionens svar 
lod vænte på sig et par måneders tid, endelig indtraf det 
hen midt i januar det følgende år. Det er temmelig kort- 
fattet men går for øvrigt ud på, at så længe »landmændene 
står i kvalitet« som sådanne, kan de ikke undslå sig for 
at mægle eller tage synsforretning, hvor som helst de dertil 
bliver opfordrede. Hvis altså Mølmark og Fris vedblev at 
klæde posten som amtets landkyndige, måtte de også i 
påkommende tilfælde fortsætte i sagen mellem Lange og 
bønderne. 

Hvad beslutning Fris tog efter dette omtales ikke nærmere, 
men rimeligvis har han rettet sig derefter. Mølmark der- 
imod vilde ikke for nogen pris på ny til Rødkilde; hvorfor 
han da også straks indgår til selve kommissionen med 
begæring om fritagelse fra sit hidtidige hverv som »land- 
mand«. Hans begæring tilstår kommissionen, og efter en 
ny indstilling af amtmanden udnævnes (den 6. marts 64) 
til hans efterfølger forvalter på H vedholm Søren Læsø. 



156 

Havde de landkyndige mænd således nok af fortrædelig- 
heder og besvær, så kunde det endda tit knibe med lønnen. 
Vel hed det i deres instruxer, at i almindelighed skulde 
bægge de stridende parter bidrage; dog, om nogen uden 
føje havde tilkaldt deres hjælp, da burde han selv betale. 
Forholdet var altså ikke nærmere fastsat, eg derved opstod 
ofte ny stridigheder i det den part, der var utilfreds med 
deres afgørelse, lod betalingen bære vidne derom. Mange 
af de udnævnte mænd bad derfor også snart om fritagelse 
for hvervet, men det gik kommissionen i reglen nødig til, 
da det ikke var nemt at få andre i deres sted. 

Blandt de ting, der særlig vedblev at volde kommis- 
sionen flest vanskeligheder, var fremdeles de offentlige eL 
beneficerede godser. Som omtalt, lykkedes det ikke kommis- 
sionen at få dem byttede med krongodset i Odsherred. 
Imidlertid anstrængte man sig meget for at få de, der ikke 
var »under forbandelserne«, magelagte, dog mødte også her 
mange hindringer. Godsejerne klager over stiftelsernes og 
beneficarernes vrangvillighed, og disse klager igen over 
hines påtrængenhed: Ålborg hospital er således på det 
rene med, at det nu snart kan skyde en hvid pind efter 
alle sine for øvrigt betydelige jordejendomme. De findes 
nemlig som strøgods adspredt vidt omkring. Hospitalet 
er så godt som aldrig største lodsejer og må derfor til 
sit eget tab bestandig rette sig efter andre og modtage 
i magelæg, hvad de vil byde. Skal galt være, ønsker hos- 
pitalet dog heller at afhænde godset mod rede penge, så véd 
man dog, hvad man får, hvorimod det tilbyttede gods gærne 
er noget, som største lodsejer ikke skøtter om at beholde. 

Lignende forhold findes overalt. Stiftelserne holder ikke 
af at magelægge med godsejerne, de vil hellere helt sælge. 
Grev Ranzau og biskop Ramus i Fyn anmoder derfor også 
om tilladelse til at lade sådant gods i Odense amt sælge 
ved auktion. Kommissionen tillader det efter nogen nølen 
dog med det forbehold, at dersom største lodsejer — selv 
efter auktionen skulde bestemme sig til at give mere derfor 
end den højstbydende, da skal han alligevel have det. 

Fæsterne på de forskellige gårde var for det meste meget 
ilde til freds med at skulle skifte herskab. De havde det 

sædvanlig langt bedre, end de kunde vænte at få det under 
nogen som helst godsejer. De gjorde derfor også, hvad 
der stod i deres magt for at blive under deres gamle 
herskab. Men vilde dette ikke lykkes, søgte de lige så 
ivrigt at undgå et nyt. De hindrede f. ex. ved en blot »pro 
formå« handel andre i at få gården, eller de om mulig selv 
købte den og således blev selvejere. 

Det er i anledning af dette forhold, at en indsender, 
Poulson »Børlumkloster«, angriber stiftsøvrighederne, som 
netop søger at fremme afhændelsen ved auktion. I stedet 
for at formindske fællesskabet vil — skriver han — denne 
fremgangsmåde netop vedligeholde ja måske øge det, ti nu 
købes det ofte af folk, der — blot fordi de har formue, 
og fordi de vil gøre fortræd, trænger sig ind mellem andre. 
Ja det går endog så vidt, at sådanne fælligbundne steder 
købes af fæsterne selv (i det mindste skal det da hedde 
således), hvorved byen da bliver delt mellem mange i stedet 
for det ene fællesskab med hospital, stamhus el. præst. 
Man siger, at auktionen er til fordel for stiftelserne — nok 
mulig, men jeg svarer: forordningen er ikke udgået for at 
berige eller fordele nogen men kun for at ophæve fælles- 
skabet. »Nådige herre og konge! det er med jordegods- 
handel som med bissekram, det stykkes ud i alle tal, 
folkene for sig og hartkornet separat. Ja bønderdrenge 
pranger nu med småsteder som med kvæg, og hvad uheld 
sådant forårsager indses let: Mandskabet bliver frit og 
ørkesløst, og største lodsejer hindres på ny i alle gode 
indretninger. Det var at ønske, at sådanne selvejere måtte 
afskaffes, men siden forordningen ej nævner dem, drister jeg 
mig ej heller til at tale videre derom, endskønt dette 
ukrudt lettere sattes grænser, end de ordinaire såkaldte 
»»brandenborgere««, der i denne egn voldtager afgrøden«. 

Ja det vilde være en temmelig let sag at sætte grænser 
for selvejendom, man behøvede blot at gennemføre for- 
ordningen i sin hele strænghed, og der vilde vanskelig 
blive en eneste selvejerbonde tilbage, ti alle hørte de jo 
uden tvivl til byens mindre lodsejere. Men at kommissionen 
dog ikke betragtede selvejerbønderne med samme hadske 

blik som hr. Poulsen fremgår imidlertid også af flere ret 
mærkelige exempler. Et par af disse skal her nævnes: 

Netop ved denne tid, da rygtet begyndte at komme ud 
mellem folk, at strøgodset skulde bortsælges ved auktion, 
indkom som følge deraf efterstående ansøgning fra 4 
af Odense hospitals »strøbønder« : Der går det rygte , at 
deres majestæt skal have fattet den resolution at tillade, at 
en del af Odense hospitals gods måtte bortsælges .... 
Vi undertegnede som bønder og tjænere under bemældte 
hospital befrygte os, at vi derved måtte geråde i ulæmpe, i 
det vi enten blev bortsolgte til én eller anden proprietair, 
under hvem vi kunde blive besværede med ét os overlegent 
hoveri, eller og til nogen, der efter loven kunde udsige os 
af vore gårde, og vi derved gøres husvilde. Denne frygt 
driver os til at bønfalde for deres majestæt, bedende, at i 
fald vore gårde skal afhændes fra hospitalet, det da måtte 
tillades, at vi selv indløste dem, da vi gærne giver den 
højeste værdi, var det end til 150 rdl. for td. hartkorn, 
bedende ligeledes, at kapitalen et halvt år efter købet måtte 
betales .... da det var os umuligt at svare renten af så 
stor en sum. Gud give, vi måtte blive som hidtil i vores 
søde rolighed (!) eller i mangel deraf finde bønhørelse i 
foranførte 2 poster«. 

De 4 bønder fra Kærbyholm og Vejrup, der har under- 
skrevet ansøgningen, anbefales på det bedste af hospitals- 
forstanderen. Det er flittige, ædru og vindskibelige mænd. 

Kommissionen kunde da heller ikke bringe sig til at 
nægte dem, hvad de bad om, når de virkelig var højst- 
bydende — endskønt det ikke ganske kunde bringes i 
overensstemmelse med »forordningens øjemærke«, således 
at lade »én eller anden fremmed bonde i en by købe sig 
selv«. 

Et endnu mærkeligere exempel, der træffende belyser 
datidens forskellige anskuelser om dette spørgsmål, frem- 
drages her efter aktstykkerne: 

Proprietair Lars Toft til Ullerupgård i Ty har som 
største lodsejer villet af købe 6 selvejerbønder deres gårde 
for derved at ophæve fællesskabet, men disse selvejerbønder 
er ikke til at komme nogen vegne med, de vil ikke slippe 

deres gårde hverken for penge eller magelæg. Desårsag 
udbeder Lars Toft (d. V12 61) hos amtmanden hjælp af 
»de 2 landmænd« (generalauditør Høyer og commerceråd 
Sommer). Det lykkedes heller ikke disse 2 mænd at få 
»mindelig overenskomst« i stand, hvorfor de til amtmanden 
sendte, en indberetning , der noksom vidner om, i hvilken 
grad de havde været overraskede og næsten opbragte ved 
dette exempel på, at sådanne bønder virkelig vovede at 
pukke på deres ret og således åbenlyst trodse proprietairens 
ønske. 

De fortæller først i al almindelighed udfaldet af under- 
søgelserne, at selvejernes gårde er ret gode og beboerne 
dygtige, men, fortsættes så, de vil på ingen måde lade sig sige; 
byder Lars Toft jordegods i magelæg, vil de ikke tage mod 
det, han byder, men fordrer andet, byder han penge, siger 
de, at det er for lidt, eller kommer med forslag om, at de 
— skønt mindste lodsejere — vil købe ham ud, men byder 
dog ikke, hvad Toft synes i så tilfælde måtte tilkomme ham. 
Den ene af selvejerne, Jens Poulsen Tøfting erklærede til 
slutning, at J »nårhans majestæt just absolut befalede, at han 
skulde sælge sin ejendom, så måtte han jo sé at finde sig deri, 
men da han hidtil ingen sådan befaling havde set, så mente 
han, at en bonde havde samme ret som en proprietair«. 
Flere af bønderne havde da heller ikke villet give møde 
men påstod glat væk, at det umulig kunde være hans 
majestæts hensigt, at de imod deres vilje skulde tvinges til 
at afstå gårdene. Ja hvad angår Godtfred Nielsens enke, 
som hverken selv eller ved andre har givet møde, — da 
har hun på Lars Tofts skriftlige forespørgsel sendt ham et 
»skammeligt« skriftligt svar, som er således, at vi »undser 
os ved at indsende det til vidtløftig gennemlæsning«. 

Landmændenes mening om sagen er da den, at Lars 
Toft og ikke Jens Tøfting og fæller skal have byen. Ti 
i sidste tilfælde vilde det kun føre til, at fællesskabet yder- 
ligere blev øget, når en sådan bondes arvinger udskifter 
imellem sig. Desuden må der også tages hensyn til, at 
byen ligger så særdeles bekvæmt for Toft. Magelæg kan 
ikke anses for heldigt i dette tilfælde, ti disse vrangvillige 

selvejere vil jo da blive tvungne til at tage mod en anden 
af Tofts gårde, og »det er betænkeligt at tvinge en bonde 
til at eje det gods, som han ingen lyst har til«; desuden 
kunde også denne ordning ved arv og skifte give anledning 
til fællesskabets fremvækst. Disse og lignende selvejere 
burde købes ud for rede penge, så var man dem da kvit; 
det er altid til stor skade for et gods, når derpå findes 
bønder, »som ejer sig selv«. 

Landmændene er for øvrigt enige om at beklage den 
misfornøjelse, »landet finder imod os, fordi vi til denne 
forretning er udvalgte«. Ligeledes beklager de også i høj 
grad de urimelige meninger, som en del lodejere og alle 
selvejerbønder har levet sig ind i angående arbejdet på op- 
hævelsen af fællesskabet. De tager f. ex. de kgl. resolu- 
tioner, som om det ikke var kongens vilje, at nogen skal 
sælge sit gods; de har ikke — påstår de — set nogen ud- 
trykkelig befaling derom. Her som anden steds findes og- 
så proprietairer, der sælger bøndergårde til deres beboere, 
og endda sker det undertiden kun »proforma« (tilsyneladende). 
Vil man påtale dette, får man kun det svar, at selvejere 
ikke er forbudte. Andre igen sætter gården til offentlig 
auktion. Ja deres opfindelser for at omgå forordningerne 
er fast utrolige, men i reglen bidrages altid derved mer eller 
mindre til at øge fællesskabet. 

Denne indberetning fra de to landmænd sendtes af 
amtmanden videre til kommissionen med en lille vedtegning, 
hvori han erklærede sig for fuldtud enig med samme mænd. 
Lars Toft har både ret og billighed for sig. Det var at 
ønske, at selvejere aldrig var til (!), eller at de dog i hvert 
fald bode på enestegårde udenfor by og fællig. 

Der var således nok af stærke opfordringer til at op- 
træde til fordel for Lars Toft imod de uanselige bønder, 
men heller ikke her fornægtede kommissionen sit sædvan- 
lige mådehold. Vel er det hensigten at afskaffe fællesskabet 
— hedder det i dens svar til amtmanden (d. 15. maj 
62), men »dog er det ej hans majestæts udtrykkelige be- 
faling, at nogen — lige så lidt selvejere som andre — skal 
tvinges fra deres ejendom eller lovlige besiddelse, når de 

for én eller anden årsags skyld ikke kan miste den uden 
til deres store skade«. 

Er dette nu tilfældet her, da må ogsaa de 6 selvejere 
have lov til at beholde deres gårde i fred. Imidlertid er 
kommissionen ikke i stand til af de afgivne oplysninger at 
sé, hvad beslutning der bør tages i denne sag. De .to 
landmænds indberetninger er altfor korte og knappe, de 
må meget udfyldes. Og nu fremsættes en hel række af de 
mest enkeltgående spørgsmål, der må besvares ikke alene 
ved denne, men ved enhver lignende lejlighed i fremtiden. 
Der spørges således om de begærede og tilbudte gårdes 
bonitet, hartkorn, landgilde, restancer, udsæd, hvor mange 
læs korn og hø, der kan avles, om der haves slet eller god 
græsning og ildebrændsel (skov el. mose), hvor mange krea- 
turer, hvordan bygninger og redskaber er i stand, om be- 
sidderen er duelig eller uduelig, om han er gammel eller 
ung, hvor mange børn (drenge og piger) han har, om hans 
familieforhold, endvidere om der er »herlighed« til gården 
såsom have med frugt, humle el lign., om jorderne er 
splittede eller samlede, om nær- eller langtfraliggende, hvor- 
dan driften og hegnene er, om. der er søer, åer eller 
moradser, og om der da er fiskeri. Endelig til slutning 
må bægge gårde værdsættes mod Jnrianden. 

Men ikke nok hermed, i en senere skrivelse til de 
samme Mænd pålægges det dem endvidere også at føre 
protokol over forhandlingerne. Alle de forslag, der bliver 
gjort de stridende, må anføres og ligeledes parternes mulige 
indvendinger derimod, og hvad andet de måtte have at 
erindre. Det skrevne skal derefter oplæses for parterne, 
for at de ikke skal være uvidende om, hvad der bliver an- 
ført. Først når alt dette bliver iagttaget, kan kommissionen 
få en grundig mening om sagen og på rette måde træffe 
afgørelsen. 

Man sér således, at det ingenlunde var små fordringer, 
der blev stillet til de to landkyndige mænd og deres for- 
retning, men da der ikke foreligger noget exempel på, at 
kommissionen i den grad har fordret underretning i alle 
enkeltheder af nogen anden, så kan man ikke frigøre sig 

for den tanke, at den dermed har villet antyde, at forret- 
ningen mellem proprietair Toft og bønderne bar lovlig 
meget spor af at være hastværksarbejde, partisk for 
proprietæren og med ringeagt for bøndernes ret. 

Om der senere er blevet foretaget noget yderligere i 
denne sag, kan ikke afgøres, men sandsynligvis har. selv- 
ejerne dog fået lov til af beholde deres gårde i fred. 

Dette tilfælde er så meget mere værd at lægge 
mærke til, som kommissionen ellers kunde være ubønhørlig 
overfor de mindre lodsejere i fællesskabet. Et exempel her- 
på fra Ålborg amt: 

Den bekendte bondesøn og rige handelsmand, senere 
herredsfoged og cancelliråd Kristian Sørensen Testrup til 
Viffertsholm klager over, at major von Deden til Kongsted- 
lund ikke mod mageskifte vil afstå ham en bondegård i 
Solbjærg sogn, hvor Testrup ellers er eneejer. Dedens gård 
ligger kun et bøsseskud fra Viffertsholm og er derfor til 
stor ulejlighed for Testrup. Han ønsker den byttet mod 
én af hans, som ligger ved Kongstedlund, men Deden gør 
udflugter. Testrups formænd har flere gange havt proces 
om den gård, nu bør dette have en ende. 

Deden ser på sagen med andre øjne; efter at være 
gjort kendt med Testrups klage erklærer han dennes frem- 
stilling i alle måder falsk og forvrænget. Deden ønsker 
ganske rigtig ikke at bytte sin gård bort mod Testrups, 
ti denne er kun en tiendedel af værdi mod hin. Forord- 
ningen skal vist heller ikke forstås som befaling men som 
tilladelse. 

Amtmand Holck tiltræder i enhver henseende Dedens 
fremstilling; efter undersøgelser på stedet kan han bevidne 
den at være rigtig. Men til trods for alt dette resolverer 
dog kommissionen, at mageskifte skal finde sted. Kan de 
ikke selv komme overens, bør de tilkalde mæglerne, der 
kan taxere bægge ejendomme, og hvis afgørelse da skal 
stå ved magt. Det bør sættes igennem selv mod mindste 
lodejeres vilje, ti ellers kommer man aldrig ud af fælles- 
skabet. 

Kommissionen kunde altså også godt gå med til at 

hævde forordningerne gennemført i deres hele strænghed. 
Det synes imidlertid, som om den lidt efter lidt lod den 
regel gælde, at om ejeren selv bebode den gård eller 
ejendom, der fordredes købt eller magelagt, da lod den — 
på hans ønske derom — sagen falde. Blandt andet var 
dette tilfældet med flere selvejergårde, som kammerherre 
Vedel (Vedelsborg?) vilde have ejerne tvungne fra. Hvor 
gården derimod ikke tjænte til beboelse for ejeren, blev 
afståelsen trods nægtet samtykke dog gennemført som hos 
von Deden. 

Som noget, der slående betegner, i hvad retning 
kommissionens arbejde gik, og hvordan det blev betragtet 
af bønderne — kan anføres den omstændighed, at det over- 
alt blandt disse blev anset for en ny forretning, hvorved 
herremændene vilde mele deres egen kage. I umindelige 
tider havde man erfaring for, at hver ny forandring lidt 
før eller senere kun blev til skade og yderligere under- 
trykkelse for bonden. Man var altså forud belavet på, at 
det denne gang vilde gå lige så, og hvor man derfor ikke 
ligefrem bekæmpede og hindrede den, stillede man sig dog 
meget kølig dertil. 

At dette var tilfældet for »strøbøndernes« vedkommende, 
er let forklarligt og allerede påvist: De var næsten alle- 
sammen hoverifri, under et mildt herskab og var så godt 
som i alle henseender bedre stillede end deres øvrige stands- 
fæller. Men heller ikke disse kunde med rimelighed vænte 
gavn eller glæde af forordningerne, ti nåde man først 
dertil, at hver by kun havde en lodsejer, da vilde denne 
éne ganske anderledes kunne se dem på fingrene, end det 
kunde ské, mens der var flere i fællesskab om dem og. 
deres ejendom ; én kunde ganske anderledes skalte og valte 
dermed efter sit godtbefindende end flere, der ikke vilde 
have så let ved at blive enige. 

Desuden vilde landsbyernes egne fællesmarker efter 
forordningerne blive delte, og hvert stykke kun komme til 
at omfatte hver bys eller hver lodsejers mænd. Men dette 
var netop noget, som bønderne ikke gærne gik med til. 
De store fæliesarbejder i mark og skov bidrog ved den 

selskabelighed og det kammeratskab, de udviklede, til at 
holde modet oppe hos bonden. Nu skulde ikke alene dette 
ophøre, men ny og store byrder skulde pålægges dem, i det 
de selv skulde besørge fraskillélsen ved at opsætte den 
mængde forhadte hegn. 

Hvad bønderne så' i forordningerne, var altså i kort- 
hed dette: Ny byrder og skrappere tilsyn samt dertil ind- 
skrænkning i det muntre fællesliv på de store vange, hvor 
lade- og ridefogder ikke var til stede for at blande malurt 
i glædens bæger. 

Med fordelen derved anså de det for sparsomt bevendt, 
ti om end deres ejendom vandt lidt, så blev følgen kun 
den, at deres børn kom til at betale så meget desmere i 
fæste, og de småskillinger, forældrene måske kunde lægge 
på kistebunden, vilde da gå med hertil. De syntes langt fra 
ikke, at fordelen kunde opveje, hvad de vilde miste. 

Flere af de landkyndige mænd klager derfor også over 
bøndernes lyst til at vanskeliggøre synsforretningen: De 
opgiver urigtige skel, giver fejlagtig underretning, ja 
stundom vil de end ikke rette sig efter det mageskifte, 
lodsejerne har indgået med hverandre, men vil med vold og 
magt hindre det i at blive gennemført. 

Et træk af den slags meddeler krigsråd Vedel, en jysk 
proprietair: Lodsejerne i de 2 byer Boring og Kærby ind- 
gik en overenskomst om mageskifte imellem og adskillelse 
af byernes jorder i den såkaldte Bjerremark. Den fore- 
løbige aftale blev indsendt til kgl. konfirmation. Skønt det 
trak ud, Inden denne kom, så kunde der dog ikke være 
tvivl om, at den vilde blive tilstået. Og for nu ikke at 
spilde tid lod krigsråden straks sine bønder i Boring tilså 
det stykke, som efter overenskomsten vilde tilfalde dem. 
Sommeren igennem væntede man med længsel konfirma- 
tionen, da man vidste, at Kærby bønder ikke ønskede over- 
enskomsten gennemført og man i tilfælde af strid stod i 
temmelig vilderede med ejendomsforholdene på Bjerre- 
marken. Men høsten kom, kornet blev modent, og endnu 
var den ikke indtruffen. Intet var herved at gøre. Bønderne 
i Boring afmejede deres korn, da det var modent, og be- 

redte sig til at føre det hjem. Men hvad sker! En skønne 
morgen lidt efter solopgang just som nogle af Boring by- 
mænd var komne ud på marken for at se til det afmejede 
korn, ser de 9 høstvogne komme jagende ind på marken, 
hver af dem bemandet med talrige høstfolk. Det var 
folkene fra Kærby, der — ilde tilfreds med overenskomsten 
— nu kom for at hente afgrøden af de jordstykker, der 
hidtil havde tilhørt dem. Indsigelser fra de få tilstede- 
værende Boring bymænd førte til lige så lidt som det be- 
kendte foretagende at slå vand på en gås. Til at optage 
en større kamp med voldsmændene mente de' sig at være 
for få, og følgen blev da, at folkene fra Kærby uden hinder 
rensede alle de stykker, de fandt for godt. Hvor meget de 
tog, kan ikke oplyses, da det endnu ikke var »tiendet« og 
for resten så vådt, at det »ikke i mange dage kunde blive 
tørt nok til at age i hus«. 

Denne tildragelse giver meddeleren anledning til at ud- 
tale som sin »uforgribelige« mening, at lige så umuligt som 
det er at »kløve brænde uden nødde«, lige så umuligt er 
det at få sådant fællesskab ophævet ad frivillighedens vej, 
der må tvangsforholdsregler til. 

Et andet lignende træk fra Ty skal endnu medtages: 
Tidligere omtalte Lars Toft til Ullerupgård indsendte til 
kommissionen en overenskomst, som ønskedes indstillet til 
kgl. konfirmation. Overenskomsten gik ud på, at lodsejerne 
i Kåstrup by har til ham som lodsejer i Hillerslev by af- 
stået den ret, som Kåstrup by hidtil har havt til at lade 
sine får græsse på Hillerslev havremark. Renterne af disse 
penge skal årlig udbetales bønderne i Kåstrup, så de for 
dem kan leje græsning til deres får anden steds. 

De Kåstrup bymænd var imidlertid yderst misfornøjede 
med denne afgørelse. De havde, som de i en senere mod- 
forestilling oplyste, højesteretsdom for den græsningsret, og 
de var ikke i stand til at skønne, hvad det da ragede dem, 
at deres herskaber havde indgaaet denne eller hvilken som 
helst anden »konvention«. Den tro holdt de fast ved og 
lod som ingen ting, men da foråret kom, satte de som sæd- 
vanlig fårene ind på »havremarken«. Lars Toft var dog 

ikke den mand, der lod sig »imponere« selv af en så over- 
legen opfattelse af stillingen: Da Kåstrupperne ikke kunde 
overtales til at hente fårene tilbage igen, optog han uden 
videre hele flokken, som om den havde bestået af vildfarne 
og uberettigede kreaturer fra andre byer. 

Til Kåstruppernes store overraskelse og ærgrelse gav 
kommissionen denne gang Lars Toft medhold. 

Blandt de lollandske bønder talte forordningerne nogle 
af sine ivrigste modstandere, hvis man da kan tro med- 
delelser desangående fra Kristianssæde gods: Nogle jorder, 
som hidtil havde været fælles for Kristianssæde og Knuthen- 
borg blev efter forordningernes bydende delte, frahegning 
foretagen, og ny led hængte, hvor vejene gennemskar 
hegnene; men dette fuldkomment lovlige og hensigtmæssige 
foretagende har mellem folk mødt en sådan modvilje og 
givet anledning til en sådan mængde bryderier, at det fast 
er utænkeligt. T. ex.: de ny og rigtig gode led, som blev 
anskaffede, fandt man i begyndelsen ofte afkastede, og led- 
stolperne forsvundne; der blev da anskaffet ny stolper, og 
atter hængte leddene der. Men desværre ikke længe, kort 
efter var ikke alene ledstolperne men leddene med »aldeles 
bortstjålne«. En mand fandt senere ét af dem nede i det 
såkaldte Præstevænge. Det blev atter bragt tilbage. 

På lignende vis som med leddene gik det også med 
jordhegnene, flere steder fandt man dem tid efter anden 
nedkørte eller endog fuldstændig sløjfede, og hvad ris- 
gærderne endelig angår, da var de lige så efterstræbte. 

Til sidst blev det så galt, at bønderne på Kristians- 
sæde gods måtte lade 2 hyrder holde vagt hver eneste nat 
sommeren igennem, og endda kneb det- med at skaffe fred. 
En nat f. ex. så disse mænd pludselig røg og rød lue slå 
op fra ét af risgærderne nede på Nørremose. De gjorde 
allarm, og ved de anstalter, som i hast blev trufne, lykkedes 
det dem dog efter en del anstrængelse at få ilden slukket. 
Store ulykker kunde ellers let have fulgt deraf. Det har 
hidtil ikke været muligt at opdage, hvorfra slige onde 
gerninger har deres udspring, men meddeleren antager, at 



167 

det er en bande skarnsmennesker, som er imod forord- 
ningerne, og således vil hindre^ at de bliver gennemførte. 

Det var dog ikke alene beneficarerne og bønderne, der 
var imod ophævelsen af fællesskabet, mange — især . 
mindre — godsejere og proprietairer kunde godt måle sig 
med hine i »vrangvillighed«. Bortset fra stedlige omstændig- 
heder og personlige anskuelser var én af hovedgrundene 
den, at de ved at afhænde bøndergodset i de byer, hvor 
de var mindste lodsejere, kunde udsætte sig for at få deres 
hovedgårde »inkomplete« og dermed på ny skattepligtige, 
hvad der naturligvis var en omstændighed, man til det 
yderste søgte at undgå. Heller end at lade det komme 
dertil, vovede man endogså åbenbart at trodse for- 
ordningernes bydende om salg eller magelæg, og blev der 
da af modparten fordret synsforretning, bar man sig ad 
som bønderne, søgte at hindre denne på enhver måde ved 
salg »pro formå« el. lign. Skete det imidlertid, at for- 
retningen alligevel blev ført igennem, så de af kommis- 
sionen blev tilpligtet at sælge eller magelægge, da fandt 
man efter hånden på, helt at undlade dette. Forordningerne 
led nemlig af den mangel, at de ikke fastsatte, hvorledes 
forfølgelse mod de efterladne i sådanne tilfælde skulde 
iværksættes. Overtor modstand af den slags stod kommis- 
sionen temmelig magtesløs. Det varede selvfølgelig ikke 
længe, før folk blev opmærksomme på dette svage punkt 
i kommissionens myndighed, og fra nu af brugte de vrang- 
villige lodsejere ofte den fremgangsmåde lod kommissionen 
bestemme, hvad den vilde, men udførte deraf kun det, de 
syntes om. 

Kommissionen havde dog tidlig fået øje på sin svag- 
hed her og besluttede at søge den afhjulpen. I den hen- 
sigt indsendtes da d. 17. marts 1764 til det danske cancelli 
en forestilling desangående. Heri påankes det omtalte for- 
hold, der truer med at gøre kommissionens arbejde mér 
eller mindre betydningsløst. Som middel herimod anmodes 
cancelliet om — gennem en indstilling til kgl. majestæt at 
skaffe amtmændene magt og forpligtelse til at gennemføre 
kommissionens afgørelser på samme måde, som de sørger 

for, at alle andre love og forordninger bliver efterlevede ~ 
De skulde f. ex. gøre vedkommende kendt med kommis- 
sionens afgørelser og tilsige dem en vis passende tid til at 
efterkomme dem. Men om de efter den fastsatte tids forløb- 
finder intet at være gjort, da skal de på de vrangvilliges 
regning, lade det forsømte foretage og siden, om de vægrer 
sig ved at betale, pante , dem derfor. Og ligeledes, hvis 
lodsejerne ved rettergang vil påtale de afgivne åstedsfor- 
retninger eller ved »altfor stridige og vidtløftige protesta- 
tioner søger at gøre forretningerne uendelige«, så skal 
amtmændene først* lade dem advare og, hvis de endda fort- 
sætter, mulktere 

Kommissionen opnåde dog ikke at se frugter af denne 
forestilling. Cancelliet lod den bero, og tingene gå deres 
egen skæve gang. Den første varme, hvormed kommis- 
sionens venner havde taget mod forordningerne, begyndte 
nu at kølnes, man fandt ikke udbyttet svarende til for- 
væntningerne, og således gik henimod 3 år, uden at der 
af cancelliet blev gjort noget skridt til at råde bod på den 
brøst, der var anket over. Da gjorde kommissionen endnu 
et sidste skridt, i det den gentog sin tidligere forestilling 
til cancelliet, kun denne gang i meget stærkere og utål- 
modigere udtryk. »Disse hindringer«, hedder det, »finder 
vi daglig således at tiltage .... at dersom de ikke bliver 
satte tilbørlige grænser, vil kommissionens foranstaltninger 
længere hen og snarere, end man forser sig til, blive aldeles 
unyttige, og intet .... vorde udrettet.« Denne fornyede 
forestilling udrettede imidlertid lige så lidt som den 
tidligere, man begyndte allerede den gang så småt at om- 
gås med tanken om kommissionens ophævelse. 

Lige fra begyndelsen til enden var kommissionen meget 
omhyggelig for at skaffe sig nøjagtige oplysninger om, hvad 
der rundt omkring blev foretagen til — i følge forordning- 
erne — at komme ud af fællesskabet. Det måtte selv- 
følgelig være af betydning for dens virksomhed at have en 
klar forestilling om, hvor trangen til at blive det kvit 
ytrede sig stærkest, og hvilke former deraf man lettest 
kunde få bugt med. Allerede i selve forordningerne ud- 

tales det som kommissionens agt at lade amtmændene 
meddele sig alt, hvad der i amtet foretages i den retning 
og befalingen herom udstedtes d. 30. nvbr. 1762. I denne 
bestemmes det nærmere, at disse indberetninger fra amt- 
mændene skal indeholde fuldstændig efterretning om alle 
de forandringer og indretninger, der siden forordning- 
ernes udstedelse var foretagen i de forskellige amter hele 
landet over. 

Ogsaa friherre- og grevskaber fik en lignende befaling. 

Som følge heraf indkom der så fra alle egne af landet 
en mængde kortere og længere oversigter over alt udført 
arbejde af den art. Disse oversigter er meget oplysende 
som målestok for, hvad der udrettedes ved forordningerne. 

Noget af det, der straks falder i øjnene, er da den 
påfaldende forskel i betydning, som forordningerne havde 
for de forskellige landsdele. Jylland var åbenbart det 
sted, hvor betydningen blev mindst. Fra mange af de 
vestlige og nordlige amter omtales ikke en eneste »forbed- 
ring«, ja amtmand Rosenkrantz (Skivehus amt) går endog 
så vidt, at han påstår, at fællesskabet i den omhandlede 
tid snarere er bleven øget navnlig ved selvejere, »som 
aldrig bliver at udrydde«. Hegnsætning er det, der er for- 
søgt mest med, men bønderne er i den grad indtagne mod 
hegnene, at de f. ex. på Villestrup river dem ned næsten 
lige så hurtig, som de bliver sat op. »Her er ingen trang 
til slige forbedringer«, skrives fra Russensten gods i Vest- 
jylland, her er ingen samlede byer, ingen overdrev, ingen 
fælles skov, mark eller hede. Hegn kan ikke sættes på 
grund af sandbund. Alt er og bliver, som det var. I de 
sydlige og navnlig de østlige amter på halvøen er der dog 
foretaget adskilligt mest i retning af at sætte hegn. På et 
enkelt gods, Serritsløvgaard (ved Horsens) er der således 
foruden levende hegn sat stengærder, på henved en halv 
mils længde. Også lidt »skovopelskning« og en del mage- 
skifter omtales herfra, blandt andet er på den måde et 
gods i Kallø amt kommen ud af fællesskabet i 12 byer*). 



*) Af andre forbedringer i landbruget omtales fra Kallø amt, at 
enkelte nu begynder at så rod- og hvidkløver, samt at markerne 
somme steder »bliver med jordmarv (mærgel) bedyngede.« 

Udgravning af moser eller oprensning af åer omtales 
kun fra få steder. 

Langt større følger havde forordningerne for Fyns 
vedkommende. Indberetningerne herfra er da også meget 
fyldigere end fra Jylland. Deling af overdrev tales der vel 
ikke om; der var jo kun meget få, men desto mere om 
afdeling og indhegning af byernes store fællesmarker. 
Snese af byer alene i Nyborg amt fik i løbet af de første 
3 — 4 år markerne adskilte og med levende hegn eller sten- 
gærder indfredede. Allerede 1762 havde næsten alle byer 
på grevskabet Vedelsborg fået deres bymarker udløst af 
fællesskabet med andre byer og indhegnet for sig selv. Intet 
andet fynsk gods kom dog Gyldensten nær i iver for fælles- 
skabernes udskiftning, det gjorde endog i byen Skådstrup 
forsøg på at »ligne hver bymand i jord«, således at hver 
af byens gårde fik sin del udskilt for sig selv. Også en 
del mageskifter blev der foretaget på Gyldensten gods 
som også andre steder på øen. I den henseende udmær- 
kede sig navnlig de 2 friherskaber Einsidelsborg og Kørup. 
Til bægge godser hørte omtrent 600 td. hartkorn, og af 
dette var over 100 td. — altsaa over en sjettedel — om- 
vekslet ved mageskifte, køb og salg. Til forn lå godserne 
adspredte i 13 sogne, nu derimod blev de på 2 gårde nær 
samlede i 3 sogne. Andre steder har man i den henseende 
ikke havt så godt held med sig: ved Vedelsborg er der 
således ingen forandring eller ophævelse sket med hensyn 
til lodsejernes fællesskab i byerne, ti ingen vil lade sig 
udløse; ejeren af Vedelsborg er rede, men naboerne er 
modvillige, hedder det. Dette er dog kun det sædvanlige 
mundheld hos godsejerne; enhver forsikrer stadig i sine 
indberetninger om sin egen levende attrå efter at fremme 
ophævelsen af fællesskabet, men klager i samme grad over 
naboernes særlig beneficarernes vrangvillighed, der hindrer 
hans oprigtige bestræbelser. 

Sjælland — og til dels Lolland-Falster — var dog ret 
egentlig det sted, som forordningerne var møntede på, og 
derfor også det sted, hvor de uden sammenligning fik mest 
betydning, man behøver blot at læse amtmændenes årlige 

indberetninger for at overbevise sig om, at dette er til- 
fældet. 

Af en Indberetning fra Bregentved gods 1762 ses, 
at allerede da var' der alene på dette gods delt 4—5 
store overdrev, flere landsbyers marker udskilte og indheg- 
nede, samt mange magelæg foretagne. På Københavns 
amt er der indtil samme år sat flere tusende favne hegn 
og gravet en mængde grøfter til vandets afledning. Rundt 
omkring er man færdige eller i færd med at oprense åer 
og udgrave moser. 

For året 1763 er indberetningerne mest udførlige og 
talrige og giver derfor også de fuldstændigste oplysninger. 
Ledreborg er som sædvanlig ét af de godser, der har mest 
at opvise; af hegn er der nu på godset sat en strækning 
på over halvfjærde mil, og deraf er henimod halvdelen 
stengærde. 16 større og mindre moser udgravede. Mage- 
læg og adskillelser foretagne i mængde. Alene i Roskilde 
amt har Ledreborg købt eller på anden vis fået overdraget 
5 annex-præstegårde. På samme måde hedder det fra 
amtmanden over Frederiksborg og Kronborg amter, at de 
der opsatte hegn — dels stengærder og dels andre — kan 
måles i mile. Mange overdrev (deriblandt de 2 store 
Rregnerød og Grønholdt) helt eller delvis udskiftede mellem 
byerne. Af større overdrev er der indtil nævnte år end- 
videre delt og på flere steder opdyrket: I Roskilde amt 2, 
i Antvorskov og Korsør amter 2 (Halskov og Skelskør 
overdrev), i Hirschholm amt 3, i Vordingborg amt 6 (»der 
hver for sig udgør store arealer«), i Tryggevælde amt 5, i 
Sorø og Ringsted amter 3 osv. osv. 

Ligeledes hører man om amter, hvor så godt som alle 
åer er bleven oprensede, og mange moser udgravede. 
Amtmanden over Vordingborg amt mener, at der i amtet 
alene til mosers udgravning er kastet grøfter, som til 
sammen vilde have en længde af flere mil. Et af de 
betydeligste af den slags arbejder har udgravningen af den 
store Åmose været. 

Hegnsætning dreves overalt med kraft men dog måske 
ingen steder stærkere end på Jægerspris hovedgård, til- 

hørende kgl. majestæt: Til indhegning af Stutterikobler i 
skoven er der sat næsten en halv mil Stengærde ; de største 
sten henslæbtes af 4 materialheste og lige så mange 
stude, de mindre sten blev af bønderne »ved belejlig tid 
henkørte«. Men foruden dette har godsets nogle og halv- 
femsindstyve bønder sat omt. 2 mile stengærde. Grunden 
til denne arbejdslyst skriver sig derfra, at kgl. majestæt 
(hovedgårdens ejer) har opmuntret dem ved en betaling af 
2 mark for favnen. Heller ikke broerne blev forsømte, på 
konge- og jagtvejene i amtet er der i den sidste tid »årlig- 
sat 12 stenkister i stedet for trærender og trunter«, hvad 
der meget letter samfærdselen. O. s. v. 

Alle disse til dels store arbejder har sikkerlig havt 
betydning for landbruget, navnlig som det blev drevet på 
godserne,. men blandt bønderne mærkedes det nærmest kun 
som en utålelig forøgelse af hoveriet. Godsejerne føler 
det vel stundom, men flere af dem var på grund af tidernes 
ugunst i en stilling, hvor de måtte bruge alle midler for 
at hænge ved godserne; amtmændene lader vel en gang 
imellem i deres indberetninger et lille ord falde om det 
strænge hov- og pligtarbejde som en af bondens værste 
plager, men ingen gør bondens stilling til udgangspunkt 
for sin undersøgelse eller sin indberetning, og kun få har 
øje for den side af sagen. 

Blandt disse få bør dog fremhæves Københavns magi- 
strat, den har bedre end de fleste øje for at fællesskabet 
i sin værste skikkelse er det, som findes mellem bymændene 
i samme by, og efter overenskomst med Ledreborg lader 
den Glim bys jorder »rebe«, og ligeledes i anledning af en 
ildebrand, der nylig har overgået byen, lader den 5 gårde 
flytte ud på marken og der af ny opbygge 800 al. fra 
hverandre. Mellem hver gård og hver gårds samlede jorder 
opføres et dobbelt dige, der ovenpå tilplantes med pile og 
hyld. Magistraten anser forsøget for meget tilfredsstillende 
og ønsker blot, at exemplet måtte følges i så mange byer 
som mulig. Foruden dette findes i alle kommissionens 
efterladte papirer kun omtalt 2 eller højst 3 forsøg på at 
udskifte og ligedele byens jorder mellem bymændene, men 

disse førsøg er så få og små, at de aldeles ikke fik nogen 
betydning eller kom til at spille nogen rolle blandt de 
sager, kommissionen fik med at gøre. 

Endnu i året 1764 indkom der fra amtmændene beret- 
ninger om talrige »forbedringer« fra de fleste af landets amter, 
men året efter kun fra omtrent halvdelen og atter næste 
år blot fra 3 — 4, men i disse klages der da også i høje 
toner over godsejernes mangel på lyst til at foretage noget 
og som følge deraf deres ulyst til at give amtmanden besked 
eller svare på hans forespørgsler. Én foreslår endog, at 
lade »mulkt eller anden straf« ramme den godsejer, der 
ikke inden udløbet af en vis frist har besvaret amtmandens 
forespørgsel og givet besked om, hvad han i årets løb har 
foretaget af forbedringer. 

Det vilde dog altsammen ikke have hjulpet, ti sagen 
var, at man tabte lysten, fordi man nu efter hånden ved 
erfaringens hjælp var nået frem til forståelse af, at varig 
udfrielse og ophævelse af lodsejernes jordfællesskab lod 
sig ikke vinde på den vis. Så længe det var tilladt jord- 
drotten at købe og sælge enkelte bøndergårde i byer med 
fællesmarker, så længe vilde fællesskab mellem flere lods- 
ejere bestandig være muligt ja uundgåeligt, og så længe 
ikke hver enkelt bonde i byen fik sin jord udskiftet og 
nogenlunde samlet tildelt som selveje, så længe vilde det 
ikke for ham have stort at betyde, om hvor vidt flere eller 
kun én by var i fællesskabet. 

Kommissionens virksomhed blev dog ikke helt uden 
betydning for landbruget. Mange lodsejere var som følge 
af forordningerne komne ud af fællesskabet, og den større 
uafhængighed og selvstændighed, som de derved vandt, 
virkede en større driftighed hos dem, og denne fremkalder 
på landvæsenets område atter ny forbedringer, der både 
kommer dem selv så vel som landet i almindelighed til 
gode. Men hele bevægelsen var aristokratisk, tager kun 
sigte på godsejernes tarv, mens bondens stilling og dermed 
folkets i almindelighed snarere blev forværret end forbedret. 
De eneste bodemidler, udskiftning og selvejendom for bonden 
havde man den gang endnu ikke fået tilstrækkeligt syn for, 

det var forbeholdt en senere tid og til dels andre mænd 
at gøre deres betydning indlysende; og dog var det her, 
at hjælpen lå gemt, først da man ved disses hjælp fandt 
på at gøre bevægelsen også demokratisk, først da sænkede 
sig den samme higen efter fremskridt, — som så gavnlig 
havde vist sig blandt de store, — ned til de laveste og 
bredeste lag i samfundet. 

Landvæsenskommissionen af 1757 og de forordninger, 
den gav stødet til, må da nærmest betragtes som et af 
de mange famlende forsøg, der fra hundredårets midte og 
indtil hen imod dets slutning afløser hinanden. Et led i 
den række af forarbejder for de store landbolove, der 
gennemførtes i slutningen af hundredåret, og som netop 
ved disse temmelig enestående forsøg og forarbejder gennem- 
førtes her i Danmark med en så mærkværdig sikkerhed, 
klarhed og kraft. Kommissionens betydning består ikke i 
det, den fik udrettet, ti det var kun fattigt, men meget 
mere i det rige stof, den samlede til benyttelse for en 
kommende tid, og i den omstændighed, at den da kunde 
tjæne som en slags afviser fra at lade sig forlede til at 
spilde kræfterne på opgavens løsning ad den vej. 

År 1767 d. 30 oktbr. blev kommissionen efter 10 års 
virksomhed ophævet af den ny konge Kristian d. 7. Det 
skete med den begrundelse, at fællesskabet måtte anses 
for — i følge forordningerne at være hævet, hvor dette 
kunde være til nytte. Det var dog sikkerlig kun en tale- 
måde, man havde simpelthen tabt troen på at komme det 
til livs ad den vej. Andre veje måtte forsøges, andre 
mænd måtte frem, andre tanker tænkes, andre udgangs- 
punkter vælges, før målet kunde nås og landet gå ind i 
en lykkelig og blomstrende fremtid med bod for alle brøst 
ikke alene i landbruget men i hele det borgerlige samfund. 

Er en stor og god sag ved slægtleds arbejde trods alle 
hindringer ført frem til sejr, da har eftertiden stedse en 
stærk tilbøjelighed til at give hele æren derfor til den eller 
de mænd, der endelig hidførte afgørelsen, og en lignende 
tilbøjelighed til at glemme de mænd, som først fik øje på 
opgaven, og som indledede arbejdet og gjorde de første usikre 

skridt hen imod målet. Der er altid en vis uret i dette r 
så sandt som disse forberedende arbejder om end fejlende 
og vildledte dog stedse til en vis grad betinger sagens 
lykkelige udfald. Hver gang slægten * atter står midt i ar- 
bejdet for at løse et af de store samfundsspørgsmål, hver 
gang den føler sig utålmodig over stilstand eller ringe 
fremgang, da er det godt for en stund at fæste blikket på 
tider, der har været stillede på samme vis, godt at lægge 
mærke til, at de hindringer, der for eftertiden viser sig 
som små, de har for samtiden ofte vist sig som store og 
næsten uovervindelige; den afgørelse, der for eftertiden 
viser sig som så hurtig og let opnået, den har ofte måttet 
kæmpe sig frem gennem menneskealdres hårde kampe, før 
den kronedes med sejr. 

Landvæsenskommissionen af 1757 kan vel give anled- 
ning til tanker og overvejelser af den art. 

